DDPL: Hiyyvaraa eku kulhemundhiya Thimarafushi kairin Maziya ah molheh - Vaguthu\nހިތްވަރާއެކު ކުޅެމުންދިޔަ ތިމަރަފުށި ކައިރިން މާޒިޔާއަށް މޮޅެއް\nމާޒިޔާއާއި ތިމަރަފުށި މިއަދު ކުޅުނު މެޗުގެ ތެރެއިން --- ފޮޓޯ / މާޒިޔާ ފޭސްބުކް\nދިރާގު ދިވެހި ޕްރިމިއާ ލީގުގައި މިއަދު ކުޅުނު މެޗުގައި ތ. ތިމަރަފުށި ބަލިކޮށް، މާޒިޔާ ސްޕޯޓްސް އެންޑް ރެކްރިއޭޝަން ކްލަބުން ލީގު ތާވަލުގެ ތިންވަނަ ދަމަހައްޓައިފިއެވެ.\nޕްރިމިއާ ލީގުގައި އެންމެފަހުން ތިމަރަފުށި ކުޅުނު މެޗުގައި އެޓީމު ކޮޅަށް ކްލަބު އީގަލްސްއިން ނުވަ ގޯލް ޖަހާފައިވާ އިރު، އެ މެޗުގައި އެޓީމުގެ ސްކޮޑުގައި 11 ކުޅުންތެރިން ކިރިޔާ ހަމަވީއެވެ. ތިމަރަފުށީގެ ދަށް ކުޅުމާ ގުޅިގެން އެ މެޗަށްފަހު ޓީމުގެ އޮފިޝަލަކު ބުނެފައި ވަނީ ޓީމަށް ދިމާވި މައިގަނޑު އެންމެ ބޮޑު ދަތިކަމަކީ ފައިސާގެ ދަތިކަން ކަމަށެވެ.\nތިމަރަފުއްޓަށް ފައިސާ ދޭން ޖެހޭ މިފްކޯއިން އެޓީމަށް ފައިސާ ދީފައިނުވާ އިރު، އެ ޓީމަށް މިހާތަނަށް އެހީތެރިކަން ފޯރުކޮށްދެމުން އައީ އެފްއޭއެމްއިންނެވެ. މިއަދުގެ މެޗުގައި ޓީމުގެ ފަރާތުން ހިތްވަރުގަދަ ކުޅުމެއް ފެނިގެން ގޮސްފައިވާ އިރު، މެޗަށްފަހު އޮފިޝަލް ބުނެފައި ވަނީ ޓީމަށް މާލީ ގޮތުން އެފްއޭއެމްގެ އެހީތެރިކަން ލިބެމުންދާ ކަމަށެވެ.\nގައުމީ ދަނޑުގައި މިއަދު ކުޅުނު މެޗުން މާޒިޔާ މޮޅުވީ 2-0ގެ ނަތީޖާއަކުންނެވެ. އެ ނަތީޖާއާއެކު މާޒިޔާއިން ލީގުގެ ތިންވަނަ ދެމެހެއްޓި އިރު، މި ބުރުގައި ކުޅުނު ހަތް މެޗުން ތިމަރަފުއްޓަށް ލިބުނީ އެންމެ ޕޮއިންޓެކެވެ. އެ ނަތީޖާތަކާއެކު ތިމަރަފުއްޓަށް ވަނީ ރެލިގޭޝަނާ ކުރިމަތިލާން ޖެހިފައެވެ. މި ބުރު ނިމޭ އިރު، ފުލުގައި އޮންނަ ދެ ޓީމުން އަނެއް ބުރަށް ރެލިގޭޓްވާނެއެވެ.\nމެޗުގެ ކުރީކޮޅުގައިވެސް މާޒިޔާއިން ގިނަ ވަގުތު ބޯޅަ ހިފަހައްޓައިގެން ފުރުސަތުތައް ތަނަވަސް ކުރި ނަމަވެސް، އެޓީމަށް އެންމެ އެދެވޭ ކުޅުމެއް މިއަދު ދެއްކިފައެއް ނުވެއެވެ. ހާއްސަކޮށް އެޓޭކް ކުރުމުގައި ޕާސްތައް ގެއްލުވާލުމުގެ އިތުރުން، މެދުތެރެއިންވެސް ގިނަ ބޯޅަތަކެއް ޓީމުގެ ކުޅުންތެރިން އަތުން ގެއްލިގެން ދިޔަތަން ފެނިގެންދިޔައެވެ.\nފުރަތަމަ ހާފްގައި މާޒިޔާގެ ކެޕްޓަން އަސަދުﷲ އަބްދުﷲ (އަސައްކޮ)އަށް ވަނީ ގޯލް ޖަހާނެ ރަނގަޅު ތިން ފުރުސަތެއް ލިބިފައެވެ. މެޗުގެ ކުރީކޮޅުގައި ލިބުނު ފުރުސަތު އޭނާއަށް ރަނގަޅަށް ކޮންޓްރޯލް ނުވެގެން ގެއްލިފައިވާ އިރު، ދެވަނަ ހަމަލާ އަމާޒުވީ ގޯލް ދަނޑިއަށެވެ. އަދި ހާފް ނިމެން ދަނިކޮށް ލިބުނު ހަމަލާ ދިފާއުކުރީ ތިމަރަފުށީގެ ގޯލްކީޕަރު އަޑިތިންޖޫ ލޮރެންސެވެ.\nމެޗުގެ ފުރަތަމަ ހާފް 0-0ގެ ނަތީޖާއަކުން އެއްވަރުވެގެން ނިމިފައިވާ އިރު، ދެވަނަ ހާފްވެސް ފެށީ ފުރަތަމަ ހާފެކޭ އެއްގޮތަށެވެ. ގިނަ ވަގުތު ބޯޅަ ގެންގުޅެ، ގިނަ ޕާސްތައް ޖެހީ މާޒިޔާއިންނެވެ. އެހެން ނަމަވެސް އެޓީމަށް އެންމެ އެދެވޭ އެޓޭކްތަކެއް އުފެއްދިފައެއް ނުވެއެވެ.\nމެޗުގެ 66 ވަނަ މިނެޓުގައި މާޒިޔާއިން ލީޑު ނެގިއެވެ. އޭރިއާ ތެރެއިން ޓީމުގެ ފޯވަޑް ކޯނެލިއަސް ސްޓެވާޓް ޖައްސާލި ބޯޅައަށް ކުރިއަށްއަރާ، ސައިޑް ބެކް އަލީ ސާމިސް (ތޮއްޕެ) ފޮނުވާލި ބާރު ހަމަލާ ގޯލަށް ވަނީ ތިމަރަފުށީގެ ބިދޭސީ ޑިފެންޑަރު އަޔޯދިޖޭ ތުންޑޭ ފައިގައި ޖެހި ބައިކޮޅަށެވެ.\nއޭގެ މިނެޓެއްފަހުން މާޒިޔާއަށް ލީޑު ފުޅާކުރާނެ ރަނގަޅު ފުރުސަތެއް ފަހިވެގެން ދިޔައެވެ. މެދުތެރެއިން މުހައްމަދު އިރުފާން (އިރޭ) މަތިމަތިން ދިން ތުރޫ ބޯޅަ، ނާއިޒް ހަސަން (ދާދު) ވަރަށް ރީތިކޮށް ކޮންޓްރޯލް ކޮށްލުމަށްފަހު، އޭރިއާ ތެރޭގައި ހުރެ ފޮނުވާލި ނަމަވެސް ބޯޅަ ދިޔައީ ދަނޑީ ކޭތިލާފައި ބޭރަށެވެ. ހަމައެއާއެކު އަނެއްކޮޅަށްވެސް ނަތީޖާ ހަމަހަމަ ކުރާނެ ފުރުސަތެއް ލިބިގެން ދިޔައެވެ. ޑިފެންޑަރު ކައިރިން ނައްޓާލުމަށްފަހު ތިމަރަފުށީގެ ޝަމާހް ޝަރީފް، މާޒިޔާ އޭރިއާ ތެރެއަށްވަދެ ފޮނުވާލި ބޯޅަ ބްލޮކްކޮށް ބޭރުކޮށްލީ އިރޭއެވެ.\nފަހު ހާފްގައި މާޒިޔާއަށް އިތުރު ފުރުސަތުތައް ލިބިގެން ދިޔަ އިރު، ތިމަރަފުށީ ތިން ކުޅުންތެރިން ނައްޓާލުމަށްފަހު ދާދު، އޭރިއާ ތެރެއަށް ވަދ ހުސްކޮށް އޮވެ ފޮނުވާލި ބޯޅަ ދިޔައީ ގޯލް ހުރަސްކޮށް ބޭރަށެވެ. އެހެން ނަމަވެސް މެޗުގެ 80 ވަނަ މިނެޓުގައި މާޒިޔާއިން ލީޑު ފުޅާކުރިއެވެ.\nމެދުތެރެއިން ދިން ޕާހަކަށް ކުރިއަށްޖެހި، ގޯލްކީޕަރުވެސް ނައްޓާލުމަށްފަހު އޭރިއާ ބޭރުން މަތިމަތީން ކޯނެލިއަސް ފޮނުވާލި ބޯޅަ އަމާޒުކޮށްލީ ހުސްގޯލައަކަށެވެ.\nދިރާގު ދިވެހި ޕްރިމިއާ ލީގުގެ މެޗެއް މިރޭވެސް އޮންނާނެއެވެ. މިރޭ 9:00ގައި އޮންނަ މެޗުގައި ވާދަކުރާނީ ޓީސީ ސްޕޯޓްސް ކްލަބާއި ކްލަބު ގްރީން ސްޓްރީޓްސްއެވެ.


Vain hakatha ufadhdhan turbine gudi | Mihaaru\n06 އޮކްޓޯބަރ 2019 - 06:49 1 comment\nވައިން ކަރަންޓް އުފައްދަން ބިމުގައި ވިންޑް ޓާބައިން ޖަހައިގެން އެކަން ކުރުމަކީ ވަރަށް ފުޅާކޮށް ބައެއް ގައުމުތަކުގައި ކުރަމުން އަންނަ ކަމެކެވެ. އެކަމަކު ކަނޑުގައި ޓާބަން ޖަހައިގެން ވައިން ހަކަތަ އުފެއްދުމަކީ އެހާ ފަސޭހަ އަދި ހަރަދު ކުޑަ ކަމަކަށް ވެސް ނުވެ އެވެ.\nނަމަވެސް އެމެރިކާގެ ކެލިފޯނިއާގެ ކުންފުންޏަކުން މި ވަނީ އާ ގޮތަކަށް ވިންޑް ޓާބައިން ފަރުމާކޮށް ނޯވޭގައި ޓެސްޓް ކުރަން ފަށައިފަ އެވެ. މި މަސައްކަތުގެ މުގުލުގައި އޮތީ މަކާނީ ކިޔާ ޓެކް ކުންފުންޏެކެވެ. އެ ކުންފުނިން ވަނީ ކަނޑުގައި ޓާބައިން ލުއިގޮތަކަށް ހަރުކޮށް، ވައިން ހަކަތަ އުފެއްދުމުގެ މަސައްކަތް ކާމިޔާބުކުރުމަށް މަސައްކަތް ކުރަމުންނެވެ.\nމި ޓާބައިންތަކުގެ އެންމެ ހާއްސަ އެއް ސިފަކީ މަތިންދާ ބޯޓެއްގެ ސިފަ އަށް ހުންނަ ސައިޒުން މާ ބޮޑު ނޫން ގުޑިއެކެވެ. އަމިއްލަ އަށް މަސައްކަތްކުރާ ގޮތަށް ތައްޔާރުކޮށްފައިވާ ގުޑި އިންނާނީ ކަނޑުގައި ފްލޯޓްކުރެވޭ ގޮތަށް ހަރުކުރާ ސްޓޭންޑަކާ ގުޅި، ވައިތެރޭގަ އެވެ.\nކާބަން ފައިބަރުން ތައްޔާރުކޮށްފައިވާ ގުޑީގައި 85 ފޫޓަށް ފެތުރިފައިވާ ފިޔަގަނޑެއް އިންނާނެ އެވެ. އަދި ގުޑިވަޔާއެކު އެނބުރި ހަކަތަ އުފައްދަ ޓާބައިންގެ ގްރިޑްތަކަށް ފޮނުވާނެ އެވެ. އިމިއީ ވައިން ހަކަތަ އުފައްދަން ހަރަދު ކުޑަ އަދި މިކަމުގައި އިންސާނުން އަދާކުރާ ދައުރުކުޑަ ގޮތެކެވެ. މީގެ އެންމެ ފަސޭހަ އެއް ކަމަކީ ކޮމްޕިއުޓަރުން ވާނުވާ ވެސް ބެލޭ ގޮތަށް އިނުމެވެ.\nމި ޕްރޮޖެކްޓާ ބެހޭ ގޮތުން މަކާނީގެ ސީއީއޯ ފޯޓް ފެލްކާ ވިދާޅުވީ ގުޑި ޓާބައިނަކީ މުސްތަގުބަލުގައި ވައިން ހަކަތަ އުފައްދަން އެންމެ ރަނގަޅު ވަސީލަތަށް ވާނެ ކަމަށެވެެ. އަދި މިއީ ފުޅާކުރެވިދާނެ ކަމެއް ވިދާޅުވި އެވެ. އެގޮތުން ކަނޑުގެ ފުނުގެ ހަކަތަ ގުޑި ޓާބައިންގެ އެހީގައި ފަސޭހަ އިން ނެގޭނެ ކަމަށް ފެލްކާ ވިދާޅުވި އެވެ.\n"މިއީ އޮފްޝޯ ވިންޑް ރިސޯސެސްގެ ބޭނުން މިހާރު އެދެވޭ ގޮތެއްގައި ނުހިހޭ ސަރަހައްދުތަކަށް ވަރަށް ވެސް ބޭނުންތެރި އެއްޗަކަށް ވާނެ،" ފެލްކާ ވިދާޅުވި އެވެ. "އާންމުކޮށް މި ޖަހާ ކަހަލަ ޓާބައިން ކަނޑުގައި ހަރުކުރަން އުނދަގޫ ސަރަހައްދުތަކަށް މި ނިޒާމުގެ މުހިއްމުކަން ބޮޑުވާނެ."\nކައިޓް ޓާބައިންގެ ވީޑިއޯއެއް.\nއޭނާ ވިދާޅުވި ގޮތުގައި މިހާރު އެންމެ ބޮޑަށް އަމާޒު ހިފާފައި ވަނީ ގުޑި އަބަދު ވެސް ވައިގެ ތެރޭގައި ހުއްޓާނުލައި ހަރަކާތްކުރާނެ ޓެކްނޮލޮޖިއެއް ގެނައުމެވެ. މިހާރު އޭތި މަސައްކަތްކުރާނީ ވައިޖެހޭ ވަގުތުތަކުގަ އެވެ. ނޫން ނަމަ ގުޑި ޓާބައިނަށް ތިރިވާނެ އެވެ. އަދި ވައި ޖެހެން ފެށުމުން ވައިގެ ތެރެއަށް އެނބުރި ދާނެ އެވެ.\nމި ޕްރޮޖެކްޓްގެ ޗީފް އިންޖިނިއަރު ރ. ޕައުލާ އެޗެވެރީ ވިދާޅުވީ ގުޑި މަސައްކަތްކުރާ ގޮތް ވަރަށް ރަނގަޅަށް ޓެސްޓިން މަރުހަލާގެ ތެރޭގައި ރެކޯޑްކުރުމަށް ފަހު، އެއަށް ގެންނަޖެހޭ އިތުރު ބަދަލުތައް ގެނެސް، ތަރައްގީކުރާނެ އެވެ.\nއިތުރު ލިޔުންތައް ތިމާވެށި ހަކަތަ ކެލިފޯނިއާ އިއާދަކުރަނިވި ހަކަތަ އެމެރިކާ


ޝަރުޢީ ޟަރޫރަތް .. އޭގެ ޙަޤީޤަތް އަދި އެ ބެލޭ މިންގަނޑު | މުޢާމަލާތު | ފިޤުހު | ދީނާއިދުނިޔެ\nBack ކަވާސާ ދީނާއިދުނިޔެ ދީނާއިދުނިޔޭގެ ބައިތައް ފިޤުހު މުޢާމަލާތު ޝަރުޢީ ޟަރޫރަތް .. އޭގެ ޙަޤީޤަތް އަދި އެ ބެލޭ މިންގަނޑު\n''އައްޟަރޫރާތު ތުބީޙު އަލްމަޙްޡޫރާތި'' މިއީ އިސްލާމީ ފިޤުހުގެ ޤަވާޢިދެކެވެ. މީގެ މާނައަކީ'' ޟަރޫތަތްތައް، މަނާކަންތައް ހުއްދަކުރެއެވެ.'' މިސާލަކަށް އޫރު މަހާއި މޮޅަތަކެތި ކެއުމަކީ އެއީ ދީނުގައި ޙަރާމް ކަމެކެވެ. ނަމަވެސް، މީހަކު ބަނޑަށް ޖެހި، ކާނެ ޙަލާލު އެއްވެސް އެއްޗެއް ނުލިބިއްޖެ ނަމަ، މޮޅަތަކެތި ނުވަތަ އޫރުމަސް ފަދަ އެއްޗެއް ކެއުން ވެސް ހުއްދައެވެ. ހުއްދަ ވާނީ އޭނާގެ ފުރާނަ ސަލާމަތް ކުރެވޭ ވަރަށް ކެއުމެވެ. މި ކަހަލަ މިސާލުތައް ބައިވަރެވެ.\nމިއީ ޤުރުއާނުން ނެގިފައިވާ ސާބިތު އަދި އިތުބާރު ހުރި ޤަވާޢިދެކެވެ. ސޫރަތުލް މާއިދާގެ ތިން ވަނަ އާޔަތުން އަދި އަލްއަންޢާމް ސޫރަތުގެ 119 ވަނަ އާޔަތާއި 145 ވަނަ އާޔަތުން މި ޤަވާޢިދަކީ އިސްލާމީ ޝަރީޢަތުގެ ބެލެވޭ ޤަވާޢިދެއްކަން އެނގެއެވެ. މި ޤަވާޢިދަކީ، މުސްލިމުންނަށް ކުރިމަތިވެދާނެ ގެއްލުމަކުން ސަލާމަތް ކޮށް، ދިމާވެދާނެ ބޮޑު ދަތިކަމަކުން ދުރުކޮށް ދޭ އިސްތިސްނާ ޤަވާޢިދެކެވެ. އަދި އިސްލާމް ދީނުގެ ފަސޭހަ ކަމާއި، އިންސާނުންގެ ތަފާތު ހާލަތްތަކަށާއި އުޒުރުތަކަށް ރިޢާޔަތް ކުރާ ކަމުގެ އަލިގަދަ ހެއްކެއް ވެސް މެއެވެ. ނަމަވެސް އެ މީހަކު ހިތަށް އެރި ގޮތަކަށް، މި ޤަވާޢިދަށް ޢަމަލު ކުރުން ހުއްދައެއް ނޫނެވެ. މިޤަވާޢިދުގެ ބޭނުން ކުރެވޭނެ ޝަރުޠުތަކަކާއި ހާލަތްތަކެއް ޢިލްމުވެރިން ވަނީ، ޝަރީޢަތުގެ އަލީގައި ކަނޑައަޅުއްވާފައެވެ. ތިރީގައި މި ވަނީ، މިކަމާއި ބެހޭގޮތުން އައްޝައިޚް، ޑޮކްޓަރ، ވަހްބާ އައްޒުޙައިލީ ދެއްވާފައިވާ ފަތުވާއެކެވެ.\n''ޟަރޫރަތަކީ، އެއީ އިންސާނަކަށް ބޮޑު ނުރައްކަލެއް، ނުވަތަ ބޮޑު ދައްޗެއް ކުރިމަތިވެ، އެކަމުގެ ސަބަބުން އޭނާގެ ނަފްސަށް ނުވަތަ އަބުރަށް ނުވަތަ ބުއްދިއަށް ނުވަތަ މުދަލަށް ގެއްލުމެއް ލިބިދާނެ ކަމުގެ ބިރުހީވާ ހާލަތެވެ. އެ ހިނދު، ވާޖިބު ކަމެއް ދޫ ކޮށްލުން، ނުވަތަ ޙަރާމް ކަމެއް ކުރަން، އޭނާއަށް ޖެހެއެވެ. އެހެން ގޮތަކަށް ބުނާނަމަ، މި ދެ ކަން އޭނާއަށް ހުއްދަވެއެވެ.\nޟަރޫރަތުގެ މާނަ ކުރައްވަމުން އަލްޖިރްޖާނީ ވިދާޅުވެފައި ވަނީ އެއީ:- ޟަރޫރަތަކީ ޟަރަރު މި ކަލިމައިން ނެގިފައިވާ ބަހެކެވެ. މީގެ މާނައަކީ، ދުރު ނުކުރެވޭނެ ފަދައަކުން ދިމާވާ ބޮޑެތި ގެއްލުމެވެ. އަބޫބަކުރު އަލްޖައްޞާޞް ވިދާޅުވެފައި ވަނީ އެއީ:- ނަފްސަށް ނުވަތަ ބައެއް ގުނަވަންތަކަށް، ލިބިދާނެ ގެއްލުމެއް ނުވަތަ ހަލާކަކުން ގަންނަ ބިރު ކަމަށެވެ. ޒަރްކަޝީ އަދި އައްސުޔޫޠީ ވިދާޅުވެފައި ވަނީ އެއީ:- މަނާކަމެއް ނުކޮށްފިނަމަ، މިހާއަށް ބޮޑު ގެއްލުމަކާއި ހަލާކަކާއި ހަމައަށް ވާޞިލުވާ ދަރަޖަ ކަމަށެވެ. މިސާލަކަށް ނުކައިފިނަމަ، ނުވަތަ ނު އަނދެފިނަމަ އޭނާގެ ނަފްސަށް ނުވަތަ ގުނަވަނަކަށް ގެއްލުމެއް ވާ ހާލަތެވެ.\nމާލިކީ މަޛްހަބުގައި ޟަރޫރަތުގެ މާނައަކީ އެއީ:- ނަފްސަށް ގެއްލުމެއް ވެދާނެ ކަމަށް ޔަޤީންވުން ނުވަތަ މިކަމަށް ބިރު ހީވުމެވެ. މިފަދަ ހާލަތެއްގައި ވާ މީހަކު މަރު ގާތް ވަންދެން ކެތް ކުރުމަކީ ލާޒިމު ކަމެއް ނޫނެވެ. ކިއެއްތަ، ގެއްލުން ވެދާނެ ކަމަށް ބިރު ހީވުން، ޟަރޫރަތެއްގެ ދަރަޖައަށް ހިނގައްޖެ ކަމަށް ބުނަން ފުދެއެވެ.\nޝާފިޢީ މަޛްހަބުގައި ބުނަނީ :- ނު ކެއުމުގެ ސަބަބުން، މަރުވެދާނެ ކަމަށް ބިރު ހީވެ، ނުވަތަ ބަލިވެދާނެ ކަމަށް ބިރު ހީވެ، ނުވަތަ ބަލި ބޮޑުވެ، ނުވަތަ ބަލިން ޝިފާވާން ނަގާނެ މުއްދަތު އިތުރުވާނެ ކަމަށް ބިރު ހީވެ، ނުވަތަ އޭނާއާއި އެކު ދަތުރުގައި ވާ މީހުންނާ ވަކިވާން ޖެހިދާނެ ކަމަށް ބިރު ހީވެ، ނުވަތަ ހިނގައި ހެލިފެލިވާން އުނދަގޫވެދާނެ ކަމަށް ބިރު ހީވެއްޖެނަމަ، މިފަދަ މީހަކު ކާނެ ޙަލާލް އެއްޗެއް ނުލިބިއްޖެނަމަ، ޙަރާމް އެއްޗެއް ކެއުން ހުއްދައެވެ.\nއަހަރެމެންގެ އުސްތާޛު މުޙައްމަދު އަބޫ ޒަހްރާ ވިދާޅުވެފައި އޮންނަނީ، ޟަރޫރަތަކީ އެއީ:- މަނާ އެއްޗެއް ބޭނުން ނުކޮށްފިނަމަ ޙަޔާތަށް ނުރައްކާވެދާނެ ކަމަށް، ނުވަތަ ހުރިހާ މުދަލެއް ގެއްލިދާނެ ކަމަށް ބިރު ހީވާ ހާލަތެވެ. ނުވަތަ މީހެއްގެ އަމިއްލަ ޟަރޫރީ މަޞްލަޙަތަށް ގެއްލުމެއް ކުރިމަތިވެ، އެހެން މީހެއްގެ ޙައްޤަކަށް އަރައި ނުގަނެ، ނަމަވެސް ހުއްދަ ނޫން ވަސީލަތެއްގެ ބޭނުން ކުރަން ޖެހޭ ހާލަތެވެ.\nއަހަރެންގެ އުސްތާޛު އައްޝައިޚް މުޞްޠަފާ އައްޒަރްޤާ ވިދާޅުވެފައި ވަނީ، ޟަރޫރަތަކީ އެއީ ޖެހޭ މުހިއްމު ބޭނުމަކަށް ވުރެ މަތީގައިވާ ހާލަތެކެވެ. ޟަރޫރަތަކީ އެއީ އެކަމެއް ނު ފުއްދައިފިނަމަ ބޮޑު ގެއްލުމެއް ލިބިދާނެ ކަންތަކެވެ. މިސާލަކަށް ބަނޑަށް މަރުވުން، ފުރާނައަށް ގެއްލުން ވުން ފަދަ ކަންތަކެވެ.\nޟަރޫރަތުގެ މާނަ ކަމަށް، މަތީގައި ބުނެވިފައި ވާ ހުރިހާ ބުނުންތަކެއް ވެސް ގޮސްފައި ވަނީ އެއް ދިމާއަކަށް ކަން ފާހަނގަ ކުރެވެއެވެ. އެއީ ކާ އެއްޗެއްސަކީ ޟަރޫރަތެއް ކަމަށް ބުނާ ބުނުމެވެ. ވީމާ މި މާނައަކީ، ޙަރާމް ކަމެއް ކުރުން ހުއްދަވެ، ވާޖިބު ކަމެއް ދޫ ކުރުން ހުއްދަވާ ޤަވާޢިދެއް ކަމަށް ވާ ''ޟަރޫރަތް'' މި ކަލިމަ އެއްކޮށް ޝާމިލު ވާ މާނައެއް ކަމަށް އަހަރެން ނުދެކެމެވެ. އެހެން ވީމާ، މީގެ މާނަ، އަހަރެން ކުރަނީ މި އަންނަނިވި ފަދައިންނެވެ.\nޟަރޫރަތަކީ އެއީ:- މީހެއްގެ ނަފްސަށް ނުވަތަ އަބުރަށް ނުވަތަ ބުއްދިއަށް ނުވަތަ މުދަލަށް ނުވަތަ މިއިން އެއްޗަކާ ގުޅުން ހުރި ކަމަކަށް، ގެއްލުން ވެދާނެ ކަމަށް ބިރު ހީވެ، ނުވަތަ މި އެއްޗެހިތައް ރައްކާތެރި ކުރަން ދަތި އުނދަގޫވާ ހާލަތެއް ކުރިމަތިވުމުން، ޙަރާމް ކަމެއް ކުރުން ހުއްދަވެ، ނުވަތަ ވާޖިބު ކަމެއް ދޫކުރުން ހުއްދަވުމެވެ. ގެއްލުން ވާނެ ކަން ޔަޤީން ނުވިޔަސް، ވެދާނެ ކަމަށް ބޮޑަށް ހީވުން ފުދެއެވެ. އަދި ޟަރޫރަތެއްގެ ބޭނުން ހިފަން ޖެހޭނީ ދީނީ ހުދޫދުތަކުގެ ތެރޭގައެވެ.\nޟަރޫރަތް ބެލޭނެ މިންގަނޑު :\nޟަރޫރަތެއް ކަމަށް ބުނެ، ދީނުގެ އަސްލު ޙުކުމްތައް ވަގުތީގޮތުން އެއްކިބާ ކޮށްލެވޭނީ އެއީ ހަމަ އަސްލުވެސް ޟަރޫރަތެއް ނަމައެވެ. ވަކި ކަމެއް ޟަރޫރަތެއް ކަމަށް ބެލެވެނީ، ޝަރުޠުތަކެއް ފުރިހަމަ ވުމުންނެވެ. އެ ޝަރުޠުތަކަކީ:-\n1- ޟަރޫރަތް އެއީ ކުރިމަތިވެފައި އޮތް ކަމަކަށް ވާން ޖެހެއެވެ. ޟަރޫރަތަކަށް ވެދާނެ ކަމަށް، ބުނެ ޟަރޫރަތެއްގެ ޙުކުމުގެ ބޭނުން ނުހިފޭނެއެވެ. ވީމާ ނަފްސަށް ނުވަތަ ހަށިގަނޑަށް ނުވަތަ މުދަލަށް ނުވަތަ އަބުރަށް ލިބެން އޮތް ގެއްލުމަކީ، ހަމަ ޙަޤީޤަތުގައި ވެސް ލިބޭނެ ގެއްލުމެއް ކަން، އެނގެން އެބަ ޖެހެއެވެ. ގެއްލުން ވާނެކަން ޔަޤީން ވާން ޖެހެއެވެ. ނުވަތަ ގެއްލުން ވާނެކަމަށް ބޮޑަށް ހީވާން ޖެހެއެވެ.\n2- ޟަރޫރަތެއް ކުރިމަތިވެގެން، ޙަރާމް އެއްޗެއް އޭނާއަށް ހުއްދަވާނީ، ހުއްދަ ޙަލާލް އެއްޗަކުން ނުވަތަ ގޮތަކުން އެ ނުރައްކަލާއި ގެއްލުން ދުރު ނުކުރެވޭނަމައެވެ. (މިސާލަކަށް ބަނޑުފުރާނަ މުއްތި ކުރެވެން އެހެން ގޮތެއް އޮއްވާ، މީހެއްގެ އަތުން ރިބާ ދަރަންޏަކަށް ކާ އެއްޗެއް އަތުލައިގެން ނުވާނެއެވެ.)\n3- މީހުންގެ ޙައްޤުތަކަށް ރައްކާތެރިވުމާއި، ޢަދުލުވެރިވުމާއި، އަމާނާތްތެރިވުން، މީހާގެ ޢަޤީދާއާއި ދީންވެރިކަން ފަދަ ކަންތަކާއި، ޟަރޫރަތެއް ކުރިމަތިވާ މީހާ ޚިލާފުވެގެން ނުވާނެއެވެ. މިސާލަކަށް ޒިނޭ ކުރުމާއި، އަނިޔާވެރި ވުމާއި، މީހުން މެރުމާއި، ކުފުރުވުމާއި، މީހުންގެ މުދާ ފޭރިގަތުން އެއްވެސް ހާލަތެއްގައި ހުއްދައެއް ނުވާނެއެވެ. އެހެނީ މި ކަންތަކަކީ އޭގެ ޒާތުގައި ވެސް، އިތުރު ގެއްލުންތަކެއް ވާނެ، އިތުރުބައެއްގެ ޙައްޤުތަކަކަށް އަރައިގަނެވޭ ކަންތަކެކެވެ.\n4- ޟަރޫރަތަކަށްޓަކައި މީހަކަށް ހުއްދަ ކުރެވޭ ޙަރާމް އެއްޗެއް، ބޭނުން ކުރަން ޖެހޭނީ، ކިރިޔާ ބޭނުން ފުއްދޭ މިންވަރަށެވެ. ބޭނުމަށް ވުރެ އިތުރަށް ބޭނުން ކުރުން ހުއްދައެއް ނުވާނެއެވެ.\n5- ޙަރާމް އެއްޗެއް ބޭނުން ކުރަން ބުނީ -ބޭސްފަރުވާގެ ޟަރޫރަތެއްގައި- ޢަދުލުވެރި ދީންވެރި ޢިލްމުވެރި ޑޮކްޓަރަކަށް ވާންޖެހެއެވެ. އަދި މި ހާލަތުގައި ޙަރާމް ބޭސް ނޫން ބޭހެއް ނެތުން އެއީ ވެސް ޝަރުޠެކެވެ.\n6- ޡާހިރީ މަޛްހަބުގައި ދެކެނީ، ބަނޑުހައިވެގެން އުޅޭ މީހާ ޟަރޫރަތުގެ ދަރަޖައަށް ހިނގައްޖެއޭ ބުނެވޭނީ، ކާނެ ބޯނެ އެއްޗެއް ނުލިބި އެއް ދުވަސް ވުމުން ކަމަށެވެ. ނަމަވެސް ބޮޑަށް ރަނގަޅު ގޮތަކީ، މީގައި ވަކި މުއްދަތެއް ކަނޑަ ނޭޅުމެވެ. އެހެނީ އެކި މީހުން ބަނޑުހައިވާ މިންވަރާއި ކެތްކުރެވޭ މިންވަރު ތަފާތުވާނެއެވެ.\n7- ޟަރޫރަތަކީ މުޅި މުޖްތަމަޢަށް ކުރިމަތިވެފައިވާ ކަމަކާ ގުޅޭ ކަމެއް ނަމަ، އެއީ ޟަރޫރަތެއް ކަން ކަނޑައަޅާނީ އެތަނެއްގެ ވެރިކަމާ ހަވާލުވެގެން ހުންނަ މީހެކެވެ. މުޅި ޤައުމަށް ދިމާވެދާނެ ނުރައްކަލަކުން ސަލާމަތް ވުމަށްޓަކައި، ނުވަތަ ޖަމާޢަތުގެ މަސްލަހަތަކަށްޓަކައި، ޟަރޫރަތުގެ ބޭނުން، ވެރިއަކަށް ހިފިދާނެއެވެ. މި ގޮތުން ބޭރު ޤައުމުތަކުން ހޯދާ ފައިސާއަކީ ޤައުމުގެ އާއްމު މަސްލަހަތަށް ކޮންމެހެން ވެސް ބޭނުން ޖެހިއްޖެ ފައިސާއެއްނަމަ، އޭގެއި ރިބާ ހިމެނުނަސް ހުއްދަ އެއްޗެއް ކަމަށް ބައެއް ފިޤުހުވެރިން ދެކެލައްވައެވެ.


ތާވަލްގެ އެއްވަނައަށް އަރަން ލިބުނު ފުރުޞަތު ލިވަޕޫލުން ގެއްލުވާލައިފި – Haftha\nLIVERPOOL, ENGLAND - FEBRUARY 04: Mohamed Salah of Liverpool look dejected after Tottenham Hotspur first goal during the Premier League match between Liverpool and Tottenham Hotspur at Anfield on February 4, 2018 in Liverpool, England. (Photo by Michael Regan/Getty Images)\nތާވަލްގެ އެއްވަނައަށް އަރަން ލިބުނު ފުރުޞަތު ލިވަޕޫލުން ގެއްލުވާލައިފި\nއިނގިރޭސި ޕްރިމިއާ ލީގުގައި ރޭ ލިވަޕޫލްއާއި އެވަޓަން ބައްދަލުކުރި މެޗް 0-0 އިން އެއްވަރުވެ ލީގު ތާވަލްގެ އެއްވަނައަށް އަރަން ލިބުނު ފުރުޞަތު ލިވަޕޫލުން ގެއްލުވާލައިފިއެވެ.\nއެވަޓަންގެ ގުޑިސަން ޕާކްގައި ކުޅުނު މި މެޗުގެ ފުރަތަމަ ހާފުގައި ލިވަޕޫލްގެ މުހައްމަދު ސަލާހަށް ވަނީ ލަނޑުޖެހުމަށް ރަނގަޅު ދެ ފުރުޞަތުލިބި ބޭކާރުވެފައެވެ. ސަލާހު ފޮނުވާލި ދެ ހަމަލާވެސް އެވަޓަންގެ ގޯލްކީޕަރު ޖޯޑަން ޕިކްފޯޑް މަތަކުރިއެވެ.\nފުރަތަމަ ހާފު ނިމެން ދަނިކޮށް ލިވަޕޫލްގެ އެންޑްރޫ ރޮބަޓްސަން ނަގައިދިން ހިލޭޖެހުމަކުން ހޮލެންޑް ޑިފެންޑަރު ވާޖިލް ވެން ޑައިކް ވަރަށް ހަނި އޭންގަލަކުން ބޮލުން ފޮނުވާލި ބޯޅަ ދިޔައީ ގޯލްގެ ދަނޑިކައިރިން ބޭރަށެވެ. މި ހާފު ނިމުނީ ދެ ޓީމަށް ލަނޑެއްނުޖެހި އެއްވަރުވެގެންނެވެ.\nދެވަނަ ހާފުގެ ކުރީކޮޅު އެވަޓަން އަށް ލީޑް ނަގުމަށް ރަނުގެ ފުރުސަތެއްލިބި ވަނީ ބޭކާރުވެފައެވެ. ޑޮމިނިކް ކެލްވަޓް-ލުވިން އަށް ލިބުނު މި ފުރުޞަތުގެ ބޭކާރުކޮށްލީ ލިވަޕޫލްގެ ހުނަރުވެރި ގޯލްކީޕަރު އެލިސަން ބެކާ އެވެ.\nއޭގެފަހުން ލިވަޕޫލްގެ ބެލްޖިއަމްގެ ފޯވާޑް ޑިވޮކް އޮރީގީ އަށް ވަނީ ލަނޑުޖެހުމަށް ދެ ފުރުޞަތެއްލިބި ބޭކާރުވެފައެވެ. އެލެގްޒެންޑާ އާނޯލްޑް ފޮނުވާލި ބޯޅަ އެވަޓަންގެ ކީޕަރު ޕިކްފޯޑް މަތަކުރިއިރު އޮރީގީ ފޮނުވާލި ބޯޅަ ދިޔައީ ގޯލްގެ ދަނޑިކައިރިން ބޭރަށެވެ.\nލީގުގައި ލިވަޕޫލް ދެން ކުޅޭ މެޗުގައި އަންނަ އާދީއްތަ ދުވަހު އަމިއްލަ ދަނޑުގައި ބާންލޭއާ ދެކޮޅަށް ނިކުންނައިރު ހޮނިހިރު ދުވަހު ކުޅޭ މެޗުގައި އެވަޓަން ބައްދަލުކުރާނީ ނިއުކާސަލް ޔުނައިޓެޑާއެވެ.\nލީގު ތާވަލަށް ބަލާއިރު މެންޗެސްޓާ ސިޓީ ތާވަލުގެ އެންމެ ކުރީގައި އޮތީ 29 މެޗުން 71 ޕޮއިންޓް އެކުއެވެ. އަދި ދެވަނައިގައި ލިވަޕޫލަށް 29 މެޗުން 70 ޕޮއިންޓް ލިބިފައިވާއިރު ތިންވަނައިގައި ޓޮޓެންހަމް ހޮޓްސްޕާ އޮތީ 29މެޗުން 60 ޕޮއިންޓް ހޯދައިގެންނެވެ. ތާވަލުގެ ހަތަރުވަނައިގައި އޮތް މެންޗެސްޓާ ޔުނައިޓެޑަށް ލިބިފައިވަނީ 29މެޗުން 58 ޕޮއިންޓެވެ.


Dr. Hassan Hameed: Moodhu vinain Haluvidhaa hadhaane goi - One Online\nޑރ. ހަސަން ހަމީދު: މޫދުވިނައިން ހަލުވިދާ ހަދާނޭ ގޮތް\nފިހާރަތަކުގައި ހުންނަ ހަލުވިދާނަރު ހޫނު ފެނަށް އަޅައި ހޫނުކުރުމުން ގިރިގެން ދެއެވެ. ދެން ފިނިވުމުން ފެން އޮލަވެއެވެ. ހަލުވިދާ ފަދަ އޮލަ، އެތެރެ ސާފު، މަޑު ދިޔައަށް އިނގިރޭސިބަހުން ވެސް އަދި ދިވެހި ބަހުން ވެސް ކިޔަނީ ޖެލް އެވެ. ހަލުވިދާނަރަކީ އެއްވެސް ރަހައެއް ހުންނަ އެއްޗެއް ނޫނެވެ. އެހެންކަމުން، ފެން ކެކޭ އިރު، އެއަށް އަޅާ އެއްޗެއްގެ ރަހަ ގަދައަށް ހަލުވިދާގައި ހިފާނެއެވެ.\nހަލުވިދާ އަކީ ޖެލް އެއް ކަމުގައި ވިއަސް، ހަލުވިދާ ނަރަށް ޚާއްޞަ ނަމެއް އިނގިރޭސި ބަހުގައި ވެއެވެ. އެއީ ރަތް ކުލައެއް ހުންނަ މޫދުވިނައަށް މެލޭ ބަހުން ކިޔާ ”އާގަރ-އާގަރ“ އެވެ. ބައެއް މީހުން ”އެއިގާ-އެއިގާ“ ވެސް ކިޔައެވެ. ހަލުވިދާ ނަރު އުފައްދަނީ މޫދު ވިނައިންނެވެ. މިޒަމާނުގައި ހަލުވިދާނަރުގެ ބަދަލުގައި ކުދި ޕެކެޓްގައި ބަންދުކޮށްފައި ހުންނަ ހަލުވިދާކުނޑި ހުރެއެވެ. އެހެންކަމުން މީގެ ކުނޑިއާއި ނަރަށް އެންމެ ރަނގަޅުގޮތަކީ ހަލުވިދާ ކިޔުމެވެ.\nމި މަޒުމޫނުގައި އަޅުގަނޑު ދަންނަވާލާނީ، ރާއްޖޭގައި، މޫދުވިނައިން ހަލުވިދާ އުފައްދާނޭ ގޮތެވެ. ގިނަ ބަޔަކަށް، ފިހާރަތަކުން ގަންނަ ހަލުވިދާއަކީ ރާއްޖޭގެ މޫދުތަކުގައި ގިނައިން ހެދޭ ވިނައަކުން ނަގާ އެއްޗެއް ކަމެއް ނޭނގޭނެއެވެ. ހަލުވިދާ އަކީ އަގުހެޔޮ އެއްޗެއް ކަމުން، ރާއްޖޭގައި އުފައްދައި ވިއްކޭނީ ވަކި ޚާއްޞަ އެއްޗެއްގެ ގޮތުގައެވެ. ކަނޑުގެ ލޮނުގަނޑުން އުފައްދާ ލޮނު ވެސް ވިއްކާ ފަދަ ގޮތަކަށް ބްރޭންޑް ކޮށްގެންނެވެ. ގަންނަ މީހާއަށް ގަނެވުނީ މާމޮޅު އެއްޗެއްކަމާއި އޭގެ ތަޖުރިބާ ތަފާތުވާނޭކަމުގެ ފިކުރު އެމީހާގެ ކިބައިގައި އުފައްދައިގެންނެވެ.\nގިނަ މުދައްރިސުންނަކީ ވަރަށް ފޫހިގޮތަކަށް ކިޔަވައިދޭ ބައެކެވެ. އެމީހުން ކިޔަވައިދޭ އެއްޗަކާ ދަރިވަރުންގެ ޢާއްމު ދިރިއުޅުމާ އެއްވެސް ގުޅުމެއް ނުހުންނާނެއެވެ. އާއްމު ދިރިއުޅުމާއި ކިޔަވައިދޭ އެއްޗަކާ ގުޅާލާކަށް ނޭނގެއެވެ. މި ބައިމީހުން ހަމައެކަނި ޓެކްސްޓް ފޮތުގައިވާ އެއްޗެއްގެ މައްޗަށް ފިލާވަޅުތައް ބިނާކުރެއެވެ. މި ސުންނަތާ އެއްގޮތަށް ކަން ހިނގަމުން ދަނިކޮށް، މަޖީދިއްޔާގައި އަޅުގަނޑު ކިޔަވަން އުޅުނު ދުވަސްވަރު އަޝްރަފް ނަމަކަށް ކިޔާ އޮޅުދޫކަރައިގެ މުދައްރިސަކު ކެމިސްޓްރީ ކިޔަވައިދޭން އަތުވެއްޖެއެވެ. ކެމިސްޓްރީއަކީ ތަފާތު ތަކެތީގެ ސިފަތަކާއި އެކަތި އަނެއް އެއްޗަކާ އެކުވެ ގުޅުމުން ވާގޮތްތަކާ ބެހޭ ޢިލްމެވެ. އަޝްރަފްއަކީ ތަފާތު އެތައް އެއްޗެއް އުފައްދާ ގޮތާއި، އެކަމުގައި ކެމިސްޓްރީގެ ދައުރު ވަރަށް ރަނގަޅަށް އެނގޭ މީހެކެވެ. ފިލާވަޅުތައް ފަށާނީ ވެސް ކޮންމެ ވެސް އެއްޗެއް އުފައްދާފައި ހުންނަ ގޮތާ ބެހޭގޮތުންނެވެ. ދެން އޭގެ ކެމިސްޓްރީ އެވެ.\nއޭނާ ކިޔައިދިން ކަންތައްތަކުގެ ތެރެއިން އަޅުގަނޑު ހަނދާން ހުންނަ އެއް ކަމަކީ ހަލުވިދާ ހަދާގޮތެވެ. އޭނާ ބުނީ ހަލުވިދާ ހަދަނީ ވަކި ބާވަތެއްގެ މޫދު ވިނައަކުން ކަމާއި އެއީ އެ ވިނަ އުފެދިފައިވާ ސެލްތަކުގެ ބޭރު ފަށަލައިގައި ހުންނަ އެއްޗެއް ކަމެވެ. ދެން އޭނާ ޢާއްމުކޮށް އެނަގާ ވިނަތައް ސިފަކޮށްދިނެވެ. ދެތިން ދުވަހެއްގެ ފަހުން، ކިލާހުގެ ބައެއް ކުދިން، މޫދަށް ގޮސް، އޭނާ ބުނި ފާޑުގެ ވިނަ ނެގިއެވެ. އެ ދުވަސްވަރު، މާލޭގެ ހުޅަނގު ފަރާތުގައި، މާފަންނު ސަހަރާއިން ފެށިގެން އުރަފަތާ ހަމައަށް އޮންނާނީ ވިނަފަޅާފައި އޮންނަ މޫދެވެ. މި ސަރަޙައްދުގެ ދިގުމިނުގައި 600 ފޫޓު ހުންނާނެއެވެ. ފުޅާމިނުގައި 2000 ފޫޓު ހުންނާނެއެވެ. ބައެއް ދުވަސްވަރު، ރާޅާއެކު، ބައެއް ބާވަތުގެ ވިނަ ފުނި ފުންޏަށް ގޮނޑުދޮށަށް ލައްގައެވެ.\nދެން، ހޮވި ވައްތަރުގެ ވިނަ މުދައްރިސަށް ދެއްކުމުން، އޭނާ ބުނީ މިއަށް ކިޔަނީ ޗައިނާ މޮސްކަމާއި މިއީ ހަލުވިދާ އުފައްދަން ވަރަށް ރަނގަޅު ވިނައެއް ކަމެވެ. އޭނާ ބުނިގޮތަށް ކަންތައް ކުރުމުން، އެ ވިނައިން ހަލުވިދާ އުފެއްދުނެވެ. ހެދިގޮތަކީ، ރަނގަޅަށް ދޮވެ، އަވީލައި، ހަފުތާއެއްގެ ތެރޭގައި ހުދުވުމުން، ފެނުކެއްކީއެވެ. ކެއްކި ފެން ހަލުވިދާއަށް ވެއެވެ.\nފަހުން އަޅުގަނޑަށް އެނގުނު ގޮތުގައި، ވަރަށް ގިނަ ބާވަތުގެ ވިނައިން ހަލުވިދާ ނުވަތަ އާގަރ-އާގަރ އުފެއްދޭނެއެވެ. ތިރީގައި މިވަނީ މިފަދަ ބައެއް ވިނައެވެ. މިކަހަލަ ކިތައް ބާވަތުގެ ވިނަ ތިރަށުގެ މޫދުގައި ހުރޭތޯއެވެ؟\nފޮޓޯގައިވާ ވިނަ ނޫނަސް ގިނަ މޫދު ވިނަތަކުގައި، ހަލުވިދާ އުފެއްދުމަށް ބޭނުންވާ ބައި ހިމެނޭނެއެވެ. ބައެއް ވިނައިގައި މި މާއްދާ ގިނަައީއެވެ. ކުރިން ދެންނެވިހެން ހަލުވިދާ އަކީ ޙަޤީޤަތުގައި މި މޫދުވިނައިގެ ސެލްތަކުގެ ބޭރު ފަށަލައިގައި ހުންނަ ނިކަން ދިގު މޮލިކިއުލްތަކެކެވެ. މޮލިކިއުލް ކިޔަނީ ދޭއް ނުވަތަ އެއަށްވުރެ ގިނަ ޒައްރަކުން އުފެދިފައިވާ އެއްޗެއްގެ ކެމިކަލް ސިފަ ހުންނަ އެންމެ ކުދި ބަޔަށެވެ. ހަލުވިދާ މޮލިކިއުލްއަކީ ނިކަން ބޮޑު މޮލިކިއުލެކެވެ. ހަލުވިދާގެ ސިފަ އަންނަނީ މިކަމުގެ ސަބަބުންނެވެ. ވިސްނައިގަންނަން ފަސޭހަ އެއްގޮތަކީ އަންނިވި މިސާލުންނެވެ. ފެން މޮލިކިއުލަކީ ޓޭބަލް ޓެނިސް ބޯޅައެއް ކަމަށް ވިސްނަވާށެވެ. ހަލުވިދާ މޮލިކިއުލް އަކީ މިފަދަ 40 ބޯޅަ އިސްފިރޭނު ފަދަ އެއްޗަކުން ގުޅާފައިވާ ބޯޅަތަކެއްކަމަށް ވިސްނަވާށެވެ. ދެން މި ދެބާވަތުގެ ދިވަހަވަރަކަށް ”މޮލިކިއުލް“ ތެއްޔަކަށް އެޅުއްވުމަށް ފަހު އެއް އެތި، އަތުން ނަގަން މަސައްކަތް ކުރައްވާށެވެ. ޓޭބަލް ޓެނިސް ބޯޅަތައް ފަސޭހައިން ވަކިވަކިން އަތުން ނެގޭނެއެވެ. ނަމަވެސް، ހަލުވިދާ މޮލިކިޔުލެއް ނަގަން ހިފައިފި ނަމަ، މުޅި ތެލީގައި ހުންނަ ހުރިހާ ޓެނިސްބޯޅަތަކާ ލާ މެހިފައިވާތީ ނެގޭނީ ހުރިހާ ބޯޅަ އެއްފަހަރާއެވެ. ހަލުވިދާގެ އޮލަކަމުގެ ސިއްރަކީ މިއީއެވެ.\nހަލުވިދާ މޮލިކިޔުލް އަކީ 85 ދަރަޖައަށް ހޫނުކުރުމުން ދިޔާވާ އެއްޗެކެވެ. ގަނޑުވަނީ 32 ވަރަކަށް ދަރަޖައިގައެވެ. އެހެންކަމުން، މޫދުވިނައިން ހަަލުވިދާ ވަކިކުރެވޭނެ ގޮތަކީ 85 ދަރަޖައަށް ނުވަތަ އެއަށް ވުރެ މައްޗަށް ހޫނުކުރުމުންނެވެ. އެއިރުން، މޫދުވިނައިގެ ސެލްތަކުން ހަލުވިދާ މޮލިކިއުލްތައް ދިޔާވެގެން ފެނުގެ ތެރެއަށް ގިރޭނެއެވެ. ދެން ފެން ފުރާނައިގެން މޫދުވިނަތައް ވަކިކޮށްލަނިކޮށް، ހަލުވިދާ ހެދުނީއެވެ. ދެން އޮންނާނީ ކޮންމެވެސް ގޮތަކުން ހަލުވިދާ އޮލަކޮށް ފިނިކޮށްގެން ނަރަށް ހެދުމެވެ. ނުވަތަ ކުނޑިއަށް ހެދުމެވެ. މަތީގައި ބަޔާން ކުރި ގޮތަށް ހަދައިފި ނަމަ، ރަނގަޅަށް ލޮނާއި ހިތި ނުފިލާ ހުރުމުގެ ސަބަބުން ހަލުވިދާގައި ލޮނު ރަހަ އާއި ހިތި ރަހަ ހުރުން އެކަށީގެން ވެއެވެ. ތިރީގައި މި ބަޔާން ކުރަނީ ހިތިރަހަ ކަނޑުވާ ގޮތާއި ކުލަ ފިލުވާ ގޮތެވެ.\nރާއްޖޭގައި ޢާއްމުކޮށް ވިއްކަން ހުންނަ ހަލުވިދާނަރު ހަދާގޮތް\nއެންމެ ފުރަތަމަ، ވިނަތައް، ފެނަށް އަޅައި، ދެތިން ގަޑިއިރުވުމުން، ވިނަތަކުން ލޮނު ރަހަ ކެނޑެންދެން ފެނުން ދޮންނާށެވެ. ދެން އެއަށް ފަހު، އެއް ހަފުތާ ވަންދެން އަވީލާށެވެ. އެއީ ވިނަތަކުގެ ފެހިކަން ކެނޑި ހުދުވަންދެންނެވެ. އެއަށް ފަހު އެއް ކިލޯ ވިނައަށް ތިން ލީޓަރު ފެން އެޅުމަށް ފަހު، އެއް މޭޒުމަތީ ސަމުސާ ރާހުތް އަޅައި، ތިން ގަނޑިއިރު ވަންދެން މަޑު ހޫނުގައި ފެންގަނޑު އެއް ލީޓަރަށް ކުޑަވަންދެން ކައްކާށެވެ. ދެން މިއަަށްފަހު، އުއި ފޮތިގަނޑަކުން ހޫނުފެން ފުރާނާށެވެ. ހަލުވިދާ ވަނީ މި ހޫނު ފެނަށް ގިރިފައެވެ. ދެން ތަބަކަށް އަޅައި، ގަނޑުކުރާށެވެ. ރަނގަޅަށް ގަނޑުވުމުން ނަގައި، ކެފޭ ވަރުވުމުން ބައި އިންޗި ފުޅާ، ދިގުމިނުގައި އެއް ފޫޓު ހުންނަ ވަރަށް ކަފައި، އެ ކެފިބައިތައް އަވީލާށެވެ. އަވީލުމުން ފެންތައް ވަކިވާނެއެވެ. ދެން އަނެއްކާ ގަނޑުކޮށް، އަވީލާ ހެދުމުން ނުވަތަ ފަހު ފިޔަވަޅު ތަކުރާރުކުރުމުން، ރާއްޖޭގައި ވިއްކަން ހުންނަ ހަލުވިދާނަރު ހަދާ ނިމުނީއެވެ.\nމި ދެންނެވުނީ އެންމެ ފުރަތަމަ ހަލުވިދާ ނަރު ހެދިގޮތެވެ. މިގޮތް ހޯދުނީ ޖަޕާނު މީހަކު މީގެ ތިންސަތޭކަ ފަންސާސް އަހަރު ކުރިން، މޫދުން ގެނައި ވިނަތަކަކުން ސޫޕެއް ހަދައި ބާކީބައި ބެހެއްޓުމުން ޖެހިގެން އައި ދުވަހު އެ ހަލުވިދާއަށް ވެފައި ވުމުންކަމަށް ބުނެއެވެ. މި ޖެލްގެ ބޭނުންތަކާއި ފައިދާތައް މީނާއަށް ވިސްނި، މިކަން މޮޅަށް ކުރާނޭ ގޮތް ތަޖުރިބާތަކަކުން ހޯދީއެވެ.\nއިސްވެ ބަޔާން ކުރެވުނު ގޮތަށް ވުރެ މޮޅަށް ހަލުވިދާ ހަދާނޭ ގޮތް\nމޫދުވިނަތައް ވަހާއި ލޮނު ރަހަ ކެނޑެންދެން ސާފު ފެނުން ދޮވުމަށް ފަހު، އަށްޓެއްގެ ނުވަތަ ކުނަލެއްގެ މަތީގައި ހަފުތާއެއް ވަންދެން އަވީލާށެވެ. މިއަށް ފަހު، އަނެއްކާ ސާފު ފެނުން ވަހާއި ރަހަ ކެނޑެންދެން ދޮވުމަށް ފަހު، ކޮންމެ ލީޓަރެއްގެ ފެނަށް އެއް ސައިސަމުސާ ރާހުތް އެޅި ފެނުން ދޮވެ، މަޑު ރީނދޫކުލައެއް އަރައި މުޅިން ހިކެންދެން އަވީލާށެވެ.\nމިއަށް ފަހު، ހުރިހާ ވަހެއް ރަހައެއް ކެނޑެންދެން ސާފުފެނުން ދޮންނާށެވެ. ދޮވުމަށް ފަހު، ކޮންމެ 50 ގްރާމް ތެތް ވިނައަށް 500 ލީޓަރު ފެނުގެ މަގުން، ފެން އަޅައި، 85 ދަރަޖައަށް ވުރެ ހޫނު މަތި ނުވާ ވަރަށް ހޫނުކުރާށެވެ. ހޫނުކުރަންވާނީ، ކުޑަ އަޅިބޮނޑިއެއް ފެނަށް ލައިގެންނެވެ.\nކައްކާ ނިމުމުން، ސާފު ފެނުން ދޮވެ، ފެނުގައި ބަހައްޓައިގެން ފަސްގަނޑިއިރު އަވީލާށެވެ. މިއަށް ފަހު ފެން ބަދަލުކޮށް، ރޭގަނޑު ފިނީގައި ބެހެއްޓުމަށް ފަހު، އަނެއް ދުވަހު އެވީ ކައްކާށެވެ.\nމޫދުން ނަގާފައިވާ ވިނަ. އެތައް ބާވަތެއްގެ ވިނައިން ހަލުވިދާ ހެދޭނެ ---\nރަހަ ކަޑުވަން ވިނަ ފެނަށް އަޅާފައި ---\nއަވީގައި ޖެހުމުން ވަރަށް ގިނަ ތަކެތީގެ ކުލަ ވެއްޓޭ ---\nކުރިން ބަޔާން ކުރެވުނު ފިޔަވަޅުތައް އެޅުމަށް ފަހު، ދެން އެވީ މޫދުވިނަ އެޅި ފެން ކައްކާށެވެ. ކައްކަން އެންމެ ރަނގަޅުވާނީ ޕްރެޝަރ ކުކަރ ކިޔާ މަތި ޖެހި ތެއްޔެވެ. މިބާވަތުގެ ތެލި ނެތްނަމަ، އާދައިގެ ތެއްޔެއްގައި ދެ ގަނޑިއިރުވަންދެން ކައްކައި، ހޫނުކޮށް ހުއްޓައި އުއި ފޮތިގަނޑަކުން ފެން ފުރާނާނީ އެވެ. މިހާރު ވިނަތަކުގެ ސެލްތަކުގައި ހުރި އާގަރ ހުންނާނީ ފެނަށް ގިރިފައެވެ. ދެން މަތިޖަހާ ބެހެއްޓުމުން ހައެއްކަ ގަނޑިއިރު ވުމުން ގަނޑުވާނެއެވެ. ދެން އެވީ، ކުރިން ބަޔާން ކުރެވުނު ގޮތަށް އައިސް އަލަމާރިއެއްގެ ގަނޑުކުރާ ބަޔަށް ލައި، ދެން އެއަށް ގަނޑުވުމުން ނަގާށެވެ. މިހެން ހެދުމުން ހަލުވިދާއާ އެކުވެފައިވާ ސާފު ފެން ދިޔާވާނެއެވެ. މި ފެން އުކާލުމަށް ފަހު، ބޭނުން ނަމަ، ހަލުވިދާތައް ފުޅިއަކަށް އަޅައި މަތިޖަހައިގެން އައިސް އަލަމާރީގައި ގެންގުޅެވޭނެއެވެ. ނޫންނަމަ، އަވީލައި ހިއްކައިގެން ކުރިން ބަޔާން ކުރިގޮތަށް، ނަރު ނުވަތަ ހަލުވިދާ ކުނޑި ހެދޭނެއެވެ.\nރާއްޖޭގެ ބޮޑެތި ފަޅުތަކުން ކުޑަ ކާރުޚާނާއެއް ހިންގުމަށް މޫދު ވިނަ ލިބޭނެއެވެ. ބައެއް ޤައުމުތަކުގައި ހަލުވިދާ ހެދުމަށްޓަކައި، ފަޅުގައި ވައު ދަމައިގެން މޫދުވިނަ ހައްދައެވެ. މިއީ ރާއްޖޭގައި ވެސް ކުރެވިދާނޭ ކަމެކެެވެ.\nހަލުވިދާއަކީ ގިނަ ބޭނުންތަކެއް އެކުލެވޭ އެއްޗެކެވެ. ހަލުވިދާއިން ހަދާ ޖެލީތަކާއި އެހެނިހެން ކާ ތަކެއްޗަށް ގިނަ ބަޔަކު ވަރަށް ފަރިތަވާނެއެވެ. މިތަކެތީގައި ތެރޭގައި އައިސްކްރީމް ވެސް ހިމެނެއެވެ. އައިސްކްރީމްގައި ހުންނަ އޮލަކަން ގެނައުމަށް ހަލުވިދާ ބޭނުން ކުރެއެވެ. ކޭކު، ޑޯނަޓް، ޗީޒުކޭކު ފަދަ ތަކެތި ހެދުމަށާއި އެތަކެތީގެ ބޭރު ޒީނަތްތެރިކުރުމަށް ވެސް ހަލުވިދާ ބޭނުން ކުރެއެވެ. ހަލުވިދާއަކީ މައިގަނޑު ގޮތެއްގައި ފައިބަރު ކިޔާ ގޮހޮރުން ހަޖަމު ނުކުރެވޭ އެއްޗެކެވެ. އެހެންކަމުން، ބައެއް މީހުން ހިކެން ވެގެންނާއި، ބަނޑު ހަރުވުމުން ހަލުވިދާ ޢާއްމުކޮށް ކައި އުޅެއެވެ. ބަނޑުހައިވުން ކެނޑުނަސް، ފަލަވުމެއް އެ ކާނާއަކު ނުވާނެއެވެ.\nދިވެހީން އެންމެ ފަރިތަ ނުވާނީ، އޯކިޑް ފަދަ ގަސްތައް ޓިޝޫ ކަލްޗަރ އިން ގިނަކުރުމަށާއި ލެބޯރަޓަރީ ތަކުގައި، ތަފާތު ޖަރާސީމު ގިނަކުރަން ކުރާ ހަލުވިދާގެ ބޭނުމަށެވެ. ޖަރާސީމާ ބެހޭ އެއްވެސް ލެބޯރަޓަރީއެއް ހަލުވިދާ އާ ނުލައި ހިންގުމަށް ދަތިވާނެއެވެ. ދަތްތައް ޖަހާއިރު، ހިރުގަނޑުގެ ބައްޓަން ނެގުމަށް ވެސް ހަލުވިދާ ބޭނުން ކުރެއެވެ. އަދި މި ނޫނަސް އެތައް ބޭނުމެއް ހަލުވިދާއިން ކުރެއެވެ.\nއެޑިޓަރުގެ ނޯޓު: ޑރ. ހަސަން ހަމީދު އަކީ ދިވެހިރާއްޖޭގެ ގައުމީ ޔުނިވަސިޓީގެ ޗާންސެލާ އެވެ. ހަސަން ހަމީދަކީ ތަފާތު ދާއިރާތަކުން ރައްޔިތުންގެ އިލްމުވެރިކަން އިތުރުކުރުމަށް އިލްމީ، މަޒުމޫނުތައް ލިޔުއްވަމުން ގެންދަވާ ބޭފުޅެކެވެ. މި ލިޔުމުގެ އަސްލު ޝާއިއު ކުރައްވާފައި ވަނީ ޑރ. ހަސަން ހަމީދު އޭނާގެ ބްލޮގުގަ އެވެ.


މެޖިކްލީން ފުވައްމުލައް ސިޓީ ކައުންސިލްގެ ފުޓްސަލް މުބާރާތް 2021ގެ ޗެމްޕިއަންކަން ހޯދަޑު ސްޕޯޓްސް ކްލަބަށް – Mikal News\nމެޖިކްލީން ފުވައްމުލައް ސިޓީ ކައުންސިލްގެ ފުޓްސަލް މުބާރާތް 2021ގެ ޗެމްޕިއަންކަން ހޯދަޑު ސްޕޯޓްސް ކްލަބަށް\nހޯދަޑު ޓީމުން ވަނީ ޖެހިޖެހިގެން3ފަހަުރު ފުޓްސަލް މުބާރާތް ކާމިޔާބުކޮށްފައި 2018،2019، 2021\nމެޖިކްލީން ފުވައްމުލައް ސިޓީ ކައުންސިލްގެ ފުޓްސަލް މުބާރާތް 2021ގެ ޗެމްޕިއަންކަން ހޯދަޑު ސްޕޯޓްސް ކްލަބުން ހޯދައިފިއެވެ. މިމުބާރާތް ހޯދަޑު ސްޕޯޓްސް ކްލަބުން ކާމިޔާބުކުރުމާއެކު ފުވައްމުލައް ސިޓީ ކައުންސިލުން ބޭއްވި ފުޓްސަލް މުބާރާތްތައް ޖެހިޖެހިގެން3ފަހަރު އެޓީމުން ކާމިބުކޮށް ތަށި މިލްކުކުރީއެވެ. މިގެ ކުރިން 2018 ވަނަ އަހަރާއި 2019 ވަނަ އަހަރު ސިޓީ ކައުނިލުން ބޭއްވި ފުޓްސަލް މުބާރާތުގެ ޗެމްޕިއުންނުންނަކީ ވެސް ހޯދަޑު ޓީމެވެ.\nހޯދަޑު ޓީމަށް ދޫނޑިގަލޮނާއިން މަރުހަބާ ކިޔަނީ\n2002 ވަނަ އަހަރު ސިޓީ ކައުންސިލުން ފުޓްސަލް މުބާރާތް ނުބާއްވާއިރު އެއަހަރު ހޯދަޑު ޓީމުން ބޭއްވި ހަވިއްތަ ފުޓްސަލް ޗެލެންޖް 2020 އާއި މާލެގަމު ޓީމުން ބޭއްވި މާލެގަން ފުޓްސަލް ޗެލެންޖު މުބާރާތްވެސް ކާމިޔާބުކޮށްފައިވަނި ހޯދަޑު ސްޕޯޓްސް އިންނެވެ. ވުމާއެކު އެޓީމުން މިވަނީ ފުޓްސަލް3މުބާރާތއް ކާމިޔާބުކޮށްފައެވެ.\nމިފަހަރުގެ މުބާރާތުގެ ފައިނަލުގައި ވާދަކުރީ ގްރޫޕް 1 އިން 1 ވަނަ ހޯދައިގެން އައި ހޯދަޑު ސްޕޯޓްސް ކުލަބާއި ގްރޫޕް2އިން 1 ވަނަ ހޯދައިގެން އައި އެފްސީ ދޫނޑިގަލޯނާ ޓީމް އެވެ. މިދެ ޓީމުވެސް ފައިނަލަށް ދިޔައީ މޮޅުވުމުގެ %100 ރެކޯޑަކާއެކުއެވެ. ވުމާއެކު ދެބަސްވެވެން ނެތީ މިއީ މިފަހަރުގެ މުބާރާތުގެ ފައިނަލުގައި ކުޅުނީ ހުރިހާގޮތަކުން ވެސް އެންމެ މޮޅު ދެޓީމުކަމެވެ. ހޯދަޑު ޓީމުން މުބާރާތް ކާމިޔާބުކުރި މުބާރާތުގެ އެއްވެސް މެޗަކުން ބަލިނުވެއެވެ.\nމުބާރާތުގެ ރަނަރަޕް ޓީމު؛ އެފްސީ ދޫނޑިގަލޯނާ\nމިރޭގެ ފައިނަލު މެޗުގެ ފުރަތަމަ ހާފު ނިމިގެން ދިޔައީ އެއްވެސް ޓީމަށް ގޯލެއް ކާމިޔާބު ނުކުރެވިއެވެ. މިޙާފުގައި ދެޓީމުންވެސް ކޫލުނީ ދާދީ ހަމަހަމަ ކުޅުމެކެވެ. ދެޓީމުންވެސް ކުލެމުން ދިޔައީ ބައިކޮލަށް ގޯލެއް ވަނަ ނުދީ މެޗުން މޮޅުވުމަށެވެ. ގިނަ ސަޕޯޓަރުންތަކަކާއެކު ފޯރިގަދަ ކުޅުމެއް ދެޓީމުގެ ފަރާތުން ވެސް ފެނިގެން ދިޔައެވެ.\nދެވަނަ ހާފު ފެށިގެން ރަނގަޅަށް ކުޅެ ގިނަ ހަމަލާތަކެއް ދެމުން ދިޔައީ ދޫނޑިގަލޯނާ ޓީމުންނެވެ. ނަމަވެސް މެޗުގައި ފެނިގެން ދިޔަ ހަމައެކަނި ގޯލު ހޯދަޑު ސްޕޯޓްސް ކްލަބުން ޖެހީ ދޫނޑިގަލޯނާ ހާފުގެ މެދުތެރެެއިން ހދަޑު ޓީމުގެ 10 ނަމްބަރު އަޔާޒު ކުޅުންތެރިއެއްގެ ކައިރިން ނައްޓާލާއި ފޮނުވާލި ބާރު ޝޫޓެއް ގޯލުގެ ކުރިމަތިން ކީޕަރަށް ހުރަސްވާގޮތަށް ހުރި ހޯދަޑު ޓީމުގެ9ނަމްބަރު ކުޅުންތެރިޔާ ބޯޅަ ކުޅޭ ކަމަށް ހަދައި ދެފައި ދެގޯޅިން ބޯޅަ ދޫކޮށްލުމުން ގޮސް ގޯލުގެ ތިރީ ކަނަށް ވަދެގެންނެވެ. މިމެޗުގެ މޮޅު ކުޅުންތެރިއަކަށް ހޮވިފައިވަނީ ހޯދަޑު ސްޕޯޓްސް ކްލަބުގެ ޖާޒީ ނަމްބަރު 10 އަހުމަދު އަޔާޒު އެވެ.\nފައިނަލް މެޗުގެ މޮޅު ކުޅުްނތެރިޔާ އަހުަމދު އަޔާޒު- މެޗުގައި މެޗުޅުކުމެއް ދެއްކި\nހޯދަޑު ސްޕޯޓްސް ކްލަބުގެ ގޯލާއެކު އެޓީމުން ދިފާއަށް އިސްކަން ދޭން ފެށިއެވެ. އޭރު ވަނީ ދެވަނަ ހާފުގެ 10 މިނިޓުގެ ކުޅުން ނިމި ބާކީ 10 ވަރަކަށް މިނިޓަށް ވެފައެވެ. ދޫނޑިގަމު ޓީމުން ބޮޑަށް ކުރިއަށް ޖެހިލައި ހަމަލާއަށް އިސްކަން ދީ ގިނަ ހަމަލާތަކެއް ހޯދަޑުގެ ގޯލަށ ފޮނުވާލިއެވެ. ނަމަވެސް ގޯލެއް ކާމިޔާބުކުރެވޭ ގޮތް ނުވެ މެޗު ނިމުނީއެވެ. މެޗުގެ ފޯރިގަދަވެ ކުދިކުދި ހަމަނުޖެހުންތައް ވެސް ހިނގިއެވެ. ނަމަވެސް މެޗު ނިމުމުން ދެޓިމުގެ ކުޅުންތެރިންވެސް ސަލާނކސޮް ކުޅިވަރުގައި މޮޅާއި ދެރަ ދަބޫލުކުރާކަން އަމަލުން ދެއްކިއެވެ.\nމި މުބާރާތުގައި ރާއްޖޭގެ މަޝްހޫރު ފުޓުސަލް ކުޅުންތެރިން ކުޅެފައި ވެއެވެ.\nމުބާރާތް ނިމުމުން މުބާރާތުގެ ވަނަތަކަށް ފައިސާގެއިނާމާއި ޓްރޮފީ އަދި މެޑެލް ދިނުން ބާއްވާފައި ވެއެވެ.\nޗެމްޕިއަން ޓީމު: ހޯދަޑު ސްޕޯޓްސް ކްލަބު\nރަނަރަޕް ޓީމު: އެފްސީ ދޫނޑިގަލޯނާ\nމުބާރާތުގެ އެނެމް މޮޅު5ކުޅުންތެރިން:\nއަބްދުﷲ ޝައްފާން ޖާޒީ ނަމްބަރު 11، ދޫނޑިގަލޯނާ\nއަލީ ލިރުޣާމު ޖޯޒީ ނަމްބަރު 9، ހޯދަޑު ސްޕޯޓްސް ކްލަބު\nއިބްރާހިމް އަރީޝް ޖޯޒީ ނަމްބަރު 11، އެފްސީ ދަޑިމަގު\nއަޝްރަފު އަބްދުﷲ ޖޯޒީ ނަމްބަރު 1، ހޯދަޑު ސްޕޯޓްސް ކްލަބު\nގުޅުންހުރި މައުލޫތައް:ފުވައްމުލައް ސިޓީ ކައުންސިލް, ފުޓްސަލް\nސެމީ ފައިނަލުގެ ޓީމުތައް ކަށަވަރުވެއްޖެ\nފުނާޑިއަންސް ކޮޅަށް ލަނޑު ގޯންޏެއް! 13-0 އެފްސީ ދަޑިމަގު\nޕާކިސްތާން ހައިކޮމިޝަނަރު ފުވައްމުލައް ސިޓީއަށް ޒިޔާރަތް ކުރައްވަމުން އެބަގެންދަވާ


Thin mass fahun anbi meehaa kairi ah dhaathee Aysuhman ah faadu kiyanee\nތަހިރާ އާއި އަޔުޝްމަން--\n3 އޯގަސްޓު 20190ކޮމެންޓް\nތިން މަސް ފަހުން އަނބިމީހާ ކައިރިއަށް ދާތީ އަޔުޝްމަން އަށް ފާޑުކިޔަނީ\nއަންހެނުން ތަހިރާ ކަޝްޔަބް ކައިރިއަށް ތިން މަސް ފަހުން އަންނާތީ ގިނަ ބައެއް ފާޑުކިޔުން އަޔުޝްމަން ކުރާނާ އަށް އަމާޒުވެއްޖެ އެވެ.\nއަޔުޝްމަންގެ ކުރިއަށް އޮތް ފިލްމު "ގުލާބޯ ސިތާބޯ" ގެ ޝޫޓިން އާ ގުޅިގެން އޭނާ ވަނީ އަންހެނުން ތަހިރާއާ ދުރަށް ގޮސްފަ އެވެ. ދާދި ފަހުން އަޔުޝްމަން ވަނީ އިންސްޓަގުރާމު މެދުވެރިކޮށް ފިލްމުގެ ޝޫޓިން ނިންމާލުމަށް ފަހު ތަހިރާ ކައިރި އަށް ތިން މަސް ފަހުން އަނބުރާ އަންނަ ވާހަކަ ބުނެފަ އެވެ.\nއެކަމާއި ގުޅިގެން ގިނަ ބައެއްގެ ފާޑު ކިޔުން އަޔުޝްމަން އަށް އަމާޒުވެފައި ވާއިރު އޭނާގެ ބައެއް ސަޕޯޓަރުން ވަނީ ތަހިރާ އަށް މިހާރު އޭނާ އަޅާނުލާ ވާހަކަ ބުނެފަ އެވެ. އަދި އަނެއް ބަޔަކު ތަހިރާ މަތިން މިހާރު އަޔުޝްމަން ފޫހިވެއްޖެ ކަމަށާއި އެ ދެމީހުން ވަރަށް އަވަހަށް ވަރިވާން އުޅޭ ކަމަށް ވަނީ ބުނެފަ އެވެ.\nތަހީރާ އަކީ ކެންސަރުގެ ޝިކާރައަކަށް ވި މީހެކެވެ. އޭނާ މިހާރު އެ ބަލިން ވަނީ ސަލާމަތްވެފަ އެވެ. އަޔުޝްމަން ތަހިރާ އާއި ކައިވެނި ކޮށްފައި ވަނީ 2011 ވަނަ އަހަރެވެ. އަދި އެ ދެމީހުންނަށް ވަނީ ދެކުދިން ލިބިފަ އެވެ.\nއަޔުޝްމަން ކުރާނާ ތަހިރާ ކަޝްޔަބް


India Gai Umurun 14 Aharuge Kujjaku Supreme Court Ge Amureh Nerefi - Vaguthu\nއިންޑިއާގައި އުމުރުން 14 އަހަރުގެ ކުއްޖަކު ސުޕްރީމް ކޯޓުގެ އަމުރެއް ނެރެފި\nއަވަށްޓެރި އިންޑިއާގައި އުމުރުން 14 އަހަރުގެ ކުޑަ ފިރިހެން ކުއްޖަކު އެ ޤައުމުގެ ސުޕްރީމް ކޯޓާއި ހައި ކޯޓުގެ ފޭކް އަމުރެއް ތަންފީޒް ކޮށްފިއެވެ.\nރިޕޯޓްތައް ބުނާގޮތުން މި ހާދިޘާ ހިނގާފައި ވަނީ އިންޑިއާގެ ވެރި ރަށް ނިއު ދިއްލީގައެވެ. ދިއްލީގެ މަޝްހޫރު ކޮލެޖެއްގައި މަސައްކަތް ކުރަމުން އައި އެސިސްޓަންޓް ޕްރޮފެސަރަކު ވަނީ އެތަނުގެ ޕްރިންސިޕަލާއި، އިސް ފަރާރްތަކާއި ދެކޮޅަށް މައްސަލަ އެއް ކޯޓަށް ހުށަހަޅާފައެވެ. އެހެން ނަމަވެސް، ކޯޓުތަކުން އެ މައްސަލަ ބަލައި ނުގަތުމުން އެ ފްރޮޕެސަރު ދަރިފުޅު ކަންތައް ކުރީ ހީވެސް ނުކުރާ ފަދަ ގޮތަކަށެވެ.\nއެނގިފައިވާ ގޮތުގައި އެ ޕްރޮފެސަރަކީ ލޯފަން މީހެއް ކަމުގައި ވާއިރު، އެ މައްސަލަ ބަލައި ނުގަތުމުން އޭނާގެ ދަރިފުޅު ވަނީ ބައްޕަ އަށް މީހުން ކުރާ އިޙްތިރާމް ކުޑަވިޔަ ނުދިނުމަށްޓަކައި، ފޭކް ސުޕްރީމް ކޯޓާއި ހައި ކޯޓުގެ އަމުރެއް ނެރެފައެވެ.\nކޯޓްތަކުފެ ފޭކް ވެބްސައިޓެއް ހަދައި، ފޭކް އަމުރެއް ނެރުމަށް ފަހުގައި ދަށް ކޯޓުތަކަށްވެސް އެ އަމުރު އެ ކުއްޖާ ފޮނުވާފައި ވާއިރު، މާ ގިނަ އިރުތަކެއް ނުވެ މިކަން ވަނީ ފަޅާ އަރާފައެވެ. މި މައްސަލާގައި މި ކުއްޖާ ހައްޔަރު ކޮށް، ނަސޭހަތްދީ ކަފާލާތުގެ ދަށުން ދޫކޮށްލުމުންވެސް އޭނާ ވަނީ އަނެއްކާވެސް މި މަސައްކަތް ފަށާފައެވެ. އެހެންކަމުން އެ ޤައުމުގެ ކަމާ ބެހޭ އިދާރާތަކުން ވަނީ އެ ކުއްޖާ މޮނިޓާ ކުރެވޭ ފަދަ ތަނަކަށް ބަދަލު ކުރަން ނިންމާފައެވެ.\nއެ ޤައުމުގެ ރިޕޯޓްތައް ބުނާ ގޮތުން އެ ކުއްޖާ މިކަން ކޮށްފައި ވަނީ އޭނާގެ ލޯފަން ބައްޕަގެ އިރުޝާދުގެ ދަށުންނެވެ\nފެބުރުއަރީ 27, 2018 20:24\nކޯޓްގެ ނަމުގައި ކޮއްމެއެއްޗެއް ނެރުނަސް ނާ ކަމުދާނެތާ އަލީހަމީދުމެން ނެރުނުއެތިވެސް ރަނގަޅޯ!!


SunOnline: Uthuru ge Tourism Fulhaa kuran Cochin-Hanimaadhoo dhathuru thah fashanee\nއުތުރުގެ ޓޫރިޒަމް ފުޅާކުރަން ކޮޗިން-ހަނިމާދޫ ދަތުރުތައް ފަށަނީ\nމޯލްޑިވިއަން ހޮލިޑޭޒްގެ އޮފީސް -- ސަން ފޮޓޯ/ މުހައްމަދު އަފްރާހު\nއިންޑިއާގެ ކޮޗިން އާއި ހަނިމާދުއާ ދެމެދު ދަތުރުތައް ފެށުމަށް ގައުމީ އެއާލައިން މޯލްޑިވިއަން އިން ނިންމައިފި އެވެ.\nއެ ކުންފުނީގެ މެނޭޖިން ޑިރެކްޓަރު، މުހައްމަދު ރިޒްވީ މިއަދު "ސަން"އަށް ވިދާޅުވީ ހަނިމާދު އާއި ކޮޗިންއާ ދެމެދު ދަތުރުތައް ފަށާނީ އަންނަ މަހުގެ ތެރޭގައި ކަމަށެވެ. އެގޮތުން ހަފްތާއަކު ތިން ފްލައިޓް ބާއްވަން ނިންމާފައިވާ ކަމަށް ވެސް ރިޒްވީ ވިދާޅުވި އެވެ. އޭނާ ވިދާޅުވީ އޭގެ ބޭނުމަކީ އުތުރުގެ ރަށްތަކަށް ސީދާ އިންޑިއާއިން ޓޫރިސްޓުން ގެނައުން ކަމަށެވެ.\nއިންޑިއާއަކީ މިހާރު ދެވަނައަށް އެންމެ ގިނައިން ރާއްޖެއަށް ޓޫރިސްޓުން އަންނަ ގައުމެވެ. އެގޮތުން މިއަހަރުގެ ޖުލައި މަހާ ހަމަޔަށް ރާއްޖެ އައި ޓޫރިސްޓުންގެ 8.4 ޕަސެންޓް އިންޑިއާއިން އައިއިރު، 11،035 ޓޫރިސްޓަކު ވަނީ އިންޑިއާއިން ރާއްޖެ އައިސްފަ އެވެ. އެއީ 93.8 ޕަސެންޓް ކުރިއެރުމެކެވެ.\n"އިންޑިއާގެ މާކެޓް މި އަންނަނީ ބޮޑުވަމުން. ކޮޗިންއަށް ދަތުރު ފެށީމާ އަޅުގަނޑުމެންގެ ބޭނުމަކީ އުތުރުގައި މިހިރަ ޓޫރިޒަމް ބެޑްތަކަށް ސީދާ އިންޑިއާއިން ޓޫރިސްޓުން ގެނައުން. އޭގެ ސަބަބުން އުތުރުގެ ޓޫރިޒަމްއަށް އަޅުގަނޑުމެން އެހީވުން މީގެ ބޭނުމަކީ،" ރިޒްވީ ވިދާޅުވި އެވެ.\nއޭނާ ވިދާޅުވީ ތިން މިލިއަން ޓޫރިސްޓުން ރާއްޖެ ގެނައުމަށް ހިފާފައިވާ އަމާޒު ވާސިލް ވުމަށް ގައުމީ އެއާލައިންއަށް ކުރެވެން ހުރި މަސައްކަތްތައް ކުރާނެ ކަމަށެވެ. އަދި ޓޫރިސްޓުން ގެނެވެން ހުރި އެހެން ޑެސްޑިނޭޝަންތަކަށް ދަތުރުތައް ކުރުމަށް ވިސްނާ ކަމަށް ވެސް އޭނާ ވިދާޅުވި އެވެ.\nއިންޑިއާ ކޯސްޓްގާޑުގެ ދެ މަނަވަރު ރާއްޖެ އަތުވެއްޖެ


10 Aharu Kurin Maruvi Meehehge Hashigandu Apartment Akun Fenijje - Vaguthu\n10 އަހަރު ކުރިން މަރުވި މީހެއްގެ ހަށިގަނޑު އެޕާޓްމެންޓަކުން ފެނިއްޖެ\nފްރާންސްގެ ފުލުހުންތަކަކަށް އެޕާޓްމެންޓަކުން ފެނުނު މީގެ 10 އަހަރު ކުރިން މަރުވި މީހެއްގެ ހަށިގަނޑެވެ. މިއީ އާއްމުކޮށް ދިމާވާ ކަމެއް ނޫންކަމުން ފުލުހުންނަށްވެސް ލިބުނީ ވަރަށް ބޮޑު ހައިރާން ކަމެކެވެ.\nމިދިޔަ ބުރާސްފަތި ދުވަހު ފުލުހުން ބުނިގޮތުގައި، ފުލުހުންނަށް އެ މީހާގެ ހަށިގަނޑު ފެނުނީ، އެ އެޕާޓްމެންޓް ސާފު ކުރަން ިދިޔަ އާއިލާގެ މީހަކަށް ކަމަށެވެ. އަދި އެކަން އެނގުނީ. އެގޭގައި ދިރިއުޅެމުންދާ މީހަކު މަރުވިތާ ތިން ދުވަސް ފަހުންނެވެ.\nމިކަން ފުލުހުންގެ ސަމާލުަކަަށް އައިސްފައި ވަނީ މިދިޔަ މަސް ތެރޭގައެވެ. ފުލުހުން ބުނީ، އެ މީހާގެ ހަށިގަނޑު ފެނުނުތާ ތިން ދުވަސް ކުރިން މަރުވެފައި ވަނީ 79 އަހަރުގެ މީހެއް ކަމަށެވެ. އަދި މީގެ 10 އަހަރު ކުރިން މަރުވި މީހާގެ ހަށިގަނޑު އޮތީ ކަފުންކޮށްފައިކަމަށްވެސް ފުލުހުން ބުންޏެވެ.\nފުލުހުން ބުނީ، ތިން ދުވަސް ކުރިން މަރުވީ، މީގެ 10 އަހަރު ކުރިން މަރުވި މީހާގެ ދަރިފުޅު ކަމަށެވެ. ފުލުހުންގެ ސަމާލުކަމަށް އެކަން އައިސްފައި ވަނީ ތިން ދުވަސް ކުރިން މަރުވި މީހާގެ އާއިލާ މީހަކު، އެެ އެޕާޓްމެންޓް ސާފް ކުރުމަށް އެގެއަށް ގޮސް އުޅުމުގެ ތެރޭގައެވެ.\nއަދި އެ މީހާގެ ހަށިގަނޑު ފެނުނީ ބެޑްޝީޓެއްގެ ދަށުގައި އޮއްވާކަމަށްވެސް ވެއެވެ.\nފުލުހުން ބެލި ބެލުމުން އެނގުނުގޮތުގައި، ދެ މީހުންވެސް މަރުވެފައި ވަނީ ގުދުރަތީ މަރަކުންނެވެ.


ލޯތްބަށްޓަކައި – Esfiya\nރޭގަނޑުގެ ވަގުތެވެ. ޖެހިލާ ފިނި ވައިރޯޅިތަކުން ހިތަށް ހަމަޖެހުން ލިއްބައިދެއެވެ. ފުރިހަމަ ހަނދު ރަނިކަން ކުރަމުން ދިޔަ ރެއެއް ނޫންކަމުގައިވިޔަސް އުޑުމަތި ފެންނަނީ ވަރަށް ރީތިކޮށެވެ. ކުދި ކުދި ތަރިތަށް ވިދަމުން ދިޔައީ ހަނދުފަޅި ވަށައެވެ. އެއީ މޫސުން ރީތި ރެއެކެވެ. ޖުމްހޫރީ މައިދާނުގައި ބަހައްޓާަފައި ހުރި ދިވެހި މިނިވަން ދިދައަށް ބަލަައްޓައިގެން ލަމާންއަށް ހުރެވުނީ ކިހާއިރަކު ކަމެއް ޙުދު އޭނާއަކަށް ނޭނގެއެވެ. މިނިވަންކަމާއެކު ވިހުރެމުން ދިޔަ ފެއްސާ ރަތާއި ހުދުގެ ދިދައަށް ނަޒަރު ހުއްޓާލައިގެން ހުރި އިރުުުުު އޭނާގެ ލޮލުން ހުއްޓުމެއް ނެތި ކަރުނަ ފައިބަމުން ދިޔައެވެ. އެތަށް ހަނދާންތަކަކަުން ފުރިފައިވާ ދިދައިގެ ދޮށަށް އޭނާ ދެފައި މައްޗަށް ތިރިވިއެވެ. ރޮމުން ރޮމުންނެވެ. ދެކަކުލުގައި އައްވިއްދާލިއިރު އޭނާގެ ހިޔާލުތަށް މާޒީގެ ތެރެއަށް ގެނބުނެވެ.\nބޯކޮށް ވިއްސާރަވެހެމުން ދިޔައިރު ކަޅުވިލާތަކުން ހަނދުވެސް ފަރުދާވިއެވެ. ބޯވެހޭ ވާރެއަށް ބަލަހައްޓައިގެން އަހަންނާއި އަހަރެންގެ ލޯބިވެރިޔާ ނިދުވާއާއެކުގައެވެ. އަހަންނާ ތަންކޮޅެއް ދުރުގައި މަޑުކޮށްލައިގެން އޭނާ ހުއްޓެވެ. ގިނަ ރޭތަކުގެ އާދައެވެ. އޭނާގެ ރުޅިމަޑުވޭތޯ ފަހަތުން ގޮސް ނަދުވާގައިގައި ބައްދާލީމެވެ. “ބޭބީ ދެން އެއީ އެވަރު ކަމެއް ނޫނެއްނު. ކުދި ކުދި ކަންތަށް ބޮޑުކުރާތީއޭ މައްސަލައަކީ. ހުވާކޮށްފަ މިބުނީ އަމާނީއާއެކު ކަމެއް ނުކުރަމޭ. އައި އޮން ލީ ލަވްޔޫ ނަދޫ..” ނަދުވާ ހިތްހަމެޖޭތޯ އޭނާދެކެ ލޯބިވާ ވާހަކަ ބުނީމެވެ. ހަމަ އެވަގުތެވެ.\nކޮޓަރި ދޮރު ހުޅުވުނު އަޑު އިވުނެވެ. އަހަންނަށާއި ނަދުވާއަށް ފަހަތް ބަލާލެވުނީ އެކީގައެވެ. ދޮރުން ވަދެގެން އައި އަހަރެންގެ އަންހެނުން އަމާނީއެވެ. އޭނާ އަޅައެއް ނުލިއެވެ. އަހަރުމެން ދެމީހުންނާ ދިމާލަށް އަވަސް ނަޒަރެއް ދިނުމަށްފަހު އަމާނީގެ ކޮނޑުގައި އޮތް ދަބަސް އެނދުމައްޗަށް ވައްޓާލިއެވެ. ސިފައިންގެ ޔުނީފޯމުގެ މަތިންލާފައި ހުރި ޖެކެޓު ބާލާލިއެވެ. ދެން ތުވާލި ހިފައިގެން ވަނީ ފާހާނާއަށެެވެ. އަހަރުމެންނާ ދިމާލަށް ބަލާލީ ހަމަ އެންމެ ފަހަރަކުއެވެ. މޫނުމަތީގައި އެއްވެސް އަސަރެއް ނެތިއެވެ. އަޅައެއް ނުލާނެ ނޫންހެއްޔެވެ. އަހަންނާ އަމާނީ އުޅޭ އެޕާރޓްމެންޓު ތެރެއިން ނަދުވާ ފެނުނު މީ ފުރަތަމަ ފަހަރެއް ނޫނެވެ. އަހަރުމެން ދެމީހުން ކުރާ ލޯބީގެ ސަމާސާތަށް އަމާނީގެ ލޮލަން ދުަށް ފުރަތަމަ ފަހަރެއްވެސް ނޫނެވެ. އަޅާނުލާ އޭނާ ދިޔަޔަސް އަހަންނަށް އޭރު ނޭނގުނު ކަމަކީ އޭނާގެ ހިތުގައި ރިއްސާނެ މިންވަރެވެ. އަހަރެންގެ ލޯތްބަށް އޭނާ ފެންބޮވައި ގަންފާ ވާއިރު އެ ލޯބި އެހެން އަންހެނަކަށް ދޭތަން ފެނުމުން ހިތަށް ތަދުވާނެ ނޫންހެއްޔެވެ.\nއަހަރެން އަމާނީއާއި އިނީ އޭނާދެކެ ލޯބިވާތީއެވެ. އޭނާގެ ވަޒީފާގެ ގޮތުން ގިނަ ވަގުތު ގޭގައި ހޭދަނުކުރެވޭނެކަންވެސް އިނގެއެވެ. ކައިވެނި ކުރިތާ އެެއްއަހަރުވީއިރު އަހަރެންގެ ޝަހުވާނީ އެދުންތަށް އޭނާއަށް ފުއްދައިދެވުނީ އެންމެ ދެތިން ފަހަރުއެވެ. ނުވަތަ އޭނާ އަހަންނަަށް ބޭނުންވާ ގިނަ ފަހަރަކު އަހަރެންގެ ބޭނުމެއް ނުވެއެވެ. އަހަރެންގެ ނަޒަރުގައި ހުރިހާވެސް މައްސަލައަކީ އަމާނީގެ ވަޒީފާއެވެ. ނަމަވެސް ޑިއުޓީ ނެތި ގޭގައި ހޭދަކުރެވޭ ހުރިހާ ލޯބިވެތި ވަގުތުތަށް އަހަރެންގެ ހިތުގެ ކަނެއްގައި އަބަދުވެސް ވަނީ ރައްކާކުރެވިފައެވެ. އޭނާގެ އަމަލުތަކުގެ ސަބަބުން އަހަރެން ދެކެ އިންތިހާޔަށް ލޯބިވާކަން އިނގެއެވެ. އަހަރެންގެ ހިތްވެސް އޭނާއަށް ލެނބެެއެެވެ. ނަމަވެސް އަހަންނަކީ ދުވަހަކުވެސް ހިތް ނުފުރޭ މީހެއްކަން އިނގުނީ އެ ލޯބި އަހަރެންގެ އަތުން ބީވެދިޔައީމައެވެ.\nއަމާނީއާއެކު ހޭދަކުރެވޭ ވަގުތު ތަށް މަދުވުމުން ގިނަ ވަގުތު ތަށް އަހަންނަށް ހޭދަކުރެވުނީ މަގުމަތީގައެވެ. ބީއެމްއެލްގެ ވަޒީފާއިންވެސް ވަކިވީ އަހަރެންގެ މަގުމަތީ އެކުވެރިންނާއެކު ސަކަރާތްޖެހޭ ވަގުތުތަށް ވަޒީފާއަށް ދަންޏާ މަދުވާނެހެން ހީވާތީއެވެ. އަމާނީ އަހަންނަށް ޙަރަދުކުރަންޏާ ދެން އިތުރަށް ވިސްނަންވީ ކޮންކަމަކާހެއްޔެވެ. އެހެން އުޅުމުގެ ތެރޭގައި ނަދުވާއާއި ދިމާވީއެވެ. ފުރަތަމަ ނަޒަރުންވެސް އަހަރެންގެ ލޮލުގައި އަޅައިގަތީ އޭނާގެ ހަށިގަނޑެވެ. އަމާނީއަށް ވުރެ އެތަށް ހާސް ގުނަ ރީއްޗެވެ. ބައްޓަން ރީއްޗެވެ. އެއަންހެން ކުއްޖާގެ އަވައިގައި އަހަރެން ޖެހުނީ މަދު ދުވަސްކޮޅެއްގެ ތެރޭގައެވެ. ނަދުވާގެ އެ ފަރި ހަށިގަނޑުގެ ޖާދޫގައި ޖެހި މަސްތުވިއެެވެ. އަހަރެން ނަދުވާ ބޭނުންކުރީ އުފާ ހާސިލްކުރާށެވެ. ޝަހްވާނީ އެދުންތަށް ފުއްދާށެވެ. ނަދުވާއާއެކު ދުނިޔެވީ އުފާ ހާސިލްކުރަމުން ދިޔައިރު އަހަންނަކީ މީހެއްގެ ފިރިއެއްކަން އެދުވަހު ހަދާންނުވުމުން މިއަދު އެކަމާ ހިތާމަކުރަމެވެ.\nއެ ގޮތުގައި ދުވަސްތަށް ފާއިތުވެގެން ދިޔައެވެ. ހޯމަ ދުވަހެކެވެ އަމާނީއަށް އޮފް ދުވަހެކެވެ. ނަދުވާ ރަށުގައި ނެތުމުން ހިސާބަކަށް ފޫހިވެފައި ސޯފާއަށް ވެޑުވެފައި އަހަރެން އޮތީއެވެ. ފޯނާ ކުޅޭށެވެ. އަމާނީ އައިސް އިށީނީ އަހަންނާ ޖެހި ފިިތިގެންނެވެ. އަހަރެންގެ ކޮނޑުގައި ބޯއަޅާލަމުން ބައްދާލިއެވެ.” ބޮޑު ކަމެއްނު. މިއޮއް ބޮޑު ސޯފާގަ ހަމަ އިށީންނާނެ ތަނެއް ނެތީތަ މަށާ ޖެހިފިތިގެން ތި އިށީނީ.” ވީ ފޫއްސަކުން އޭނާ ދުރަށް ކޮށްޕާލީމެވެ. އަމާނީ ގޮސް ޖެހުނީ ސޯފާގެ އަނެއް ފަރާތަށެވެ. ތަދުވާނެއެވެ. ނަމަވެސް އަހަރެންގެ ހިތުގައި ރަހުމެއް ނެތީތީ އަހަރެން މިހާރު ހައިރާންވަމެވެ. “މާން. މަށަށް ގޯސްކޮށް ކުރެވުނީ ކޮންކަމެއްތަ. މަގޭ ދެކެ ތިހާ ރުޅިއަންނަނީ ކީއްވެތަ.” އާންމުކޮށް އޭނާ ކޮށް އުޅޭ ސުވާލުކޮށްލިއެވެ.\nކޮންމެއަކަސް ދުވަސްތަށް މާޒީއަށް ވެގެން ދިޔައީ މި ކަހަލަ ގޮތަކަށެވެ. ނަމަވެސް ދެ މަސް ދުވަހަށް ނަދުވާ އޭނާގެ ރަށަށް ދިޔުމުން ވަރަށް ފޫހިވިއެވެ. އަމާނީގެ ލޯތްބާ އަޅާލުން އަހަންނަށް ދިނުމުން އަހަރެންވީ ފޫއްސެވެ. އަންނަނީ ރުޅިއެވެ. ނަމަވެސް އަހަންނަކަށް މިހާރު ވަމުން ދާ ގޮތެއް ނޭނގެއެވެ. އަމާނީ ދެކެ ރުޅިއައިސް އޭނާއާ ދިމާލަށް ދެރަ ބަހެއް ބުނުމުން އަހަންނަށް އަމިއްލަ ނަފްސު ކުށްވެރިކުރެވެއެވެ. އެކަން ނުކުރެވުނު ނަމައޭ ހިތަށް އަރައެވެ. ނަދުވާ ނެތުމުން އަނެއްކާ އަމާނީދެކެ ކުރިންވީ ލޯބި އާލާ ވާން ފެށީ ހެއްޔެވެ. އެއީވެސް އެކަހަލަ ދުވަހެކެވެ. ހެނދުނު ހޭލައިގެން ލޯ އުނގުޅަމުން އަހަރެން ކޮޓަރިން ނިކުތީމެވެ. ކާމޭޒު ކައިރިއަށް ދިޔައީ އެހެންޏާ ނުދުވާކަހަލަ ތަފާތު މީރުވަހެއް ދުވާތީއެވެ. ދެލޯ ރަނގަޅަށް ހުޅުވާލާފައި ބަލާލިއިރު ހެނދުނުގެ ސައި ވަރަށް ފުރިހަމައަށް މޭޒު މަތީގައި ތައްޔާރު ކޮށްފައި ހުއްޓެވެ. ހިތެއްގެ ޝޭފަށް އަޅާފައި ހުރި ބިސްގަނޑެއްގެ އިތުރުން ޓޯސްޓަކާއި ކޮފީ ދެތަށްޓެއްވެ. އަހަންނަށް އެންމެ މީރު ވިޕް ކްރީމް އަދި ސްޓޯބެރީވެސް ހުއްޓެވެ. ވަރަށް އުފާވިއެވެ. ގާތްގަނޑަކަށް ދެއަހަރު ފަހުން މި ގޮތަށް ކާން ލިބުމުންނެވެ.\nބަދިގެތެރެއިން ދެ ފެންތަށި ހިފައިގެން އައީ އަމާނީއެވެ. އަހަންނަށް ހިނިތުންވުމެއް ރައްދުކޮށްލިއެވެ. މިހާރުގެ އާދައެވެ. ކުރީގައި އަހަންނާއި ވާހަކަ ދައްކަން މަސަތްކަތް ކުރިޔަސް މިހާރު އެހާވަރަކުން ނޫޅެއެވެ. އެކަމުގެ ސަބަބުން އަހަންނަށް އުނދަގޫވަނީ ކީއްވެކަން ޙުދު އަހަންނަކަށްވެސް ނޭނގެއެވެ. ނޫކުލައިގެ ޓީޝާޓަކާއި ކަޅު ސޯޓުބުރިއެއްގައި އޭނާ ހުރިއިރު އަހަރެންގެ ލޮލުގައި އަޅައިގަތީ ކުރުކޮށް ކަނދުރާއާއި ހަމައަށް ކޮށާފައިވާ އޭނާގެ އިސްތަށިގަނޑެވެ. ބަލަން އުނދަގޫވުމުން އަހަރެން އިސްޖަހާލީމެވެ. އެއީވެސް އަހަރެންގެ ކުށެކެވެ. އޭނާގެ އިސްތަށިގަނޑު ރަހުމެއް ނެތި މަސްތުވެފައި ހުރެ އެކި ވަރުވަރަށް ކޮށާލީ އަހަންނެވެ. އަމާނީގެ މުޅި ހަށިގަނޑުންވެސް އަހަރެން އޭނާއަށް ދޭ އަނިޔާގެ ހެކި ފެންނާނެއެވެ. އެކަމާ މިއަދު އަހަރެން ލަދުވެތިވަމެވެ.\nsalaam everyone..26 july ga genesdheyn hamajehifa oii vaahaka genesdheyn adhi 1 week otheema i decided to writeakuruvaahaka..2 parts ah bahaalaigen genesdhey mi vaahaka hurihaa readers ah ves kamudhaane kamah umeedhukuran\nthank you for the support loves..\nThanks kanbulo ❤❤?\nMissed right??? Same here…thank you kitty ❤❤?\nWow. Masha Allah . Story varah reethi.?? cover pic ga eii descendants of the sun ga ulhey kujjeh.??\nYah..kim ji won hehe…thank you for the lovely comment ??❤❤\nv interesting looking 4ward to the next part\nOhh..happy to know that sis ❤❤ Thank you ???\nWow… vvv rythi vaane hn hyvey… keep it up\nAwww thank you ❤❤??\n??Thank you ❤❤\nbooooootiful ..hyvany v reethi vaanehenn\nBootiful? ?? Hehe…thank you ❤❤❤??\nWhen next part…..\nNext part today genesdheynan insha allah ☺ thanks baby gurl ❤❤?\nAwwwwwnnn…. Vrh vrh reethi ???? ehaa avahah favorite ah vxx vejje mi story heheh just loved nd can’t wait to read thr next prt\n???thank you so much..I’m rlly happy to hear that dear ❤❤❤?\nVr vr vr interesting…. Maasha allah..♥♥♥?\nYoon myung joo ?? vvvvvvvv lwbi inge ???\nއެދެނީ އެކުގައިވާށޭ 3\nބިރުވެރި އެހެނިހެން ލޯބި July 6, 2020\nހިތާމަ ބިރުވެރި އެހެނިހެން މަޖާ ލޯބި July 24, 2020\n“ހިތް” ލޭ ކޮށެވިފައި……20


Quater ge fahu2jaaga Bayern aai Barca ah\nބާސާގެ ކެޕްޓަން ލިއޮނަލް މެސީ ލަނޑު ޖެހުމަށް ފަހު އުފާ ފާޅު ކުރަނީ\nޔޫއެފާ ޗެމްޕިއަންސް ލީގްގެ ކްއާޓާ ފައިނަލުގެ ފަހު ދެ ޖާގަ، ބަޔާން މިޔުނިކް އަދި ބާސެލޯނާ ހޯދައިފި އެވެ.\nބަޔާން ކްއާޓާ ފައިނަލުން ޖާގަ ކަށަވަރު ކުރީ ރޭ އަމިއްލަ ދަނޑުގައި، ޗެލްސީގެ މައްޗަށް 4-1 ގެ ނަތީޖާ އަކުން ކާމިޔާބު ހޯދައިގެންނެވެ. ހަތަރު މަސް ކުރިން ކުޅުނު ފުރަތަމަ ލެގު މެޗުން ވެސް ބަޔާން އޮތީ ކްއާޓާ ފައިނަލަށް ދިއުމުން ބޮޑު ޔަގީން ކަމެއް ލިބިފަ އެވެ. ލަންޑަންގައި ޗެލްސީއާ ދެކޮޅަށް ކުޅުނު މެޗު ބަޔާން ކާމިޔާބު ކުރީ 3-0 ންނެވެ.\nއޭގެ ހަތަރު މަސް ފަހުން، ރޭ މިޔުނިކްގައި ކުޅުނު މެޗަށް ނުކުތް އިރު ޗެލްސީގެ ޓީމަށް ވަނީ ސަސްޕެންޝަނާ އަނިޔާގެ މައްސަލަތައް ކުރިމަތި ވެފަ އެވެ. މެޗުގައި ބަޔާންގެ ހަތަރު ލަނޑުގެ ތެރެއިން ދެ ލަނޑު ކާމިޔާބު ކުރީ ރޮބަޓް ލެވަންޑޮސްކީ އެވެ. ފުރަތަމަ ލަނޑު އޭނާ ކާމިޔާބު ކުރީ މެޗުގެ 10 ވަނަ މިނެޓްގައި ލިބުނު ޕެނަލްޓީ އަކުންނެވެ.\nމެޗުގެ 24 ވަނަ މިނެޓްގައި ލެވަންޑޮސްކީ ތަނަވަސް ކޮށްދިން ފުރުސަތަކުން އީވާން ޕެރިސިޗް ބަޔާންގެ ދެ ވަނަ ލަނޑު ކާމިޔާބު ކުރި އެވެ. ފުރަތަމަ ހާފު ނިމުމުގެ ކުރިން ޓަމީ އަބްރަހަމް ލަނޑު ޖަހައި ދެ ލެގުން ޗެލްސީގެ ފުރަތަމަ ލަނޑު ކާމިޔާބު ކުރި އެވެ. ބަޔާންގެ ތިން ވަނަ ލަނޑު ކްރިސްޓިއަން ޓޮލީސޯ ކާމިޔާބު ކުރީ 76 ވަނަ މިނެޓްގަ އެވެ. އެ ލަނޑު ޖަހަން ވެސް ފުރުސަތު ތަނަވަސްކޮށް ދިނީ ލެވަންޑޮސްކީ އެވެ. ބަޔާންގެ ހަތަރު ވަނަ ލަނޑު ލެވަންޑޮސްކީ ކާމިޔާބު ކުރީ 83 ވަނަ މިނެޓަގަ އެވެ. ދެ ލެގުން ބަޔާން ކާމިޔާބު ހޯދީ 7-1 ގެ އެގްރިގޭޓް ނަތީޖާއިންނެވެ.\nކްއާޓާ ފައިނަލަށް ބާސާ ދަތުރު ކުރީ ނަޕޯލީގެ މައްޗަށް 3-1 ން ކުރި ހޯދައިގެންނެވެ. މި ދެ ޓީމު ނޭޕަލްސްގައި ކުޅުނު މެޗު ނިމުނީ 1-1 ން އެއްވަރު ވެގެންނެވެ. މެޗުގައި ކާމިޔާބު ކުރި ހަތަރު ލަނޑު ވެސް ޖެހީ ފުރަތަމަ ހާފުގަ އެވެ. މެޗުގެ 10 ވަނަ މިނެޓްގައި ކްލެމެންޓް ލޭންގްލެޓް ވަނީ ބާސާއަށް ލިޑް ނަގައިދީފަ އެވެ. 23 ވަނަ މިނެޓްގައި ކެޕްޓަން ލިއޮނަލް މެސީ ލަނޑު ކާމިޔާބު ކުރި އެވެ. އޭނާ ބޯޅަ ހިފައިގެން އޭރިއާ ތެރެއަށް ވަނުމުން ނަޕޯލީގެ ކުޅުންތެރިން އޭނާއަށް ފައުލު ކުރުމުންވެސް މެސީ ވަނީ ބޯޅަ ގެއްލުނަ ނުދީ ގޯލްގެ ތެރެއަށް ބޯޅަ ވައްދާލަފަ އެވެ. ބާސާގެ ތިން ވަނަ ލަނޑު ލިބުނު ޕެނަލްޓީ އަކުން ކާމިޔަބު ކުރީ ލުއިސް ސުއަރޭޒް އެވެ. ފުރަތަމަ ހާފު ނިމުމުގެ ކުރިން ނަޕޯލީއަށް ލިބުނު ޕެނަލްޓީ އަކުން ލިރޮއީ އިންސީނިއާ އެ ޓމުގެ ލަނޑު ކާމިޔާބު ކުރި އެވެ.\nއެއް ލެގްގެ ފޯމެޓަށް ކުޅޭ ކްއާޓާ ފައިނަލު ބުރު ކުރިއަށްދާނީ ޕޯޗްގަލްގެ ލިޒްބަންގަ އެވެ. އަންނަ ބުދަ ދުވަހު ފަށާ ކްއާޓާ ފައިނަލުގެ ފުރަތަމަ މެޗުގައ ވާދަ ކުރާނީ އެޓަލާންޓާ އާއި ޕީއެސްޖީ އެވެ.\nކްއާޓާ ފައިނަލުގެ މެޗުތައް\nއެޓަލާންޓާ - ޕީއެސްޖީ\nލައިޕްޒިގް - އެތުލެޓިކޯ މެޑްރިޑް\nބާސެލޯނާ - ބަޔާން މިޔުނިކް\nމެންޗެސްޓާ ސިޓީ - އޮލިމްޕިކް ލިޔޯން


Atholhu therey Covid ge haalathu goas, miadhu ekanives4rasheh monitoring ah - One Online\nއީދު ޗުއްޓީއަށް ރަށްރަށަށް ފުރުން -- ވަން ފޮޓޯ: މުހައްމަދު އައުޒަމް\nއަތޮޅުތެރޭގެ ކޮވިޑުގެ ހާލަތު ގޯސް، މިއަދުގެ މިހާތަނަށް4ރަށެއް މޮނިޓަރިން އަށް\nއަތޮޅުތެރޭގެ ކޮވިޑުގެ ހާލަތު ގޯސްވެ، މިއަދު އެކަނިވެސް ހަތަރު ރަށެއް މޮނިޓަރިންއަށް ލައިފިއެވެ.\nހެލްތް ޕްރޮޓެކްޝަން އެޖެންސީ (އެޗްޕީއޭ) އިން މޮނީޓަރިންގެ ހާލަތަށް މިއަދު ގެނެސްފައި ވަނީ، ށ. ފުނަދޫއާއި ބ. ދަރަވަންދޫގެ އިތުރުން ދ. ބަނޑިދޫ އަދި ލ. ގަމެވެ. މި ހަތަރު ރަށާ އެކު މިވަގުތު މޮނީޓަރިންގެ ހާލަތުގައި އޮތް ރަށްތަކުގެ އަދަދު ވަނީ 12 އަށް އަރައިފައެވެ.\nއެޗްޕީއޭއިން ރޭ އާންމުކުރި ތަފާސް ހިސާބަށް ބަލައި އިރު، އިއްޔެ އަތޮޅުތަކުން 249 މީހަކު ވަނީ ކޮވިޑަށް ޕޮޒިޓިވްވެފައެވެ. މާލޭ ސަރަހައްދުން އިއްޔެ ކޮވިޑަށް ޕޮޒިޓްވެފައި ވަނީ 413 މީހެކެވެ. އެއާއެކު ރާއްޖޭގައި ކޮވިޑު ޖެހުނު މީހުންގެ އަދަދު މިހާރު ވަނީ 100،451 އަށް އަރައިފިއެވެ.\nރާއްޖޭގައި އަނެއްކާވެސް ކޮވިޑު ކޭސްތައް އިތުރުވާން ފަށާފައި މިވަނީ އެޗްޕީއޭ އިން ބުނާ ގޮތުން، ކޮވިޑުގެ އާ ވޭރިއަންޓެއް ކަމަށްވާ އޮމިކްރޯން ވޭރިއަންޓު ރާއްޖޭގައި ފެތުރެމުންދާތީއެވެ. އެގޮތުން އަންނަ ފެބްރުއަރީ މަހު ކޮވިޑުގެ ކޭސްތަށް ވަރަށް ބޮޑަށް އިތުރުވާނެ ކަމަށް އެޗްޕީއޭއިން ލަފާކުރެއެވެ.\nގުޅޭ ޓެގު ސިއްހަތު ހެލްތު ޕްރޮޓެކްޝަން އެޖެންސީ (އެޗްޕީއޭ) ކޮވިޑް 19\nއަލީ ވަހީދު ހައްޔަރުކުރުމުގެ ކޯޓު އަމުރުގެ އިނގިރޭސި ތަރުޖަމާ ވަނީ ލިބިފައި: ފުލުހުން


Hurihaa dharivarunge loabi loabi Sum Teacher - AO News\nހުރިހާ ދަރިވަރުންގެ ލޯބި ލޯބި ސުމް ޓީޗަރ\nމީގެ ދެތިން ދުވަސް ކުރިން ރެސްޓޯރެންޓެއްގައި ހަވީރު ސައިބޯން އިން އިރު ފެނިގެން ދިޔަ މަންޒަރެއް ސިފަކޮށްދޭނަމެވެ. ހުކުރު ދުވަހުގެ ހަވީރު ވަގުތު ކަމުން ގިނަ ބެލެނިވެރިންތަކެއް ދަރިން ގޮވައިގެން އެތަނަށް ސައިބޯން އައިސް ތިބި އިރު ގިނަ ކުޑަކުދިންތަކެއްގެ ލޯ އެތަނުގެ އެހެން މޭޒެއްގައި ސައިބޯން އިން ޒުވާން އަންހެން ކުއްޖަކަށް ހުއްޓިފައިތިއްބެވެ. މަޑު މަޑުން ބެލެނިވެރިން ކައިރީގައި އެ އިނީ ‘ސުމް ޓީޗަރ’ އޭ ބައެއް ކުދިން ބުނަމުން ދިޔައެވެ. ދެ ކުއްޖެއް އަތުގެ އިޝާރާތުން ސުމް ޓީޗަރ އަށް ގޮވާލިތަންވެސް ފެނުނެވެ.\nރައްޓެއްސަކާއި އެކު ހަވީރުގެ ސަޔަށް އިންސާފުކުރަމުން ދިޔަ މި މުދައްރިސާގެ މޫނު މަތީގެ ކުލަވަރު އެއްކޮށް ބަދަލުވެ ކުދިންނާއި ލޯބިން ފުރިގެންވާ ފަދަ ގޮތަކަށް ވާހަކަ ދެއްކި ތަން ފެނި އަޅުގަނޑުވެސް ވާހަކަ ދައްކާލާ ހިތްވިއެވެ. ހަގީގަތުގައިވެސް ގިނަ ކުދިންނަށް ސުމް ޓީޗަރ ވަރަށް ހާއްސަވީ އޭ ހިތައް އެރީއެވެ. އޭރު މުދައްރިސުންގެ ދުވަސްވެސް ގާތްވެފައި ވުމާއި އެކު މި މުދައްރިސާގެ ވާހަކަ ވަރަށް ހާއްސަވާނެ ކަމަށް ގަބޫލުކުރެވި ބައްދަލުކޮށްލީމެވެ.\nޏ. ފުވައްމުލަކަށް އުފަން އާމިނަތު ސުމްނާ އަކީ މިވަގުތު ފުވައްމުލަކުގައި ހުންނަ ބިލަބޮންގް ހައި އިންޓަނޭޝަނަލްގައި އިނގިރޭސި ބަސް ކިޔަވައިދެމުން އަންނަ މުދައްރިސެކެވެ. މުދައްރިސެއްގެ ގޮތުގައި މީގެ9ވަރަކަށް އަހަރު ކުރިން ވަޒީފާއަށް ނިކުތީ ޕްރީސްކޫލް ޓީޗަރެއްގެ ގޮތުގައެވެ.\n“އަސްލު އެންމެ ކުޑައިރުއްސުރެ ބޭނުންވީ ނަރުހަކަށް ވާން، ދެން ސްކޫލް ނިންމާލުމަށްފަހު އެހެން ގޭގައި ކަމެއް ނެތި ހުރެފައި ހިތައް އެރީ ޓިއުޝަން ދޭން ފައްޓަންވީއޭ. އެހެން ޓިއުޝަން ދެމުންގޮސް އަސްލު ވަރަށް ލޯބި ޖެހުނު ކިޔަވައިދޭން. އެންމެ ހާއްސަވީ ދަރިވަރުންނާއި މެދު އެ އުފެދޭ ގުޅުމާއި ލޯބި. ވަރަށް ތަފާތު އިހުސާސެއް އެއީ” ސުމްނާ ކިޔައިދިނެވެ.\nސުމްނާ ކިޔައިދިން ގޮތުގައި ޕްރީސްކޫލް ޓީޗަރެއްގެ ގޮތުގައި އުޅުނު ދުވަސްކޮޅަކީ އޭނާގެ ހަޔާތުން ވަރަށް ހާއްސަ ހަނދާންތަކެއް އެކުލެވިގެންވާ ދުވަސްކޮޅެކެވެ. އެގޮތުން އެންމެ ފުރަތަމަ ކަންކަމުގައި ޒިންމާ ނަގާ ކެތްތެރިކަން ދަސްވެގެން ދިޔައީ ޕްރީސްކޫލުގައި ކިޔަވައިދިން އެ ތުއްތު ކުދިންގެ ފަރާތުން ކަމަށާއި އުމުރުން ހަގު ކަމުގައިވިޔަސް އެ ކުދިންގެ ފަރާތުން ދަސްވެގެން ދިޔައީ އަގު ނުކުރެވޭނެ ފަދަ ފިލާވަޅުތަކެއް ކަމުގައެވެ.\n“އަސްލު ގޭގައި ވެސް އުޅޭ ހަމަ ކުޑަކުދިން ދައްތަ މެން ބޭބެ މެންގެ، އެކުދިންނާއި އެއްކޮށް އުޅުމާއި ދަރިވަރުންނާއި އެއްކޮށް އުޅުން ވަރަށް ތަފާތު. އެ ލިބޭ ލޯބި ވެސް ވަރަށް ތަފާތު. އެކުދިންގެ ފަރާތުން ދަސްވާ ކަންތައްވެސް ވަރަށް ތަފާތު” ސުމްނާ ޕްރީސްކޫލުގެ ހަނދާންތައް އާކޮށްދެމުން ކިޔައިދިނެވެ.\nސުމްނާ މިހާރު ކިޔަވައިދެމުން އަންނަނީ ގްރޭޑް 1 އިން 4ގެ ދަރިވަރުންނަށް ކަމުން ސުމްނާ ކިޔައިދިން ގޮތުގައި މި އުމުރަކީ ކުދިންގެ މިޒާޖަށާއި އުޅުމަށް ބޮޑެތި ބަދަލުތަކެއް އަންނަ ދުވަސްތަކެއް ކަމުން ކިޔަވައިދިނުމުގައި ވަރަށް ފަރުވާތެރިވާން ޖެހެއެވެ. އެގޮތުން ކުލާހުގެ ހުރިހާ ކުދިންގެ މިޒާޖާއި ގުޅޭނެ ފަދަ ގޮތަކަށް ކިޔަވައިދިނުމުގެ ވައްޓަފާޅި ގެންގުޅުމާއި ކުދިންނާއި ގާތް، އިތުބާރު ކުރެވޭ ފަދަ މުދައްރިސަކަށް ވުމަކީ ވަރަށް މުހިއްމު ކަމެއް ކަމަށް އޭނާ ދެކެއެވެ.\nމިވަގުތު ކިޔަވައިދިނުމުގެ ދާއިރާއިން މާސްޓާސް އަށް ކިޔަވަމުން އަންނަ ސުމްނާ ކިޔައިދިން ގޮތުގައި ދުނިޔެއަށް ދިމާވެފައިވާ ކޮވިޑް19ގެ ބަލިމަޑުކަމަކީ ކިޔަވައިދިނުމުގެ ހަޔާތުގައިވެސް ދިމާވި އެންމެ ގޮންޖެހުން ބޮޑު ދުވަސްކޮޅު ކަމުގައެވެ. އެގޮތުން އޮންލައިން ކޮށް ކިޔަވައިދިނުމުގައި ބޮޑެތި ގޮންޖެހުންތަކަކާއި ދިމާވިއިރު ކިޔަވައިދިނުމުގައި ބެލެނިވެރިންނާއި ދަރިވަރުންގެ ފަރާތުން ލިބުނު އެއްބާރުލުން ސުމްނާ ވަނީ ފާހަގަކޮށްފައެވެ.\n“ކޮވިޑް19 ޕެންޑެމިކަކީ އަސްލު ފިލާވަޅު ތަކުން ފުރިގެންވާ ދުވަސްކޮޅެއް. ހަގީގަތުގައި ކިޔަވައިދިނުމުގެ ހަޔާތުގައި މަދު ދުވަސްކޮޅެއްގެ ތެރޭގައި އެންމެ ގިނަ ކަންތައް ދަސްވެގެން ދިޔަވެސް ދުވަސްކޮޅޭ ބުންޏަސް ދޮގަކަށް ނުވާނެ. ދަރިވަރުންނާއި މެދު އެ އޮންނަ ގާތްކަމާއި ގުޅުން ދެމެހެއްޓުމަށް ވަރަށް މަސައްކަތް ކުރަންޖެހުނު. ބިލަބޮންގް ގެ ކިޔަވައިދިނުމުގެ ވައްޓަފާޅި އެހެން ސްކޫލްތަކާއި ތަފާތުވުމުން ހަގީގަތުގައި ވަރަށް ގިނަ ވަގުތު އެންމެ ފިލާވަޅެއް ކިޔަވައިދިނުމަށް ތައްޔާރުވުމުގައިވެސް ހޭދަކުރަން ޖެހުނު” ސުމްނާ ކިޔައިދިނެވެ.\nސުމްނާ ކިޔައިދިން ގޮތުގައި އޭނާގެ މުދައްރިސީ ހަޔާތުގެ ހުރިހާ ކާމިޔާބެއްވެސް ވަނީ މިހާރު ކިޔަވައިދެމުން އަންނަ ސްކޫލާއި ގުޅިފައެވެ. އެގޮތުން ދާއިރާއިން ކުރިއަށް ދިއުމަށްޓަކައި ސްކޫލްގެ ފަރާތުން ހޯދައިދޭ އެކިކަހަލަ ފުރުސަތުތައް ސުމްނާ ވަނީ ފާހަގަކޮށްފައެވެ. ރާއްޖެއިންނާއި ރާއްޖެއިން ބޭރުން ތަމްރީނުތައް ހޯދުމަށް ފުރުސަތުތައް ލިބިފައިވާއިރު ސުމްނާ ވަނީ 2018ވަނަ އަހަރު އިންޑިއާގެ މުމްބާއީއިންވެސް ތަމްރީނުތަކެއްވެސް ހާސިލުކޮށްފައެވެ.\nސުމްނާ ފާހަގަކުރިގޮތުގައި ކިޔަވައިދިނުމުގައި އެންމެ ބޮޑު ހިތްވަރަކީ އޭނާގެ ދެވަނަ އާއިލާ ކަމުގައިވާ ކެންގަރޫ އަދި ބިލަބޮންގް ހައި އިންޓަނޭޝަނަލްގެ ޓީމެވެ. އެގޮތުން ވަކިން ހާއްސަކޮށް ޕްރިންސިޕަލްގެ ނަން ސުމްނާ ވަނީ ފާހަގަކޮށްފައެވެ. އޮންލައިން ކޮށް ކިޔަވައިދިނުމުގައި ހުރިހާ ޓީޗަރުންގެ ފަރާތުން ލިބުނު އެއްބާރުލުން ސުމްނާ ވަނީ ފާހަގަކޮށްފައެވެ.\nސުމްނާ އާއި އެއްކޮށް މަސައްކަތްކުރަމުން އަންނަ މުވައްޒަފުންވެސް ސުމްނާ ފާހަގަ ކުރީ ހަމަ އެންމެ “ލޯބި ލޯބި ސުމް ޓީޗަރ”ގެ ގޮތުގައެވެ. ސަބަބުތައް ބައިވަރެވެ. އެ ބަހައްޓާ ގާތްކަމާއި ދޭ ލޯތްބެވެ. އެ ސަކަ މިޒާޖާއި ގޮވާލާ ކޮންމެ މަސައްކަތެއްގައި އެންމެ ކުރީ ސަފުން އޭނާ ފެނުނެވެ. ދަރިވަރުންގެ ކުރިއެރުމަށް އޭނާ ފާޅުކުރާ ޙިޔާލާއި ޓީމުގެ އެހެން މީހުންނަށް އޭނާ ދޭ ހިތްވަރެވެ.\nހަގީގަތުގައިވެސް މުދައްރިސެއްގެ މަސައްކަތަކީ އަގު ނުކުރެވޭނެ ފަދަ އަގުހުރި މަސައްކަތްތަކެކެވެ. މައުސޫމު ކުޑަކުދިންތަކެއްގެ ހިތުން މަތީ ދަރަޖައެއް ހޯދައިގެން ހުރެ ސުމްނާ އެކުރާ މަސައްކަތަށް ޝުކުރު ހައްގެވެ. އޭއޯ އިން އެދެނީ އަބަދުވެސް ސުމްނާ “ލޯބި ލޯބި ސުމް ޓީޗަރ”ގެ ގޮތުގައި ފެނިގެން ދިޔުމެވެ. ގިނަ ގުނަ ކާމިޔާބީއަށެވެ.\nބިލަބޮންގް ހައި އިންޓަނޭޝަނަލްއާމިނަތު ސުމްނާމުދައްރިސުންގެ ދުވަސްމުދައްރިސް\nމުދައްރިސަކަށް ވާން ބޭނުންވީ ހިރިޔާ ހާދިސާގެ ސަބަބުން: ޝަހާ\nރައީސް، މުދައްރިސުންގެ ދުވަހުގެ ތަހުނިޔާ ފޮނުއްވައިފި\n“މުދައްރިސުންގެ އަޖައިބު ރޭސް” ގައި ދެކުނުގެ ހަތަރު އަތޮޅުން ބައިވެރި ވެއްޖެ\n“މުދައްރިސުންގެ އަޖައިބު ރޭސް” ގައި 24 ޓީމުން ބައިވެރިވެއްޖެ\nބުދަ , 24 ފެބުރުއަރީ 2021


Asian Games gai baiverivi shooting team in Gaumee2Record akohfi - Vaguthu\nއޭޝިއަން ގޭމްސްގައި ރާއްޖޭގެ ޝޫޓިން ޓީމު ވާދަކުރަނީ --- ފޮޓޯ/ އެމްއޯސީ\nއިންޑޮނޭޝިއާގެ ޖަކާޓާ އަދި ޕަލެމްބަންގައި މިހާރު ކުރިއަށްދާ 18 ވަނަ އޭޝިއަން ގޭމްސްގައި ބައިވެރިވި ރާއްޖޭގެ ޝޫޓިންގ ޓީމުން ޤައުމީ ދެ ރިކޯޑެއް އާކޮށްފިއެވެ.\nއެ މުބާރާތުގައި ބައިވެރިވި ސިފައިންގެ ޝޫޓަރުން އާކޮށްފައިވާ ޤައުމީ ދެ ރެކޯޑަކީ 50 މީޓަ ތުރީ ޕޮޒިޝަން އަދި 10 މީޓަރ އެއަރ ޕިސްޓަލް އިވެންޓުގެ ގައުމީ ރެކޯޑެވެ.\nފަންސާސް މީޓަރ ތުރީ ޕޮޒިޝަން ޤައުމީ ރެކޯޑް އާކޮށްފައިވަނީ ސާޖަންޓް ފަސްޓް ކުލާސް ޢަބްދުﷲ މުޙައްމަދު އެވެ. ސާޖަންޓް ފަސްޓް ކުލާސް ޢަބްދުﷲ މުޙައްމަދު ވަނީ ޖުމްލަ 1116 ޕޮއިންޓް ހޯދާފައެވެ. އޭނާއަށް އެވަރެޖް ސްކޯރ އަކަށް ލިބިފައިވަނީ 9.300އެވެ. ޓޯޓަލް އިނަރ ޓެންސްގެ ގޮތުގައި 33 ޕޮއިންޓް ވަނީ ލިބިފައެވެ.\nއެ އިވެންޓުގައި ރާއްޖެއިން ދެން ބައިވެރިވި، ކޯޕްރަލް އަޙްމަދު އިބްރާހީމް ވަނީ ޖުމްލަ 1060 ޕޮއިންޓް ހޯދާފައެވެ. އެވަރެޖް ސްކޯރ އަކަށް ލިބިފައިވަނީ 8.833 އެވެ. ޓޯޓަލް އިނަރ ޓެންސް ގެ ގޮތުގައި 22 ޕޮއިންޓް ވަނީ ލިބިފައެވެ.\nރާއްޖޭގެ ޝޫޓިން ޓީމު އޭޝިއަން ގޭމްސްގައި --- ފޮޓޯ/ އެމްއޯސީ\nމިފަހަރުގެ އޭޝިއަން ގޭމްސްގައި ރާއްޖޭގެ ޝޫޓިންގ ޓީމުން ވަނީ 10 މީޓަރު އެއަރ ރައިފަލް އިވެންޓުގައި އަލަށް ބައިވެރިވެފައެވެ. އެ އިވެންޓުގައިވެސް ވަނީ 595.2 ޕޮއިންޓު ހޯދާ މުޅިން އައު ރިކޯޑެއް ގާއިމް ކޮށްފައެވެ.\nދިހަ މީޓަރ އެއަރ ޕިސްޓަލް އިން ޤައުމީ ރެކޯރޑް އާކޮށްފައިވަނީ ކޯޕްރަލް ރިއުޝާ މުޙައްމަދެވެ. ކޯޕްރަލް ރިއުޝާ މުޙައްމަދު ވަނީ ޖުމްލަ 531 ޕޮއިންޓް ހޯދާފައެވެ. އެވަރެޖް ސްކޯރ އަކަށް ލިބިފައިވަނީ 8.850 އެވެ. ޓޯޓަލް އިނަރ ޓެންސް ގެ ގޮތުގައި4ޕޮއިންޓް ލިބިފައިވެއެވެ.\nއިންޑޮނޭޝިއާގެ ޖަކާޓާ އަދި ޕަލެމްބަންގައި މިހާރު ކުރިއަށްދާ އޭޝިއަން ގޭމްސް މިއަންނަ މަހުގެ ދެވަނަ ދުވަހުގެ ނިޔަލަށް ކުރިއަށްގެންދާނެއެވެ. މި އަހަރުގެ އޭޝިއަން ގޭމްސްގައި ރާއްޖޭގެ ޝޫޓިންގ ޓީމް ބައިވެރިވެފައިވަނީ ފިރިހެނުންގެ 10 މީޓަރު އެއަރ ރައިފަލް އިވެންޓާއި ފިރިހެނުންގެ 50 މީޓަރު ތުރީ ޕޮޒިޝަން އިވެންޓުގެ އިތުރުން އަންހެނުންގެ 10 މީޓަރު އެއަރ ޕިސްޓަލް އިވެންޓާއި އަންހެނުންގެ 25 މީޓަރު ޕިސްޓަލް އިވެންޓުގައެވެ\nއޮގަސްޓް 28, 2018 11:03\nސާބަހޭ... އަބަދުވެސް އޮންނާނީ ޤައުމީ ރެކޯރޑް އާކުރުން އެއަށްވުރެ މަށްޗަކަށް ނުދާނެ...


ޚާއްސައެހީއަށް ބޭނުންވާ މީހަކު ރޭޕްކުރި މައްސައެއްގައި ދައުވާއުފުލައިފި | Sandhaanu\nޚާއްސައެހީއަށް ބޭނުންވާ މީހަކު ރޭޕްކުރި މައްސައެއްގައި ދައުވާއުފުލައިފި\nއައްޑޫސިޓީ ހިތަދޫގައި ޚާއްސަ އެހީއަށް ބޭނުންވާ އަންހެނަކު ރޭޕްކުރިކަމުގެ ތުހުމަތުގައި ދެ މީހެއްގެ މަށްޗަށް ދައުވާކޮށް އެ މައްސަލަ ހިތަދޫ މެޖިސްޓްރޭޓް ކޯޓަށް ހުށަހަޅައިފި އެވެ.\nމިދިޔަ މަހު 31 ވަނަދުވަހުގެ ފަތިހުގެ ވަގުތެއްގައި އެ އަންހެންމީހާ ރޭޕްކުރިކަމަށް ދައުވާކޮށްފައިވަނީ އައްޑޫ ހިތަދޫ ޒަހާމަންޒިލް، އަލީ ޝިމާއު ޒުބައިރު އާއި މާލެ، ދަފްތަރު ނަންބަރު963، މަޚްތޫމް މޫސާ ދީދީގެ މަށްޗަށެވެ.\nއެ ދެ މީހުންމަށްޗަށް ނުކުޅެދުންތެރިކަމެއް ހުރި މީހަކާއެކު ޖިންސީ އަމަލު ހިންގުމުގެ ކުށުގެ ދައުވާ ކޮށްފައިވާއިރު ޝިމާއުއަށް މި ދައުވާގެއިތުރުން ބަނގުރާ ބުއިމުގެ ކުށުގެ ދައުވާ ވެސް ވަނީ އުފުލާފަ އެވެ.\nއެ މީހުންގެ މަށްޗަށް އުފުލާފައިވާ ނުކުޅެދުންތެރިކަން ހުރި މީހަކާއެކު ޖިންސީ އަމަލު ހިންގުމުގެ ކުށުގެ ދައުވާ ސާބިތުވެއްޖެނަމަ 15 އަހަރާއި 20 އަހަރާއި ދެމެދުގެ މުއްދަތަކަށް ޖަލަށްލެވޭނެ އެވެ.\nރޭޕްގެ މައްސަލަތައް ހުށަހަޅާލެއް ފަހަކަށް އައިސް އިތުރުވެފައި ވީ ނަމަވެސް މިފަދަ މައްސަލަތަކުގައި ޝިކާރައަކަށްވާ ފަރާތްތަކަށް އިންސާފް ނުލިބޭކަމަށް ބުނެ ވަރަށްގިނަ ރައްޔިތުން ސަރުކާރަށް އެކި ގޮތަށް ފާޑުކިޔުން ވަނީ އިތުރުވެފަ އެެވެ. އަދި ބައެއް ފަރާތްތަކުން ރޭޕްގެ މައްސަލަތަކަށް އިންސާފް ހޯދައި ދިނުމަށް އެދިގޮވާލާ މުޒާހަރާތައް ވެސް ބާއްވާފައިވެ އެވެ.


ފޯޓްނައިޓް އިން ނޭމާ ފެނިދާނެ - Tech News Maldives\nފޯޓްނައިޓް އިން ނޭމާ ފެނިދާނެ\nއެޕިކް ގޭމްސް އާއި ބްރެޒިލްގެ މަޝްހޫރު ފުޓްބޯޅަ ތަރި ނޭމާ ހާމަކޮށްފައިވާ ގޮތުގައި މާރިޗް މަހުގެ 16 ވަނަ ދުވަހު ފޯޓްނައިޓް އިން ނޭމާ ފެނިގެން ހިނގައިދާނެއެވެ. އެގޮތުން އެޕިކް ގޭމްސް އިންވަނީ ނޭމާގެ ޖާޒީ ނަންބަރު 10 ހިމެނޭ ވީޑިއޯ އެއް އެކުންފުނީގެ ރަސްމީ ޓްވިޓާ އެކައުންޓް އިން ޓްވީޓްކޮށްފައިއެވެ. އަދި ނޭމާ ވެސް ވަނީ މި ޓްވީޓް ރީޓްވީޓް ކޮށްފައިއެވެ.\nފޯޓްނައިޓް އިން ނޭމާ ފެނިގެންދާނެ ގޮތާއިބެހޭ މައުލޫމާތު ހާމަކޮށްފައި ނުވީނަމަވެސް އެންގެޖެޓް އިން ރިޕޯޓް ކުރާގޮތުގައި އޭނާ ފެނިގެންދާނީ ފޯޓްނައިޓްގެ ޒީރޯ ކްރައިސިސް ފިނާލޭ ސިންގަލް ޕްލޭޔާ މިޝަން ތެރެއިންނެވެ. އެޕިކް ގޭމްސް އިން ޓްވީޓްކޮށްފައިވާ ވީޑިއޯއަކީ މި އިވެންޓްގެ ވީޑިއޯއެކެވެ.\nފޯޓްނައިޓް އިން ލައިވްކޮށް ކުރިއަށް ގެންދާ އިވެންޓް ތަކަކީ އެ ގޭމް ކުޅޭ ފަރާތްތަކުގެ މެދުގައި ވަރަށް މަގްބޫލު ހަރަކާތްތަކެކެވެ. އެގޮތުން 2019 ވަނަ އަހަރު މާޝްމެލޯ އާއި ގުޅިގެން ބޭއްވި މިއުޒިކް ޝޯ އެއްގައި 10 މިލިއަން މީހުން ބައިވެރިވެފައިވެއެވެ. މިއީ އެގޭމުގެ ތާރީހުގައިވެސް ރިކޯޑް މިންވަރަކަށް މީހުން ބައިވެރިވި ހަރަކާތެކެވެ. މީގެ އިތުރުން ޓްރޭވިސް ސްކޮޓް އާއި ގުޅިގެން މިދިޔަ އަހަރު ބޭއްވި ޝޯ އަކަށް 12 މިލިއަން މީހުނަށްވުރެ ގިނަ މީހުން ބައިވެރިވިއެވެ. މީގެ އިތުރުން ޖެނުއަރީ މަހު އެޕިކް ގޭމްސް އިންވަނީ ފޯޓްނައިޓް މެދުވެރިކޮށް އީސްޕޯޓްސް ކުރިއެރުވުމަށް 2021 ވަނަ އަހަރު 20 މިލިއަން ޑޮލަރު ހޭދަކުރުމަށް ވައުދުވެފައިއެވެ.


Raees ge javaabu Nazim ge Aailaa ah: "kohdheveyne kameh nei"! | Mihaaru\nކުރީގެ ޑިފެންސް މިނިސްޓަރު މުހައްމަދު ނާޒިމް: އޭނާ ގެންދަވަނީ 11 އަހަރުގެ ޖަލު ހުކުމެއް ތަންފީޒު ކުރައްވަމުން. ފޮޓޯ: ނިޝާން އަލީ/މިހާރު\nރައީސްގެ ޖަވާބު ނާޒިމްގެ އާއިލާ އަށް: "ކޮށްދެވޭނެ ކަމެއް ނެތް"!\n17 ނޮވެމްބަރ 2016 - 13:48 21 comments\nނާޒިމްގެ ކޮއްކޮ، އެސްޓީއޯގެ ކުރީގެ މެނޭޖިން ޑިރެކްޓަރު އާދަމް އާޒިމް ވިދާޅުވީ ނާޒިމްގެ މައްޗަށް ޝަރީއަތް ހިންގައި އިންސާފުގެ ހުރިހާ ދޮރުތައް ބަންދުކޮށްފައި ވަނީ ޝަރުއީ އިޖުރާއަތުތައް ފުރިހަމަ ނުކޮށް، ބޭއިންސާފުން ކަމަށް ސިޓީއަކުން ރައީސަށް ދަންނަވާފައިވާ ކަމަށެވެ. ދިރިއުޅޭ ކޮޓަރިން ފިސްތޯލައެއް ފެނިގެން ނާޒިމަށް 11 އަހަރު ހުކުމެއް އިއްވިއިރު އޭ ގެއިން ފެނުނީ ކުރީގެ ނައިބު ރައީސް އަހްމަދު އަދީބުގެ ޑީއެންއޭ ކަމަށް ވެސް އާއިލާ އިން ރައީސަށް ދަންނަވާފައިވާނެ ކަމަށެވެ.\n"މި ހުރިހާ ކަމަކަށް ރިއާޔަތްކޮށް ރައީސްގެ ކިބައިން އަޅުގަނޑުމެން އެދުނީ ނާޒިމަށް އިންސާފު ހޯދައިދޭން. ރައީސް ޖަވާބު ދެއްވީ، ޝަރުއީ ތިން މަރުހަލާ އިން ނިމިފައި އޮތް މައްސަލައަކަށް ވާތީ ރައީސަށް ކޮށްދެވޭނެ ކަމެއް ނެތް ކަމަށް،" އާޒިމް ވިދާޅުވި އެވެ.\nރައީސް އެ ޖަވާބު ދެއްވިތޯ "މިހާރު" އިން ސުވާލުކުރުމުން ރައީސް އޮފީހުގެ ތަރުޖަމާނު އިބްރާހިމް މުއާޒް އަލީ ވިދާޅުވީ އަމިއްލަ މީހުން ފޮނުވާ ސިޓީތަކަށް ރައީސް ދެއްވާ ޖަވާބު މީޑިއާ އަށް ހާމަނުކުރާ ކަމަށެވެ.\nއާޒިމް ވިދާޅުވީ ނާޒިމަށް ކުރި ހުކުމުގެ ތިން މަރުހަލާ ނިމިފައިވާ ކަމަށް އާއިލާ އިން ގަބޫލު ނުކުރާ ކަމަށެވެ. ސަބަބަކީ، އޭނާ ވިދާޅުވި ގޮތުގައި، ސުޕްރީމް ކޯޓުން އެންމެ ފަހުގެ ހުކުމް އިއްވީ، ފިސްތޯލަ އިން އަދީބުގެ ޑީއެންއޭ ފެނިފައި އޮތް ކަން ޕީޖީ އަށް ފޮނުވައި އެތަނުން ސުޕްރީމް ކޯޓަށް ލިއުމުން އަންގާފައި ވަނިކޮށް އެ ހެއްކަށް ރިއާޔަތްނުކޮށް މައްސަލަ ނިންމާފައިވާތީ އެވެ.\nއާއިލާ އިން ބުނިގޮތުގައި، އިސްލާމީ ޝަރީއަތުގެ ނަޒަރުން ބަލާއިރު ވެސް ނާޒިމަށް އިންސާފު ހޯދައިދިނުމަކީ ރައީސާއި ދައުލަތުގެ މައްޗަށް ވެސް ވާޖިބެކެވެ. އެއީ، އޭނާ އަށް އިއްވި ހުކުމުގައި ހުރި ޝައްކުތައް ބޮޑުވެފައި، ކުށް ކުރީ އެހެން މީހެއް ކަން ސާބިތުވާ ވަރަށް ހެކި ހުރުމުން ކަމަށް ވެސް އާޒިމް ވިދާޅުވި އެވެ.\nނާޒިމްގެ ކޮޓަރިން ފެނުނު ފިސްތޯލައިން އަދީބުގެ ޑީއެންއޭ ފެނުނު މައްސަލަ ވަކި މައްސަލައެއްގެ ގޮތުގައި ތަހުގީގު ނުކުރާ ކަމަށް ފުލުހުން ވަނީ ބުނެފަ އެވެ.\nސުޕްރީމް ކޯޓަކީ އިސްތިއުނާފްގެ އެންމެ ފަހު މަރުހަލާ ކަމަށް ވެފައި ސުޕްރީމް ކޯޓުގެ އެ ނިންމުމާ އެކު އިސްތިއުނާފްގެ ހުރިހާ ދޮރެއް ނާޒިމަށް ބަންދުވީ އެވެ. އެ އަދަބުން ނާޒިމަށް ދެން ސަލާމަތްވެވޭނީ މާފް ދިނުމާއި އަދަބު ލުއިކޮށްދިނުމުގެ ގާނޫނުގެ ދަށުން އޭނާ އަށް ރައީސުލްޖުމްހޫރިއްޔާ މައާފް ދެއްވުމުން ނުވަތަ އަދަބު ލުއިކޮށް ދެއްވުމުންނެވެ.\nނާޒިމްގެ ވަކީލު ހުސްނުއް ސުއޫދު ވިދާޅުވެފައި ވަނީ ފިސްތޯލަ އިން އަދީބުގެ ޑީއެންއޭ ފެނުމާއެކު ނާޒިމް ފްރޭމް ކުރިކަން އެ އޮތީ ސާބިތުވެފައި ކަމަށެވެ. އެހެންވެ ނާޒިމް ވަގުތުން ދޫކޮށްލަން ޖެހޭނެ ކަމަށް އޭނާ ވިދާޅުވެފައިވެ އެވެ.\nއޭނާ ވިދާޅުވެފައިވާ ގޮތުގައި ނާޒިމަށް ދައުވާކުރީ ވެސް ތަހުގީގު ފުރިހަމަ ނުވާ މައްސަލައެއްގައި ކަމަށް ކުރިން ވެސް ބުނެފައިވާނެ ކަމަށާއި ހަތިޔާރުތަކުން އަދީބުގެ ޑީއެންއޭ ފެނުމުން މިހާރު އެކަން ވެސް ސާބިތުވީ އެވެ.\nއިތުރު ލިޔުންތައް ސިޔާސީ ޕާޓީ ކޯޓް ކާނަލް ނާޒިމް ރައީސް އަބްދުﷲ ޔާމީން އާދަމް އާޒިމް، އެމްޑީ/އެމްޓީސީސީ


Tourism promote kuran 100 million rufiyaa heydha kuranee | Mihaaru\nއާ އަހަރުގެ ފެށުން ފާހަގަކުރުމަށް އަލިމަސް ކާނިވަލުގައި މިރޭ ބޭއްވި ޝޯ ގައި ޓޫރިޒަމް މިނިސްޓަރު ޒަމީރު ވާހަކަ ދައްކަވަނީ.---ފޮޓޯ: ރައީސް އޮފީސް\nޓޫރިޒަމް ޕްރޮމޯޓް ކުރަން 100 މިލިއަން ރުފިޔާ ހޭދަކުރަނީ\n31 ޑިސެމްބަރ 2017 - 22:507comments\nއާ އަހަރު ފާހަގަކުރަން، ބޭރުގެ މަޝްހޫރު ލަވަކިޔުންތެރިންނާ އެކު އަލިމަސް ކާނިވަލުގައި މިހާރު ކުރިއަށް ގެންދާ ޝޯ ގައި، ޓޫރިޒަމް ދާއިރާގެ ކާމިޔާބީތަކާ ގުޅޭގޮތުން މިނިސްޓަރު ވިދާޅުވީ މި އަހަރު ރާއްޖެ އައި ޓޫރިސްޓުންގެ އަދަދު 2016 ވަނަ އަހަރަށް ވުރެ ހަތް ޕަސެންޓް އިތުރު ވެފައިވާ ކަމަށެވެ. މިއީ، ކުރިމަތިވި ގޮންޖެހުންތަކާއި ހާދިސާތަކަށް ބަލާއިރު ވަރަށް ބޮޑު ކާމިޔާބީއެއް ކަމަށް ޒަމީރު ވިދާޅުވި އެވެ.\nޓޫރިޒަމް ޕްރޮމޯޓް ކުރަން ކުރާ މަސައްކަތުގެ ތެރޭގައި ހިމަނައިގެން، މިނިސްޓަރު ވިދާޅުވި ގޮތުގައި، އަންނަ އަހަރުގެ ތެރޭގައި ވެސް ގިނަ ޝޯތަކެއް ބާއްވާނެ އެވެ.\nޒަމީރު ވިދާޅުވީ ޓޫރިޒަމަށް އަމާޒުކޮށްގެން އެންޓި ކެމްޕޭންތަކެއް ބަޔަކު މި އަހަރު ކުރި ކަމަށެެވެ. އެކަމަކު ރައީސް އަބްދުﷲ ޔާމީންގެ ބެއްލެވުމުގެ ދަށުން، ދޫ ދިނުމެއް ނެތި ކުރި މަސައްކަތުގެ ނަތީޖާއިން ބޮޑު ކާމިޔާބީއެއް ހާސިލްވެފައިވާ ކަމަށް ޒަމީރު ވިދާޅުވި އެވެ.\n"އެރައިވަލްގެ އިތުރުން ވެސް ބައިވަރު އިންވެސްޓްމެންޓްސްތައް އައިސް ޓޫރިޒަމްގެ ދާއިރާގައި އިތުރު އެނދުތައް އިތުރުވެފައި ވަނީ،" ޒަމީރު ވިދާޅުވި އެވެ.\nމިނިސްޓަރު ވިދާޅުވި ގޮތުގައި ވެލާނާ އިންޓަނޭޝަނަލް އެއާޕޯޓުގެ ޖާގަ ތަނަވަސްވެ، އެ ދަތިތައް ވެސް އަންނަ އަހަރުގެ ތެރޭގައި ހައްލުވާނެ އެވެ. އެއާއެކު، އަންނަ އަހަރަކީ ވެސް ޓޫރިޒަމްގެ ދާއިރާ އިން ކާމިޔާބު އަހަރަކަށް ހެދުމަށް ގިނަ މަސައްކަތްތަކެއް ކުރާނެ ކަމަށް ވިދާޅުވި އެވެ.\nއިތުރު ލިޔުންތައް ސަރުކާރު ޓޫރިސްޓުން ޓޫރިޒަމް މިނިސްޓްރީ ކުރީގެ މިނިސްޓަރު މޫސާ ޒަމީރު ޓޫރިޒަމް އާ އަހަރު އެމްއައިޓީޑީސީ ޓޫރިޒަމް މިނިސްޓަރު


Bridge hulhuven vaairah airport furihama ah thahyaaru vehjje\nބްރިޖު ހުޅުވެންވާއިރަށް އެއާޕޯޓް ފުރިހަމައަށް ތައްޔާރު ވެއްޖެ\nމާލެ، 15 އޯގަސްޓް 2018 - މާލެއިން ސިނަމާލެ ބްރިޖް ފެށޭ ތަން ނިމިފައި --\nބްރިޖުން ހުޅުލެ އަށް އަންނަ މީހުންނަށް ބޭނުންވާ ހިދުމަތްތައް ފުރިހަމަ ކުރުމަށް މޯލްޑިވްސް އެއާޕޯޓްސް ކޮމްޕެނީ (އެމްއޭސީއެލް) އިން ފެށި މަސައްކަތް ނިމުމަކާ ގާތް ވެއްޖެ އެވެ.\n"ސިނަމާލެ" ބްރިޖު މާދަމާ ހުޅުވާއިރު، ބްރިޖުން ހުޅުލެ އަށް ދަތުރުކުރާ މީހުންގެ އުޅަނދު ފަހަރު ޕާކު ކުރުމަށްޓަކައި ހުޅުލޭގައި ވަނީ ހާއްސަ ސަރަހައްދެއް ހިއްކާފަ އެވެ. މިހާރު ހުރި އިންޓަނޭޝަނަލް ޓާމިނަލްއާ ދިމާލުގައި ހެދި މި ސަރަހައްދުގައި ހުޅުލެ އަށް އަންނަ ޕްރައިވެޓް އުޅަނދު ފަހަރު ޕާކު ކުރެވޭނެ އެވެ. މި ސަރަހައްދުގައި އެއް ފަހަރާ 100 ކާރު ޕާކު ކުރެވޭނެ ކަމަށް އެމްއޭސީއެލް އިން ބުނެފައިވެ އެވެ. މިހާރު ކުރަމުން ދަނީ މި ސަރަހައްދުގައި ތާރު އެޅުމުގެ މަސައްކަތެވެ.\nމީގެ އިތުރުން ބްރިޖުން ދަތުރުކުރާ މީހުން މަޑު ކުރުމަށް ހާއްސަކޮށް ހަދަމުންދާ ވަގުތީ ބަސް ސްޓޮޕްގެ މަސައްކަތް ވެސް ވަނީ ނިމިފަ އެވެ. އެއާޕޯޓުގައި ދެ ބަސް ހުއްޓި ހަދާނެ އެވެ. އެއް ބަސް ސްޓޮޕް ހަދާފައިވަނީ ކުރީގެ ބޮންޑެޑް ވެއާ ހައުސް ކައިރީގައެވެ. އަނެއް ބަސް ސްޓޮޕް ހަދާފައިވަނީ އިންޓަނޭޝަނަލް އެރަވައިވަލް ޓާމިނަލްއާ ދިމާލުގައި ހުންނަ އެއާޓެކްސީ ކައުންޓަރުތައް ފުރަހަގަށްވާ ގޮތަށް މައި މަގުގަ އެވެ. މީގެ އިތުރުން ބްރިޖުން ހުޅުމާލެ އަށް ދަތުރުކުރާ މީހުން ދަތުރު ކުރުމަށް ހާއްސަކޮށް ތާރު އަޅައިގެން ހަދާ މަގުގެ މަސައްކަތް ވެސް ގާތްގަނޑަކަށް ވަނީ ނިންމާފަ އެވެ.\nސިނަމާލެ ބްރިޖްގެ ވަނަވަރު\nބްރިޖްގެ ވައްތަރު: ބޯޗް އާޗް\nބޯކްގެ އަދަދު 6\nހަ ބޯކްގެ ޖުމްލަ ދިގު މިނަކީ 760 މީޓަރު\nބްރިޖަށް އަރާ މަގުތަކާއެކު ޖުމްލަ ދިގު މިން 2100 މީޓަރު\nބްރިޖްގެ ދަށުން ދެވޭ އެންމެ އުސްމިނަކީ 75 ފޫޓް\nބްރިޖްގެ މަސައްކަތް ކުރަނީ ޗައިނާގެ ސީސީސީސީ\nބްރިޖްގެ އަގަކީ 200 މިލިއަން ޑޮލަރު\nހަތަރު ފުރޮޅުލީ އުޅަނދަށް ދެ ލޭން\nސައިކަލަށް ދެ ލޭން\nބްރިޖުގެ ޖުމްލަ ދިގުމިނާކީ ދެ ކިލޯމީޓަރު\nފުޅާމިނުގައި 20.3 މީޓަރު\nމަސައްކަތް ނިންމާނީ 30 މަސް ދުވަހުން\nސަރުކާރުން އެންމެ އިސްކަމެއް ދީގެން ކުރިޔަށް ގެންދާ މި މަޝްރޫއުގެ އަމަލީ މަސައްކަތް ފަށާފައިވަނީ 2015 ވަނަ އަހަރުގެ ޑިސެމްބަރު 30 ވަނަ ދުވަހު އެވެ. ބްރިޖު ނިންމައި މާދަމާރޭ ހުޅުވުމުގެ ރަސްމިއްޔާތު ކުލަ ގަދަކޮށް ފާހަގަ ކުރަން ދަނީ ތައްޔާރު ވަމުންނެވެ.\nސިނަ މާލެ ބްރިޖް ވެލާނާ އިންޓަނޭޝަނަލް އެއާޕޯޓް\nކާގޯ ޓާމިނަލް ބިލްޑިން ނިމުމަކާ ގާތަށް


Dho?! Visnaanulevi, geyga kurevey kuda kamun nurahkkaa!\nދުނިޔޭގެ ހުރިހާ ނުރައްކަލަކާއި ހިތް ނުތަނަވަސްކަމުން ދުރަށް ދިޔުމަށް ހުރިހާ އެންމެންގެ ފުރަތަމަ ޗޮއިސް އަކީ އެބައެއްގެ ގެ އެވެ. އެހެންވީމާ އަމިއްލަ ގެއަކީ ތިމާގެ ސިއްހަތާއި ރައްކާތެރި ކަމަށް ރަނގަޅު ތަނަކަށް ވާން ޖެހެ އެވެ. އެކަމަކު ގޭގައި އުޅޭ އިރު ކޮންމެ ދުވަހަކު އާންމުކޮށް ކޮށް އުޅޭ ބައެއް ކަންކަމުން އަމިއްލަ ސިއްހަތަށް ނުރައްކާތެރިވާ ކަން އެނގޭ ހެއްޔެވެ؟ މި ކިޔައިދެނީ އޭގެ ތެރެއިން ބައެއް ކަންކަމެވެ.\n1. ހެނދުނު ވަގުތު ކޮޓަރި މާ އަނދިރިކޮށް ބެހެއްޓުން\nއާންމުކޮށް ރޭގަނޑު އަރާމު ނިންޖެއް ނުލިބޭ ނަމަ ހެނދުނު ހޭލާ ވަގުތު ގިނަ ފަހަރަށް ލުއި ކާނާ ކާ ހިތްވާނެ އެވެ. އަދި ހެނދުނު ހޭލާއިރު ރަނގަޅަށް އަލި ނުލިބޭ ނަމަ އެކަން އިތުރަށް ގޯސްވެ އެވެ. އިންޓަނޭޝަނަލް ޖާނަލް އޮފް އެންޑޯކްރިނިޓީ އިން ކުރިއަށް ގެންދިޔަ ދިރާސާއަކުން އެނގުނު ގޮތުގައި ހެނދުނު ހޭލާއިރު ކޮޓަރި އަނދިރިވާ ނަމަ އިންސާނާގެ ހަށިގަނޑަށް ބޭނުންވާ "ލެޕްޓިން" ލިބޭނީ މަދުންނެވެ. ލެޕްޓިން އަކީ އިންސާނާ ބަނޑު ފުރިފައި ހުންނަ ކަމަށް ބުނެދޭ ހޯމޯން އެކެވެ.\nއެހެންވީމާ، ހެނދުނު ހޭލާއިރު ކޮޓަރި އަލި ނަމަ ސިއްހަތައް ގެއްލުން ކުރާ ވަރު ކުޑަވާނެ އެވެ.\n2. ލިވިން ރޫމް މާ އަރާމުވުން\nއޮފީހުގައި ވަރުބަލި ދުވަހެއް ހޭދަކުރުމަށް ފަހު ލިވިން ރޫމްގެ ސޯފާގައި ޖައްސާލައިގެން އޮންނަން ވަރަށް އަރާމުވާނެ އެވެ. އަދި ނިދަން ދިޔުމުގެ ކުރީން ސޯފާއިން ނުތެދުވެ އޮތުމަކީ އަހަރެމެން ހުރިހާ އެންމެން ވެސް ކުރާ ކަމެކެވެ.\nއަބަދު އިށީނދެ ނުވަތަ އެއް ޕޮޒިޝަނެއްގައި އެހާ ގިނަ އިރު ވަންދެއް އިނުމަކީ ނުރައްކާތެރި ކަމެއް ކަމަށް ސައިންސުވެރިން ބުނެ އެވެ. އެކަމަކު މުޅި ދުވަހު އޮފީހުގައި އިށީނދެ އިނުމަށް ފަހު، ގޭގެ ސޯފާއިން ކޮޓަރިއަށް ދާ ނަމަ އޭގެ ސަބަބުން ނުރައްކަލާ ކުރިމަތިވެ އެވެ.\n3. މާ ގިނަ ސްކްރީންތައް ކޮޓަރީގައި ހުރުން\nގޭގެ ސިޓިން ރޫމްގައި ސްކްރީންތައް ބެހެއްޓުން ރަނގަޅެވެ. ނަމަވެސް ސްކްރީންތައް (ޓީވީ ކަހަލަ އެއްޗެހި) ކޮޓަރީގައި ބެހެއްޓުމަކީ ސިއްހަތަށް އެހާ ރަނގަޅު ކަމެއް ނޫން ކަމަށް ސައިންސުވެރިން ބުނެ އެވެ.\nސިޓިން ރޫމްގެ އިތުރުން ބަދިގެ ފަދަ ތަންތަނުގައި ވެސް ސްކްރީންތައް ހުންނަ ނަމަ އޭގެ ސަބަބުން ސިއްހަތަށް ރަނގަޅު ނޫން އާދަތައް އާންމުވެ އެވެ. އޭގެ ތެރޭގައި ކާއިރު ގިނަ އިރު ވަންދެން ސްކްރީނަށް ބަލަން އިނުން ހިމެނެ އެވެ.


Dhuniyeyge Hayaathakee Heyo Amalu Kuran Libifai Vaa Hama Ekani Furusath: Sheikh Naazih | Dhiislam\nއައިޝަތު ރަފާހް އަލީ އޯގަސްޓް 7, 2020\nދުނިޔޭގެ ޙަޔާތަކީ އަޅުގަނޑުމެން ހެޔޮ ޢަމަލު ކުރަން ލިބިފައިވާ ހަމައެކަނި އޮތް ފުރުސަތު ކަމަށް ޝެއިޚް އަހްމަދު ނާޒިހް ވިދާޅުވެއްޖެއެވެ.\nޝެއިޚް ނާޒިހް މިހެން ވިދާޅުވެފައި ވަނީ ރަބީޢުލްޤުލޫބި ފައުންޑޭޝަނުން ކުރިއަށް ގެންދަވާ ދަރުސް ސިލްސިލާ ކަމުގައިވާ ކަލިމައިގައި ވާހަކަފުޅު ދައްކަވަމުންނެވެ.\nޝެއިޚްގެ ވާހަކައިގައި އިތުރަށް ވިދާޅުވެފައިވަނީ އަޅުގަނޑުމެންގެ ތެރެއިން ކޮންމެ މީހަކީވެސް ހެޔޮ ޢަމަލު ކޮށްގެން އޭގެ އެންމެ މަތީ ދަރަޖައަށް ވާސިލު ވާން ބޭނުންވާނެ މީހެކެވެ. ނަމަވެސް މިފުރުސަތަކީ ހިނދުކޮޅަކުން ނިމިގެންދާނެ ކުޑަކުޑަ ފުރުސަތެކެވެ. އެގޮތުން ދުނިޔެވީ ޙަޔާތާއި އަޅާ ވަކިވެގެން ދިޔަ ކަމުގައި ވިއަސް ހެޔޮ ޢަމަލުގެ ޘަވާބު ލިބޭނެ މަގުތަކެއް ނުވަތަ ލިބޭނެ ގޮތްތަކެއް ނަބިއްޔާ ޞައްލަ ﷲ ޢަލައިހި ވަސައްލަމް ވަނީ ޙަދީޘް ކުރައްވާފައެވެ.\nއެ ހަދީޘް ބަސްފުޅުގެ މާނައިގައި ވަނީ އާދަމުގެ ދަރިޔާ މަރުވެއްޖެ ކަމުގައި ވާނަމަ އޭނާގެ ޢަމަލުތައް ތިން ކަމަކުން މެނުވީ މެދުކެނޑިގެން ނުދެއެވެ. އެއީ ދިގުދެމިގެންދާ ޞަދަޤާތަކާއި އެމީހާ ދޫކޮށްފައިދާ ޢިލްމަކާއި އެމީހާ ދޫކޮށްފައިދާ ޞާލިޙް ދަރިއެކެވެ.\nމީގެ އިތުރުން ތިބާ މަރުވުމަށް ފަހުގައި ވެސް ބަޔަކަށް އޭގެ ސަބަބުން ފައިދާ ކުރާނެ ކަމެއް ދޫކޮށްލާފައި ހިގައްޖެ ކަމުގައި ވާނަމަ އަދި ބަޔަކު އޭގެ ބޭނުން ހެޔޮ ގޮތުގައި ހިފާނަމަ މަރުވެފައި އޮންނަ މީހާއަށް އެކަމުގެ ސަވާބާއި ދަރުމަ ލިބިގެން ދާނެއެވެ. އަދި އެންމެ ބޮޑަށް ފައިދާ ކުރާނީ ދޫކޮށްފައިދާ ޢިލްމުންނެވެ.\nޝެއިޚްގެ ވާހަކަފުޅު ނިންމަވާލައްވަމުން ﷲ ސުބްހާނަހޫ ވަތަޢާލާ އަޅިގަނޑުމެން އެންމެންނަކީވެސް މިފަދަ ޢިލްމު ފަތުރާ އަދި މިފަދަ ހެޔޮ ޢަމަލު ކުރާ ބަޔަކު ކަމުގައި ލެއްވުން އެދި ދުޢާ ކުރެއްވިއެވެ.


ޢިލްމީ ފޯވަހި: “އަޅުކަމުގައި ޝައްކުވުމާއި އޭގެ ޙައްލު”\nYou are here: Home ∼ ޢިލްމީ ފޯވަހި: “އަޅުކަމުގައި ޝައްކުވުމާއި އޭގެ ޙައްލު”\nޕަބްލިޝްކުރީ އެޑްމިން 02-05-2017\nދިވެހިރާއްޖޭގެ ޤައުމީ ޔުނިވަރސިޓީން ސިލްސިލާކޮށް ބާއްވަމުން އަންނަ ޢިލްމީ ފޯވަހި 2017 ވަނަ އަހަރުގެ ދެވަނަ ސެމިނަރ ބާއްވައިފިއެވެ. “އަޅުކަމުގައި ޝައްކުވުމާއި އޭގެ ޙައްލު”، މި މައުޟޫޢަށް ބޭއްވުނު ސެމިނަރ ހުށަހަޅައިދިފައިވަނީ ފެކަލްޓީ އޮފް އިސްލާމިކް ސްޓަޑީޒް އިންނެވެ.\n2017 އޭޕްރިލް 26 ވީ ބުދަ ދުވަހުގެ ރޭ އެފް.އީ އޮޑިޓޯރިއަމްގައި ބޭއްވުނު ސެމިނަރ ހުށަހަޅައިދެއްވީ ފެކަލްޓީގެ ލެކްޗަރަރ އައްޝައިޚް ޢަބްދުއްރަޙްމާން ޔޫނުސްއެވެ. އަދި މި ސެމިނަރގެ މައުޟޫޢަށް އިންސާފުކޮއްދެއްވާފައިވަނީ ފެކަލްޓީގެ ލެކްޗަރަރ އައްޝައިޚް އާޞިފް މޫސާ އިބްރާހީމާއި ޑރ. އާރިފު މުޙައްމަދެވެ.\nއާއްމުންނަށް ހުޅުވާލައިގެން ބޭއްވި މިސެމިނަރއަށް އާއްމުންގެ ފަރާތުން ހޫނު ތަރުހީބެއް ލިބިގެންދިޔައެވެ. އެގޮތުން މިސެމިނަރ ބޭއްވި، ފެކަލްޓީ އޮފް އެޑިއުކޭޝަންގެ އޮޑިޓޯރިއަމް ފުރި އިތުރަށް ގޮނޑިޖަހައި އަދި އޮޑިޓޯރިއަމްގެ ބޭރުގައި ތިއްބަވައިގެންވެސް ގިނަ ބަޔަކު މި ސެމިނަރ އަޑުއެއްސެވިއެވެ.\nމި ސެމިނަރތަކަކީ މުޖުތަމަޢުގައި ޢިލްމީ ހުނަރުވެރިކަން އިތުރުކުރުމަށާއި މުހިއްމު ޤައުމީ މައްސަލަތަކާ ބެހޭގޮތުން މަޝްވަރާކުރުމާށާއި ޢިލްމީ ޝައުޤުވެރިކަން އިތުރުކުރުމުގެ މަޤްޞަދުގައި ބާއްވަމުން އަންނަ ސެމިނަރތަކެކެވެ. މި ސެމިނަރތަކުގައި ހުށަހެޅޭ މއުޟޫޢާމެދު ސުވާލުކޮށް މަޝްވަރާކުރުމުގެ ފުރުޞަތުވެސް ހުޅުވާލެއެވެ.


Singapore ge parkeggai robot kuhththaa testkuran fashaifi | Mihaaru\nސިންގަޕޫރްގެ ޕާކެއްގައި ރޮބޮޓް ކުއްތާ ޓެސްޓްކުރަން ފަށައިފި\n10 މެއި 2020 - 09:45\nކޮރޯނާވައިރަހާ އެކު ތަބާވާން ޖެހިފައިވާ ސޯޝަލް ޑިސްޓޭންސިން ނުވަތަ ގައިދުރުމުގެ މިންގަނޑުތަކާ އެއްގޮތަށް އަމަލުކުރެވޭތޯ ބެލުމަށް ސިންގަޕޫރްގެ ޕާކެއްގައި ރޮބޮޓް ކުއްތާ ބޭނުންކުރަން ފަށައިފި އެވެ.\nފުރަތަމަ މަރުހަލާގައި ތަޖުރިބާކުރުމުގެ ގޮތުން އެމެރިކާގެ ކުންފުންޏެއް ކަމަށްވާ ބޮސްޓަން ޑައިނަމިކްސް އިން ތައްޔާރުކޮށް މިދިޔަ އަހަރު ވިއްކަން ފެށި "ސްޕޮޓް" ކިޔާ ރޮބޮޓް ކުއްތާ މި ވަގުތު ބޭނުން ކުރަނީ ސިންގަޕޫރްގެ ބިޝަން-އަންގް މޯ ކިއޯ ޕާކްގަ އެވެ.\nއެތަނުގައި ރޮބޮޓް ބޭނުންކުރާކަން އަންގައިދޭން ނޯޓިސް ވެސް ބަހައްޓާފައިވެ އެވެ.\nހަތަރު ފައިލީ ރޮބޮޓް ކުއްތާ ދެ ހަފުތާގެ ޓްރަޔަލެއްގައި ބޭނުންކުރަން ފެށީ ހުކުރު ދުވަހު އެވެ. މި ރޮބޮޓްގެ މައިގަނޑު މަސައްކަތަކަށްވާނީ ގައިދުރުކުރުމަށް ސަމާލުކަން ދިނުމަށް މެސެޖްތައް ދިނުމާއި އޭގައި ހުންނަ ކެމެރާ މެދުވެރިކޮށް ޕާކް ތެރޭގައި މީހުން އުޅޭނޫޅޭ ގޮތާއި މީހުން ހަރަކާތްތެރިވާ މިންވަރު ކަމާބެހޭ ފަރާތްތަކާ ހަމައަށް ފޯރުކޮށް ދިނުމެވެ.\nމިކަމާ ބެހޭ ގޮތުން ސިންގަޕޫރްގެ ނެޝަނަލް ޕާކްސް ބޯޑުން ބުނީ ޕާކްގައި "ސްޕޮޓް" ބޭނުން ކުރުމަކީ ޕާކަށްދާ މީހުންގެ ރައްކާތެރިކަމާ ދޭތެރޭ ކަންބޮޑުވާން ޖެހޭ ކަމެއް ނޫން ކަމަށާއި އެ މެދުވެރިކޮށް އެއްވެސް މީހެއްގެ ޒާތީ މައުލޫމާތެއް ރައްކާނުކުރާނެ ކަމަށެވެ. އެހެންވެ ރޮބޮޓްގެ މަސައްކަތަށް އެއްބާރުލުން އެދޭ ކަމަށް ބުންޏެވެ.\n"ސްޕޮޓް" ޕާކްތެރޭގައި ބޭނުން ކުރަނީ ރިމޯޓުން ކޮންޓްރޯލްކުރާ ގޮތަށް އަދި އޭގެ ހަރަކާތްތައް ގައިޑަކު ވެސް ބަލަމުން ގެންދާ ގޮތަށެވެ.\nޕާކްސް ބޯޑުން ބުނީ ރޮބޮޓް ކުއްތާގެ ޓްރައިލް ކާމިޔާބުވެއްޖެ ނަމަ ކުރިއަށް އޮތް ދުވަސްތަކުގައި ޕާކްގެ ޕީކް ގަޑިތަކުގައި ރޮބޮޓް ބޭނުންކުރަން ނިންމާފައިވާ ކަމަށެވެ. އެތަނުން ބުނީ ރޮބޮޓް ކުއްތާ ބޭނުންކުރުންވެގެން ދާނީ ޕާކްގައި ހަރަކާތްތެރިވާ މުވައްޒަފުންގެ އަދަދު މަދުކުރެވޭނެ ކަމަކަށެވެ. އަދި މީގެ ސަބަބުން މުވައްޒަފުންގެ ސަލާމަތާއި ރައްކާތެރިކަން އިތުރަށް ކަށަވަރުކުރެވި ކޮރޯނާވައިރަސް ފެތުރުން ވަރަށް ބޮޑުތަނުން ކޮންޓްރޯލްކުރެވޭނެ ކަމަށް ބުންޏެވެ.\nސްޓްރައިޓް ޓައިމްސް އިން ރިޕޯޓްކޮށްފައިވާ ގޮތުގައި ބިޝަން-އަންގް މޯ ކިއޯ ޕާކްގެ ތަޖުރިބާ އަށް ފަހު، ކުރިއަށް އޮތް ތަނުގައި ސިންގަޕޫރްގައި އާންމުން އެއްވާ ގިނަ ތަންތަނުގައި "ސްޕޮޓް" ބޭނުންކުރުމުގެ ފުރުސަތު ބޮޑެވެ.\nއޭޝިއާގެ އެންމެ ކުރިއަރާފައިވާ އެއް ގައުމުގެ ގޮތުގައި ފާހަގަކުރެވޭ ސިންގަޕޫރްގައި މިހާތަނަށް 21،700 އަށް ވުރެ ގިނަ މީހުންނަށް ކޮވިޑް-19 ޖެހިފައިވެ އެވެ. އަދި އެ ބަލީގައި މަރުވި މީހުންގެ އަދަދު 20 އަށް އަރާ އިރު، ބަލިން ފަސޭހަވި މީހުންގެ އަދަދު 2،040 އަށް އަރަ އެވެ.\nއިތުރު ލިޔުންތައް ސިންގަޕޫރު ސަލާމަތީ ފިޔަވަޅުތައް ސިއްހަތާއި ރައްކާތެރިކަން ރޮބޮޓް


RELIGION: Dhinnavaaney magu bayaan kohdhevvi hadhees\nދިންނަވާނޭ މަގު ބަޔާން ކޮށް ދެއްވި ހަދީސް\nނަމާދަށް ފަހު ބަޔަކު ދުއާ ކުރަނީ: ދުނިޔެ އާއި އާހިރަތް ހޯދަން ވެސް މަސައްކަތް ކުރަންޖެހޭ\nކޮންމެ މުސްލިމެއްގެ ވެސް އެންމެ ބޮޑު އުންމީދަކީ ދެ ދުނިޔޭގެ ބާއްޖަވެރިއަކަށް ވުމެވެ. ދުނިޔޭގައި ވެސް ހެޔޮ އަދި އާހިރަތުގައި ވެސް ހެޔޮކަން ލިބިގެންވާ މީހެއް ކަމުގައި ވުމެވެ. އިސްލާމްދީން އިންސާނުންނަށް މަގު ދައްކަނީ ވެސް އެ ގޮތަށެވެ.\nމުސްލިމުންނަކީ ދުނިޔެ ދޫކޮށް ހަމައެކަނި އާހިރަތް ހޯދަން މަސައްކަތް ކުރާނެ ބައެއް ނޫނެވެ. އަދި ކިއެއް ހެއްޔެވެ. އާހިރަތް ދޫކޮށް ހަމައެކަނި ދުނިޔޭގެ އުފަލާއި އަރާމު ހޯދަން މަސައްކަތް ކުރާނެ ވެސް ބައެއް ނޫނެވެ. މިއިން ގޮތަކަށް ކުރިއަށްދާން ހިޔާރު ކޮށްފިނަމަ އެއަށްވުރެ ބޮޑު އަބާޖަވެރި ކަމެއް ނުވާނެ އެވެ.\nހަގީގީ ދިންނެވުން ލިބޭނީ ކިހިނެއް ހެއްޔެވެ؟ ދުނިޔެ އާއި އާހިރަތް ކާމިޔާބު ކުރާނީ ކިހިނެތް ހެއްޔެވެ؟\nކޮންމެ މީހަކަށް ވެސް ދިންނަވާނެ މަގަކީ ކޮބައިކަން އެނގެން ޖެހެ އެވެ. އެއީ ވަރަށް ފަސޭހަ ވެސް ކަމެކެވެ. ރީތި އެންމެ ހަދީސް ބަސްފުޅަކުން އެ މަގު މިއޮތީ ފެންނާށެވެ.\nއުގުބަތު ބުނު އަމިރު رضي الله عنه ގެ އަރިހުން އައިސްފައި ވެއެވެ. އެކަލޭގެފާނު މާތް ނަބިއްޔާ صلى الله عليه وسلم ގެ އަރިހުގައި ސުވާލެއް ކުރެއްވެވި އެވެ. ދިންނަވާނޭ މަގަކީ ކޮބައި ހެއްޔެވެ؟ ދެން މާތް ރަސޫލާ ހަދީސް ކުރެއްވި އެވެ: "ތިބާގެ ދޫ ހިފަހައްޓާށެވެ. އަދި ތިބާގެ ގެއަކީ ތިބާއަށް ފުދޭ ތަނެއް ކަމުގައި ހަދާށެވެ. އަދި ތިބާގެ ފާފަތަކަށް ހިތާމަކޮށް ރޮއި ހަދާށެވެ." -- މި ހަދީސް ރިވާކުރެއްވީ އަލްއިމާމު އަބޫ ތިރުމިޒީ އެވެ.\nހަދީސްގައިވާ މި ތިން ކަންތައް ކުރާށެވެ. އޭރުން އެ މީހަކު ސަލާމަތް ވާނެ އެވެ.\nދޫ ރައްކާތެރި ކުރުން\nދޫ ރައްކާތެރިކުރުމާއި ގުޅޭގޮތުން ވަރަށް ގިނަ ހަދީސް ބަސްފުޅުތައް ވެއެވެ. އަދި ދޫ ރައްކާތެރި ކުރުމުގެ މައްޗަށް ވަރަށް ގިނަ އިލްމުވެރިން ދަރުސްތައް ދެއްވާފައި ވެސް ވެއެވެ.\nހަދީސް ބަސްފުޅެއްގެ މާނައިގައިވާ ގޮތުގައި އެމީހެއްގެ ލަދުވެތި ގުނަވަނާއި ދޫ ރައްކާތެރިކޮށް ބޭއްވޭނެ ކަމުގެ ޔަގީންކަން ދޭ މީހަކަށް ސުވަރުގެ ވަދެވޭނޭ ކަމުގެ ގެރެންޓީ ކީރިތި ރަސޫލާ ދެއްވަ އެވެ.\nދުލުން ބުނާ ބަސްތަކަކީ، ހެޔޮ ކަމުގެ ފަތް، ނޫނީ ނުބައިކަމުގެ ފަތުގައި ލިއްޔުއް ވޭނޭ އެއްޗެއް ކަމުގައި ކީރިތި ގުރްއާނުގައި އަންގަވާފައި ވެއެވެ. އަދި ގުނަވަންތަކުން ކުރާ ކަންކަމަށް އާހިރަތް ދުވަހު ޒިންމާވާން ޖެހޭނޭ ކަމުގައިވެސް އަންގަވާފައި ވެއެވެ.\nގޯސް ވާހަކަތަކާއި އެފަދަ އަމަލުތަކުން އެއްކިބާ ވެގެން ނޫނީ ރޯދައިގެ ދަރުމަ އާއި ސަވާބެއް ނެތެވެ. އެހެންވެ ކޮން މީހަކު ވެސް ފުރަތަމަ ކަމަކަށް އެ މީހެއްގެ ދޫ ރައްކާތެރި ކުރަން ޖެހެ އެވެ.\nގެއަކީ ފުދޭ ތަނެއް ކަމުގައި ހަދާށެވެ\nމީގެ މާނައަކީ ކޮބައި ހެއްޔެވެ؟ މީގެ މާނައަކީ ފިތުނަ ފަސާދަ އުފެދޭ ފަދަ އެންމެހާ ތަނަކުން އެއްކިބާވުމެވެ. އަދި ތިމާއާ ނުބެހޭ ކަންކަމުގެ ތެރެއަށް ވަދެ ނުގަތުމެވެ. އަދި މީހުންނަށް އުނދަގޫވާ ފަދަ ކަންކަން ތިމާގެ ފުށުން ވިޔަ ނުދިނުމެވެ. އެހެން ކަމުން މިއީ ވެސް ދިންނެވުމުގެ ތެރެއިންވާ ކަމެކެވެ.\nކުރެވޭ ނުރަގަނޅު އަމަލުތަކަށް ހިތާމަ ކުރުމަކީ ތައުބާވުމުގެ އެންމެ މުހިންމު ބައެވެ. ފާފަތަކަށް އަރައިގަނެވިފައި ވުމަކީ ތިމާ ދެރަވެ ހިތާމަ ކުރާ ކަމެއް ކަމުގައިވާނަމަ، އެކަންކަމަކީ ނުރަނގަޅު ކަންތައްތަކެއް ކަމާއި، އެކަން ކުރެވުނީތީ ހިތާމަކުރުމަކީ މާތް ﷲ އަށް ކިޔަމަން ގަތުމުގެ ތެރެއިން ހިމެނޭ ކަމެކެވެ. އަދި އެއީ ފާފަތަކުން ދުރުހެލިވުމަށް ލިބޭ ވަރަށް ބޮޑު ބާރަކަށް ވެއެވެ.\nފާފަތަކަށް ނުވަތަ ކުރެވޭ ކުށްތަކަށް ހިތާމަކުރާ މީހަކު އެކަމުގެ ތައުބާއަށް އެދި މާތްﷲ އަށް ދުއާ ދަންނަވާނެ އެވެ. ހަގީގީ ތައުބާވުމަކީ އެފަދަ ފާފައެއް ދެން ނުކުރުމަށް ހިތުގައި އަޒުމް ކަނޑައެޅުމެވެ. އަދި ފާފަ ކުރުމާ މުޅިން ދުރުވެ ގަތުމެވެ.\nއަހުމަދު ހަމީދު އާދަމްގެ އެކުލަވައިލުމެއް\nއެހީ: ޝައިހު ހަސަން މޫސާ ފިކުރީ\nގޭގައި ގަމަތް ދިނުމާއި ބާރަށް ކިޔެވުމުގެ ހުކުމް\nގަސްދު ރޯދަ ދޫކުރުން ވަނީ ބޮޑެތި ފާފައިގެތެރޭ\nރޯދަވެރިޔާ ލޭ ދިނުމާއި ހިޖާމާޖެހުން ކޮންކަހަލަ ކަމެއް؟


Miahruge fithuru eid dhuvahakee anna hukuur dhuvas Miahruge fithuru eid dhuvahakee anna hukuur dhuvas\nމިއަހަރުގެ ފިޠުރު ޢީދު ދުވަހަކީ އަންނަ ހުކުރު ދުވަސް\nހަނދު ސާބިތުކުރުމަށް ބޭއްވި ޖަލްސާގެ ތެރެއިން / ފޮޓޯ : ޕީއެސްއެމް\nމިއަހަރުގެ ފިޠުރު ޢީދު ދުވަހަކީ އަންނަ ހުކުރު ދުވަސްކަމަށް މިނިސްޓްރީ އޮފް އިސްލާމިކް އެފެއަރޒުން ކަނޑައަޅައިފިއެވެ.\nޝައްވާލުމަހުގެ ހަނދު މިރޭ ފެނިފައި ނުވާތީ، އިސްލާމިކް މިނިސްޓްރީން ވަނީ މާދަމާ އަކީ، ރަމަޟާން މަހުގެ 30 ވަނަ ދުވަސް ކަމަށް ކަނޑައަޅައި، އަދި ފިޠުރު ޢީދު ދުވަހަކީ ޖޫން މަހުގެ 15 ވާ ހުކުރު ދުވަސް ކަމަށް ކަނޑައަޅައިފި އެވެ.\nއިސްލާމީ މަރުކަޒުގައި މިރޭ ބޭއްވި ހަނދު ސާބިތު ކުރުމުގެ ޖަލްސާގައި މިކަން އިޢުލާން ކުރެއްވީ އިސްލާމިކް މިނިސްޓްރީ ނައިބު އައްޝައިޚު މުޙައްމަދު ރަޝީދު އިބްރާޙިމްއެވެ.\nޝައްވާލުމަހުގެ ހަނދު ސާބިތުކުރުމަށް ބޭއްވި ޖަލްސާއަށްފަހު ހަނދާގުޅޭ ގޮތުން މިނިސްޓްރީ އޮފް އިސްލާމިކް އެފެއަރޒުން ނެރުނު ޤަރާރުގައި ވަނީ ރާއްޖެއާއި އިސްލާމީ އެއްވެސް ޤައުމެއްގެ އުދަރެހުގައި މިއަހަރުގެ ޝައްވާލުމަހުގެ ހުޅެވި ހަނދު ނުހުންނާނެކަމަށް އިތުބާރު ހުރި ފަލަކީ ހިސާބުން ޔާޤީން ވާތީ ރަމަޟާން މަހާއި ޝައްވާލުމަހުގެ ބެލުމަށް ރާއްޖޭގައި ޢަމަލުކުރުމަށް ހަމަޖެހިފައިވާގޮތުގެ މަތިން މާދާމާ 14 ޖޫން އަކީ ރަމާޟާންމަހުގެ ތިރީސް ވަނަދުވަސްކަމަށާއި އަންނަ ހުކުރު ދުވަހަކީ ޝައްވާލުމަކުގެ އެއްވަނަ ދުވަސްކަމުގައި ކަނޑައަޅާކަމަށެވެ.\nޤަރާރުގައި ވަނީ އެންމެހާ ދިވެހިންނަށް ފިޠުރު ޢީދުގެ ތަހުނިޔާ ދަންނަވާ ކަމަށާއި ރޯދަ މަހުގެ އަޅުކަމުގެ ފުރިހަމަ ޘަވާބު އެންމެހާ ދިވެހިންނަށް ދެއްވުމަށް ވެސް އެދޭ ކަމަށެވެ.\nއީދު ބަންދުގެ މުނާސަބަތުގައި އަންނަ ހުކުރު ދުވަހުން ފެށިގެން އާދިއްތަ ދުވަހާ ހަމަޔަށް ވަނީ ރަސްމީ ބަންދު ދުވަހެއްގެ ގޮތުގައި ކަނޑައަޅައިފައެވެ. މިއަހަރުވެސް ފިޠުރު ޢީދު ނަމާދު ބޮޑު ޖަމާޢަތުގައި ކުރުން އިސްލާމީ މަރުކަޒުގައާއި، މާފަންނު ސްޓޭޑިއަމްގައި އޮންނާނެ އެވެ. އަދި ވިލިމާލެ ފުޓުބޯޅަ ދަނޑުގައާއި ހުޅުމާލޭ ސެންޓްރަލް ޕާރކުގައިވެސް އޮންނާނެއެވެ.\nމީލާދީ ކަލަންޑަރުގައިވާ ގޮތުން މި ރަމަޟާން މަހަކީ 30 ދުވަސް ހިމެނޭ މަހެކެވެ. އަދި މި އަހަރުގެ ފިޠުރު ޢީދު ދުވަހަކީ 15 ވާ ހުކުރު ދުވަހެވެ.


Covid facility thakah 22 naruhun hoadhanee\nއައިޖީއެޗްގައި މަސައްކަތް ކުރަމުންދާ ނަރުހުން: ކޮވިޑް ފެސިލިޓީއަށް 22 ނަރުހުން ހޯދަނީ\nހުޅުމާލޭ މެޑިކަލް ފެސިލިޓީގަ އާއި ކޮވިޑަށް ފަރުވާދޭ އެހެނިހެން ތަންތަނުގައި މަަސައްކަތް ކުރާނެ 22 ނަރުހުން ހޯދަން އައިޖީއެމްއެޗުން އިއުލާނު ކޮށްފި އެވެ.\nއައިޖީއެމްއެޗްގެ އިއުލާނުގައި ބުނެފައި ވަނީ ބޭނުން ވަނީ ވަގުތީ ގޮތުން އެއް އަހަރު ދުވަހު މަސައްކަތް ކުރާނެ ނަރުހުން ކަމަށެވެ. އެ މަގާމަށް ކުރިމަތިލާ މީހުންނަކީ ނާސިންގެ ރޮނގަކުން ރާއްޖޭގެ ގައުމީ ސަނަދުތަކުގެ އޮނިގަނޑުގެ ލެވެލް ފަހެއް ނުވަތަ ހައެއްގެ ސަނަދެއް ހާސިލްކޮށްފައިވާ މީހަކަށްވާން ޖެހޭ ކަމަށް ވެސް ބުނެފައި ވެއެވެ.\nއެ މީހުން މަސައްކަތް ކުރަން ޖެހޭނީ ހަފްތާއަކު ފަސް ދުވަހު، މަދުވެގެން އަށް ގަޑިއިރު ކަމަށެވެ. އަދި މަހު މުސާރައަކީ 9،060 ރުފިޔާ ކަމަށާއި ސާވިސް އެލަވަންސްގެ ގޮތުގައި ދުވާލަކު 188 ރުފިޔާ ލިބޭނެ ކަމަށް ވެސް ބުނެފައި ވެއެވެ.\nހުޅުމާލެ އައިޖީއެމްއެޗް މިނިސްޓްރީ އޮފް ހެލްތު + ކޮވިޑް-19 ކޮވިޑް-19 އިގެ ބަލާއާފާތް


China town ge project baarah kuriah - Hali News\nމިޔަންމާ ތާއި ބޯޑަރުގައި ހަދާ ޗައިނާ ޓައުންގެ ޕްރެޮޖެކްޓް ބާރަށް ކުރިއަށް\n21 July 2021, 21:10\nމިޔަންމާއާއި ތައިލެންޑްގެ ބޯޑަރުމަތީގައި ޗައިނާއިން ހަދަމުންދާ ޑިއުޓީ ފްރީ ޒޯންގެ ހޮޓާތަކާއި ކެސިނޯތަކުގައި މަސައްކަތް ކުރާނެ މީހުން ހޯދުމަށް އިޢްލާން ކޮށްފިއެވެ. މިޔަންމާރގެ ނޫސް އިރާވަޑީން ރިޕޯޓްކޮށްފައިވާ ގޮތުގައި ސިފައިން ވެރިކަން ހިފައިގެން އަނިޔާވެރި އަމަލުތައް ހިންގަމުންދާއިރުވެސް މިޔަންމާ އާއި ތައިލެންޑްގެ ބޯޑަރުގައި ޗައިނާއިން ހިންގާ ޗައިނާ ޓައުންގެ މަސައްކަތް ދަނީ ބާރަށް ކުރިއަށެވެ.\nޗައިނާ ޓައުންގެ ނަމުން މަޝްހޫރު މި ސަރަހައްދު ބިނާކޮށްފައި ވަނީ ހޮންގކޮންގގައި ރަޖިސްޓްރީ ކޮށްފައިވާ ޔާޓާއީ އިންޓަރނޭޝަނަލް ހޯލްޑިންގ ގްރޫޕުންނެވެ. މިއީ ކެމްބޯޑިއާއާއި ފިލިޕީންސްގައި ފުޅާދާއިރާއެއްގައި ކެސިނޯތައް ހިންގާ ކުންފުންޏެކެވެ.\nޝްވެ ކޮއްކޯ ޕްރޮޖެކްޓް ތަހްގީގު ކުރަން ފަށައިފި\nމިކުންފުނިން އިސްވެސްޓް ކޮށްފައި ވަނީ ކުރިން ރޮހިންގާ މުސްލިމުން ދިރިއުޅުނު ކަރެން ސްޓޭޓްގައެވެ. މިހިސާބުގައި ޗައިނާއިން ހަދަމުންދާ ސިޓީއަކީ ޝްވެ ކޮއްކޯ ގެ ނަމުން ނަންދީފައިވާ ޕްރޮޖެކްޓެކެވެ. މިޔަންމާގެ އިންގިލާބްގެ ކުރިން މި ޕްރޮޖެކްތްގެ މަސައްކަތް ހުއްޓުވައި ޕްރޮޖެކްޓް ތަހުގީގު ކުރުމަށްވެސް ސަރުކާރުން އުޅުނެވެ.\nޝްވެ ކޮއްކޯ ޕްރޮޖެކްޓަކީ ރޮހިންގާ މުސްލިމުން ބޭރުކޮށްލުމުގައި ހަރަކާތްތެރިވި ސިފައިން ގެންގުޅޭ ހަނގުރާމަވެރި މިލީޝިއާ ހިއްސާވާ ޕްރޮޖެކްޓެކެވެ.


ރުޅި: ޝައިތާނާއަށް ހުޅުވައި ދެވޭ ދޮރެއް – Sheikh Fikree Sheikh Fikree\nރުޅި: ޝައިތާނާއަށް ހުޅުވައި ދެވޭ ދޮރެއް\nއަބޫ ޙާމިދުލް ޣަޒާލީ رحمه الله ވިދާޅުވެފައިވެއެވެ. “ރުޅު ގަދަވާންފެށުމުން ލޭ ކެކިއަރައި ހިތުގައި އުފެދޭ އުދާސްތައް ސިކުނޑިއަށް ފޯރައެވެ. އަދި އޭގެ ސަބަބުން ވިސްނުމާއި ފިކުރަށް އަސަރު ކުރުވައެވެ. އަދި ބައެއް ފަހަރު ހިސުއްތަކަށްވެސް އެ އުދާސްތަކުގެ އަސަރު ކުރެއެވެ. އޭނާގެ ލޯމައްޗަށް އަދިރިވެ، އޭނާގެ ފެނުމަށް ހުރަސް އެޅެއެވެ. އަދި ދުނިޔެ އެކުގައި އަނދިރިވާގޮތްވެއެވެ. އޭނާގެ ސިކުނޑި އަކީ އެތެރޭގައި އަލިފާން ރޯވެފައިވާ ހޮހަޅައެއްފަދައެވެ. އޭނާގެ މޫނުމަތި އަނދިރިވެ އޭނާގެ ހަމަޖެހުމަށް ބުރޫއަރައެވެ. އަދި އޭނާގެ ގުނަންތަކަށް އެދުމުގެ އަސަރު ކުރެއެވެ. ބައެއް ފަހަރު، ރުޅިވެރިކަމުގެ އަލިފާންގަނޑު ކޮންޓުރޯލުނުވެ، ހިތުގައިވާ ދިރިމުގެ ތެތްކަން ނެތިކޮށްލައި، އެރުޅިވެރިކަމުގެ ތެރޭގައި އޭނާގެ ޙަޔާތް ނެތިގެން ދެއެވެ.”\nޝައިޠާނާ އިންސާނާގެ ހަށިގަނޑަށް އަސަރު ކުރުވާކަން ސުންނަތުން ސާބިތުވެއެވެ. ކީރިތި ރަސޫލާ صلى الله عليه وسلم ޙަދީޘް ކުރައްވާފައިވެއެވެ. «إِنَّ الشَّيْطَانَ يَجْرِي مِنَ الْإِنْسَانِ مَجْرَى الدَّمِ» (رواه البخاري ومسلم) މާނައީ: “އިންސާނާގެ ނާރުތަކުގައި ލޭ ހިނގާފަދައިން އޭނާގެ ހަށިގަނޑުގައި ޝައިޠާނާ ދަތުރު ކުރެއެވެ.” އެބަސްފުޅުގެ މުރާދަކީ އިންސާނާގެ ހަށީގަނޑުގައި ލޭ ދައުރުވާފަދައިން، އާދަމުގެ ދަރިޔާގެ ހިތުތެރޭގައި އާއި ސިކުނޑީގައި ޝައިޠާނާގެ ވަސްވާސްތައް ދައުރު ކުރެއެވެ.\nސުލައިމާން ބުނު ސުރަދު رضي الله عنه ގެ އަރިހުން ރިވާވެގެންވެއެވެ. އެކަލޭގެފާނު ވިދާޅުވިއެވެ. ތިމަން ނަބިއްޔާ صلى الله عليه وسلم ގެ އަރިހުގައި އިންދާ، ދެމީހަކު؛ އެކަކު އަނެކަކަށް ފުރައްސާރަކޮށް ޒުވާބުކުރަމުން ދިޔައެވެ. އެތަނުން އެކެއްގެ މޫނުވަނީ ރުޅިއައިސްގެން ރަތްވެ، ކަނދުރާގެ ނާރު ފުފި އަރާފައެވެ. އެހިނދު ކީރިތި ރަސޫލާ صلى الله عليه وسلم ޙަދީޘް ކުރެއްވިއެވެ. “إِنِّي لَأَعْرِفُ كَلِمَةً لَوْ قَالَهَا لَذَهَبَ عَنْهُ الَّذِي يَجِدُ: أَعُوذُ بِاللهِ مِنَ الشَّيْطَانِ الرَّجِيمِ” رواه مسلم މަނާއީ: “އެ ކަލިމައެއް ކިޔައިފިނަމަ އޭނާގެ ކިބައިގައި އެވާ ކަންތައް ފިލައިގެން ދާނޭ ކަލިމައެއް ތިމަން ކަލޭގެފާނު ދެވަޑައިގަންނަވަމެވެ. އެއީ؛ أَعُوذُ بِاللَّهِ مِنَ الشَّيْطَانِ الرَّجِيمِ އެވެ.”\nރުޅި އައުމުން ޢަމަލުކުރަންވީ ގޮތްވެސް ކީރިތި ނަބިއްޔާ صلى الله عليه وسلم ވަނީ ބަޔާންކޮށްދެއްވާފައެވެ. އެކަލޭގެފާނު ޙަދީޘް ކުރައްވާފައިވެއެވެ. «إِذَا غَضِبَ أَحَدُكُمْ وَهُوَ قَائِمٌ فَلْيَجْلِسْ، فَإِنْ ذَهَبَ عَنْهُ الْغَضَبُ وَإِلَّا فَلْيَضْطَجِعْ» رواه أبو داود މާނައީ: “ތިޔަބައިމީހުންކުރެ މީހަކު ރުޅިއަންނަހިނދު އޭނާހުރީ ކޮޅަށް ކަމުގައިވާނަމަ އިށީންނާށެވެ. އެވަރުންވެސް އޭނާގެ ކިބައިން ރުޅި ފިލައި ނުގޮސްފިނަމަ އޮށޯންނާށެވެ.”\nބުޚާރީއާއި މުސްލިމްގައި ރިވާވެގެންވެއެވެ. ކީރިތި ރަސޫލާ صلى الله عليه وسلم ގެ ޚާދިމެއްގެ ގޮތުގައި މަސައްކަތް ކުރެއްވި މާތް ޞަޙާބީ އަނަސް ބުނު މާލިކު رضي الله عنه ވިދާޅުވެފައިވެއެވެ. “ތިމަންނާ ދިހަ އަހަރުވަންދެން ރަސޫލާ صلى الله عليه وسلم އަށް ޚިދުމަތް ކުރެއްވީމުއެވެ. (މި ދިގު މުއްދަތުގައި) ދުވަހަކުވެސް ތިމްނާއަށް އެކަލޭގެފާނު (ރިހިވަޑައިނުގެން) ޗުއްޕުވެސް ވިދާޅުވެފައި ނުވެއެވެ. އަދި ތިމަނާ ކުރި ކަމަކާމެދު، ތިޔަކަން ތިޔަހެން ކުރީ ކީއްވެހޭ ވެސް ވިދާޅެއްނުވެއެވެ. އަދި ތިމަންނާ ނުކޮށް ދޫކޮށްލި ކަމަކާމެދު އެވެނި ކަމެއް އެވެނި ގޮތަކަށް ނުކުރީ ކީއްވެހޭވެސް ނާއްސަވައެވެ.”


SunOnline: Hong Kong ge muzaaharaathakaa gulhigen fathuruverikan 40 percent dhashah\nހޮންކޮންގެ މުޒާހަރާތަކާ ގުޅިގެން ފަތުރުވެރިކަން 40 ޕަސެންޓު ދަށަށް\nރުގިއްޔާ މުހައްމަދު މޫސާ 09 Sep 2019, 17:06\nހޮންކޮންގެ މުޒާހަރާތަކާ ގުޅިގެން މިދިޔަ މަހު ދެ ދުވަހަށް އެއާޕޯޓު ބަންދު ކުރަން ޖެހުނު -- ފޮޓޯ: ގެޓީ\nހޮންކޮން (ސެޕްޓެމްބަރު 9): ހޮންކޮންގެ މުޒާހަރާތަކާ ގުޅިގެން މިދިޔަ މަހު އެސިޓީއަށް ދިޔަ ފަތުރުވެރިންގެ އަދަދު ވަރަށް ބޮޑަށް މަދުވެއްޖެ އެވެ.\nހޮންކޮންގެ ފައިނޭންޝަލް ސެކްރެޓަރީ ޕޯލް ޗަންގެ ބްލޮގް ޕޯސްޓެއްގައިވާ ގޮތުން މިދިޔަ އަހަރުގެ އޮގަސްޓު މަހާ އަޅާ ބަލާ އިރު މިއަހަރުގެ އޮގަސްޓު މަހު އެސިޓީއަށް ދިޔަ ފަތުރުވެރިންގެ އަދަދު ވަނީ 40 ޕަސެންޓު ދަށްވެފަ އެވެ. އަދި ހޮންކޮންގެ ބައެއް ސަރަހައްދުތަކުގައި ހޮޓެލް އޮކިއުޕެންސީ ރޭޓު ދެބައިކުޅަ އެއްބަޔަށް ވެއްޓިފައިވާ ކަމަށާއި އޭގެ އަސަރު ރީޓެއިލް އާއި ކޭޓަރިން އިންޑަސްޓްރީއަށްވެސް ކޮށްފައިވާ ކަމަށް ޗަން ވިދާޅުވި އެވެ.\nމިދިޔަ އަހަރު ހޮންކޮން ވަނީ މުޅި ދުނިޔެއިންވެސް އެންމެ ގިނަ އަދަދެއްގެ ފަތުރުވެރިން ޒިޔާރަތް ކުރި ސިޓީތަކުގެ ތެރޭގައި ހިމެނިފަ އެވެ. އެ އަހަރު ހޮންކޮންއަށް ދިޔަ ފަތުރުވެރިންގެ އަދަދު 30 މިލިއަނަށް އެރި އެވެ.\nހޮންކޮންގައި މިދިޔަ އޭޕްރިލް މަހު ސިލްސިލާ މުޒާހަރާތައް ފެށީ ސަރުކާރުން ގާނޫނު ހަދާ މަޖިލީހަށް ހުށަހެޅި "ކުށްވެރިން ބަދަލު ކުރުމާ ބެހޭ ބިލާ" ގުޅިގެންނެވެ. އެބިލަށް ފާޑު ކިޔާ ފަރާތްތަކުން ބުނި ގޮތުގައި ބިލު ފާސްކޮށްފި ނަމަ އެސިޓީގައި ތިބޭ ކުށުގެ ތުހުމަތު ކުރެވޭ މީހުން ޗައިނާއާ ހަވާލު ކުރެވޭނެ އެވެ. އަދި ޗައިނާއިން އެގައުމަށް ފާޑު ކިޔާ ފަރާތްތަކުގެ އަޑު ކަނޑުވާލުމަށް އެގާނޫނު ބޭނުންކޮށްފާނެ އެވެ.\nއެމުޒާހަރާތަކުގައި ބައިވެރިވާ މީހުންނާއި ފުލުހުންނާ ދެމެދު ބައެއް ފަހަރު ކުރިމަތިލުންތައް ހިނގައި، ގިނަ އަދަދެއްގެ މީހުންނަށް ވަނީ އަނިޔާވެފަ އެވެ. އަދި މިދިޔަ މަހު ހޮންކޮން އިންޓަނޭޝަނަލް އެއާޕޯޓުގައި ބޭއްވި މުޒާހަރާއެއްގެ ސަބަބުން އެ އެއާޕޯޓުގެ މަސައްކަތް ދެ ދުވަހަށް ހުއްޓާލަން ޖެހުނެވެ.\nއޭގެ ސަބަބުން މިދިޔަ ހަފްތާގައި ހޮންކޮންގެ ލީޑަރު ކެރީ ލާމް ވަނީ ބިލު އަނބުރާ ގެންދާނެ ކަމަށް ވިދާޅުވެފަ އެވެ. ނަމަވެސް މުޒާހަރާގެ ބައިވެރިން ވަނީ އެކަމަނާ އެގޮތަށް ނިންމެވީ މާ ލަހުން ކަމަށް ވިދާޅުވެފަ އެވެ.\nއެމުޒާހަރާ ކުރާ ފަރާތްތަކުން ގޮވާލާ ކަންތައްތަކުގެ ތެރޭގައި ބިލް އަނބުރާ ގެންދިޔުމަށާއި މުޒާހަރާ ރޫޅާލުމުގައި ފުލުހުން އަމަލު ކުރަމުންދާ ގޮތް ތަހުގީގު ކުރުމަށް ކޮމިޝަނެއް އެކުލަވާލުމަށާއި ހައްޔަރުކޮށްފައިވާ މުޒާހަރާގެ ބައިވެރިން ދޫކޮށްލުމަށާއި މުޒާހަރާއަކީ "ހަމަނުޖެހުން ހިންގުން ކަމަށް" ލާމް ވިދާޅުވި ވިދާޅުވުން އަނބުރާ ގެންދިޔުން ހިމެނެ އެވެ.\nކޮރޯނާވައިރަސް:3ބޭހެއް އެއްކޮށް ދިނުމުން ނަތީޖާ ރަނގަޅު\nޗައިނާއިން ދާ މީހުން ހޮންކޮންއިން ކަރަންޓީނު ކުރަނީ\nކޮރޯނާވައިރަސް ޖެހި، ހޮންކޮންގައިވެސް މީހަކު މަރުވެއްޖެ


Myanmar Sifain Aharenge Dharifulhuge Karu Burikohlaa Aharen Rape Kuri | #Dhiislam\nމިޔަންމާ ސިފައިން އަހަރެންގެ ދަރިފުޅުގެ ކަރު ބުރިކޮށްލާ އަހަރެން ރޭޕްކުރި\n3 months ago | 1 comment| September 30, 2017 |\nމިޔަންމާގެ ސަލާމަތީ ބާރުތަކުންނާއި ޓެރަރިސްޓް ބުޑިސްޓުން މިޔަންމާގެ ބައިމަދު ރޮހިންޖާ މުސްލިމުންނާއި ދެކޮޅަށް މިފަހުންފެށި ލާއިންސާނީ ހަމަލާތަކަށް މަހެއް ވެފައިވާ ވާއިރު މިހަމާލާތުން އެގޮތުންނާއި މިގޮތުން ސަލާމަތްވެގެން އަވަށްޓެރި ބަންގްލަދޭޝްއަށް ދިޔަ މުސްލިމުންވަނީ އެމީހުންގެ ހިތްދަތި ތަޖުރިބާތައް ޚަބަރު ފަތުރާ ވަސީލަތްތަކާއި ހިއްސާކޮށްފައެވެ.\nއެގޮތުން މިފަހަރު މިގެނެސްދެނީ އުމުރުން 20 އަހަރުގެ ރަޖުމާ ބޭގަމްއާއެމެދު މިޔަންމާގެ ސަލާމަތީ ބާރުތަކުން ކަންތައްކުރި ގޮތުގެ ހިތްދަތި ވާހަކަތަކެވެ.\nރަހުމު ކުޑަ ސިފައިން އަވަށުގައި ދިރިއުޅެމުންދިޔަ ރައްޔިތުން ކޯރުގެ އައްސޭރި ފަށަށް ގެންދިޔައެވެ. އަދި އެތަނުގައި އަންހެނުންނާއި ކުޑަކުދިންގެ ތެރެއިން ފިރިހެނުން ވަކިކޮށް އެމީހުން ގަޔަށް ބަޑިޖަހާ މަރަމުން ގެންދިޔައެވެ.\nއަދި އަންހެނުންގެ ތެރެއިން ފަހެއް ނުވަތަ ހަތް މީހުން އެކުލެވޭ ގޮތަށް ގްރޫޕް ގްރޫޕަށް އެތަނާއި ދުރަށް މީހުން ގެންދަން ފެށިއެވެ. އޭރު ރަޖުމާ ބޭގަމް ހުރީ އޭނާގެ އެއްއަހަރާއި ހަތަރު މަސްވީ ފިރިހެން ދަރިފުޅު މުޙައްމަދު ސިއްދީޤް އުރައިގެންނެވެ.\n“އެމީހުން އަހަރެންނާއި އިތުރު ހަތަރު އަންހެނުންނާއެކު ގެންދިޔައީ ގެއެއްގެ އެތެރެއަށް. އެމީހުން އަހަރެން އުރައިގެންހުރި ދަރިފުޅު އަހަރެންގެ އަތުން ޖަހައިގަނެ ބިން މައްޗަށް އެއްލާލި. އަދި ދަރިފުޅުގެ ކަރު ބުރިކޮށްލި” ވޭނީ ރުޔުމާއެކު ދެއަތުން މޫނު ފޮރުވާލަމުން ރަޖުމާ ކިޔައިދިނެވެ.\n“މަންމާ އޭ ގޮވާލާނެ އަޑު އިވޭތޯ އަހަރެން މިވަނީ ކެތްމަދުވެފައި. އަހަރެންގެ 10 އަހަރުވީ ފިރިހެން ކޮއްކޮވެސް އެމީހުން ގެންދިޔަ. އަހަރެންނަށް ކޮއްކޮ ސަލާމަތް ކޮށެއް ނުދެވުނު”\nމިޔަންމާ ސިފައިން ރަޖުމާ ގެންގޮސްލީ ކޮޓަރީގައި އިތުރު ތިން މަންމައިންނާއި ޒުވާން އަންހެން ކުއްޖެއްގެ އިތުރުން 50 އަހަރުގެ އަންހެނަކުވެސް އިނެވެ. އަދި 50 އަހަރުގެ އަންހެންމީހާ ނޫން އެންމެން މިޔަންމާ ސިފައިން އެކޮޓަރި ތެރޭގައި ރޭޕްކުރިއެވެ. ރަޖުމާ އާއި މެދުވެސް ސިފައިންގެ ދެމީހަކު ދޭއް ނުވަތަ ތިން ގަޑި އިރުވަންދެން އެމުޑުދާރު އަމަލުވަނީ ހިންގާފައެވެ.\nއެއަށްފަހުގައި ދަނޑި ބުރި ތަކުން މަރުވަންދެން އަންހެނުންގެ ގައިގައި ތަޅަމުން ގެންދިޔައެވެ. މަރުވިތޯ ޔަގީންކުރަން ދެތިން ފަހަރު ބައްތި އަލިކޮށްގެން ބަލަންވެސް ބެލިއެވެ. އަދި އެތަން ތަޅުލުމަށްފަހު ވަށައިގެން އަލިފާންޖެހިއެވެ.\nރަޖުމާއަށް ހޭވެރިކަންވީ ރޯވެފައިވާ އަލިފާންގަނޑުގެ ހޫނުންނެވެ. އެއާއެކު އޮނުން ހަދާފައިވާ ފާރުގެ ތެރެއިން ސަލާމަތްވެ ފަރުބަދަތަކުގެ ތެރޭގައި އެއްދުވަސްވަންދެން ފިލާ އޮތެވެ. އަނެއްދުވަހު އޭގެ އަނެއްފަރާތުން ރަޖުމާގެ އަވަށުގައި ދިރިއުޅުނު ތިން އަންހެނަކާއި ޔަތީމް ކުއްޖަކާއި ދިމާވިއެވެ.\nރަޖުމާއަށް އައުރަ ނިވާ ކުރެވުނީވެސް ބަންގްލަދޭޝްއަށް ދަތުރުކުރި މުސްލިމުން އަތުން ދޫވެފައިހުރި އަންނައުނު އެއްކޮށްގެންނެވެ.\nބަންގްލަދޭޝްގެ ރައްޔިތެއްގެ އެހީގައި ރަޖުމާއަށް އެޤައުމަށް އެތެރެވެނުނެވެ. އަދި ލިބިފައިވާ ޒަޚަމްތަކަށް އެޤައުމުގެ ކްލިނިކަކުން ފަރުވާހޯދިއެވެ. އަދި އޭނާގެ ފިރިމީހާ މުޙައްމަދު ރަފީޤްއާއެވެސް ދިމާވިއެވެ. މުހައްމަދު ރަފީޤްވަނީ މިޔަންމާ ސިފައިންގެ އަތްދަށުން ސަލާމަތްވެ ކޯރުގައި ފަތާފައި ބަންގްލަދޭޝްއަށް އައިސްފައެވެ.\n“މިޔަންމާ ސިފައިންވަނީ އަހަރެންގެ އާއިލާގެ ހަތް މެމްބަރުން ޤަތުލުކޮށްފައި. ދެ އަންހެން ކޮއްކޮ ޤަތުލުކުރީ އެކުދިންގެ އިއްފަތް ފޭރުމަށްފަހު. މިހާރު އަހަރެންގެ އާއިލާގައި މިތިބާ އަހަރެންނާއި ބޭބެއާއި ފިރިމީހާ އެކަނި” ރަޖުމާ ކިޔައިދިނެވެ.\nމައުލޫމާތު ނަގާފައިވަނީ އަލް ޖަޒީރާއިން\nYa ALLAH miyanma ga aniya libi gathulukohlewunu\niba ALLAH ge hazrathah gendhevunu muslim ehmenah suwarugeyge dhaaimee niumai minvaru kurahwa waandgeyve aameen\nAdhi aniyaain salaamai wi ehmeha muslimunnah kehtheri\nKamaa heyo ufaaweri dhe dhuniyeyge naseeb dhehwa waa faandheywe aameen\nAdhi iba ALLAH ge kofa hahguwefaiwaa hahdhufahana\nAlhaafaiwaa miyanmaage budhistunah kofa lahwawaandhywe aameen ya ALLAH


Hurihaa Dhivehinge loabi hoadhi Haisham Maziya ah - vNews.mv\nހައިޝަމް މާޒިޔާ އަށް ސޮއިކުރުމަށް ބޭއްވި ރަސްމިއްޔާތުގެ ތެރެއިން- ފޮޓޯ:- މާޒިޔާ\nހުރިހާ ދިވެހިންގެ ލޯބި ހޯދި ހައިޝަމް މާޒިޔާ އަށް\nއައްފާން މުހައްމަދު 22 November 2021, 17:33\nސާފް ޗެމްޕިއަންޝިޕް 2021 ގައި ރާއްޖެ ކުޅުނު ހުރިހާ މެޗެއްގައިވެސް ފަހަތް ބެލެހެއްޓުމުގައި ތަފާތު މޮޅު ކުޅުމެއް ދައްކާ، ހުރިހާ ދިވެހިންގެ ލޯބި ހޯދާފައިވާ ހައިޝަމް ހަސަން (ބިޑި) ރާއްޖޭގެ ޗެމްޕިއަން މާޒިޔާ ސްޕޯޓްސް އެންޑް ރެކްރިއޭޝަނަށް ސޮއިކޮށްފިއެވެ.\n22 އަހަރުގެ އުންމީދީ ޑިފެންޑަރު މާޒިޔާ އާއިއެކު ހަދާފައިވަނީ3އަހަރުދުވަހުގެ އެއްބަސްވުމެގެ. މާޒިޔާ އަކީ ދިވެހި ލީގުގައި ހައިޝަމް ފެނިގެންދާނެ ދެވަނަ ކުލަބެވެ.\nއީގަލްސް އިން ސީނިއަރ ކެރިއަރުފެށި ހައިޝަމް އެންމެ ފުރަތަމަ 2017 ވަނަ އަހަރު އީގަލްސްގެ ޒުވާން ޓީމާ ގުޅުނީ އެ އަހަރުގެ ޔޫތު މުބާރާތް ކުޅުމަށެވެ. އެ ފަހަރު ހައިޝަމް ވަނީ އީގަލްސްއާއެކު އެ މުބާރާތް ކާމިޔާބުކޮށްފައެވެ. އެއާއެކު 2018 ވަނަ އަހަރު އީގަލްސްގެ ސީނިއާ ޓީމުން ހައިޝަމަށް ފުރުސަތު ލިބިގެންދިޔައިރު، އީގަލްސްގެ ސީނިއާ ޓީމަށް ހައިޝަމް ކުޅެދިން ފުރަތަމަ މެޗަކީ އެ އަހަރުގެ ފެބްރުއަރީ މަހުގެ 25 ވަނަ ދުވަހު މާލޭ ލީގުގައި ވިކްޓަރީ ސްޕޯޓްސް ކުލަބާ ދެކޮޅަށް ކުޅުނު މެޗެވެ. އޭގެ ފަހުން އީގަލްސްގެ ފުރަތަމަ އެގާރައިން ބަރާބަރަށް ފުރުސަތު ހޯދަމުން އައި ހައިޝަމް ވަނީ 2019 ވަނަ އަހަރުވެސް އީގަލްސްއާއެކު ޔޫތު މުބާރާތް ކާމިޔާބުކޮށްފައެވެ.\nރާއްޖޭގެ ޒުވާން ގައުމީ ޓީމުގެ ކެޕްޓަނެއްގެ ގޮތުގައިވެސް ހުރި ހައިޝަމް އެންމެ ފުރަތަމަ ސީނިއަރ ގައުމީ ޓީމަށް ކުޅުނީ 2019 ވަނަ އަހަރުގެ ޖުލައި މަހުގެ ތެރޭގައެވެ. އޭގެ ފަހުން ގައުމީ ޓީމުން ކުޅުނު ގިނަ މެޗުތަކެއްގައި ހައިޝަމް ވަނީ ފުރަތަމަ އެގާރައިގައި ހިމެނިގެން ކުޅެފައެވެ.\nކުރިއަށް އޮތް ސީޒަނަށް ޓީމުގެ ސްކޮޑް ވަރުގަދަކުރުމުގެ ގޮތުން މާޒިޔާއިން ހައިޝަމްގެ ސޮއި ހޯދާފައިވާއިރު އެކުލަބުން ވަނީ ގައުމީ ޓީމުގެ ކެޕްޓަން އަކްރަމް އަބްދުލްޣަނީ (އަކޫ) އާއި، ނޭޕާލްގެ ގައުމީ ޓީމުގެ ކީޕަރު، ކިރަން ކުމާރް ލިމްބޫގެ ސޮއިވެސް ހޯދާފައެވެ. މި ދެކުޅުންތެރިން މާޒިޔާ އާއި ގުޅިފައިވަނީ އެއް އަހަރުގެ އެއްބަސްވުމެއްގެ ދަށުންނެވެ.\nތަޖުރިބާކާރު ކޯޗް، މުހައްމަދު ޝިޔާޒް (މޯހަން) ގެ އިރުާދުގެ ދަށުން މާޒިޔާއިން ކުރިއަށް އޮތް ސީޒަނަށް ތައްޔާރުވަމުން އަންނައިރު ރާއްޖޭގެ ފުޓްބޯޅަ ސީޒަން ފަށާނީ އަންނަ ޑިސެމްބަރު މަހުގެ 15 ވަނަ ދުވަހު ޗެރިޓީ ޝީލްޑް މެޗުންނެވެ. އެހެންންމަވެސް ދިވެހި ލީގު ފަށާނީ އަންނަ އަހަރުގެ ފެބްރުއަރީގައެވެ. މާޒިޔާ އަކީ އެންމެފަހުގެ ދެ ސީޒަނުގެވެސް ލީގު ޗެމްޕިއަނުންނެވެ.


Asian Cup: Alah Vaadhakuraa Kyrgyztan Athun China Salaamaiyyvee Kiriyaa - Vaguthu\nއޭޝިއަން ކަޕް: އަލަށް ވާދަކުރި ކިރިގިސްތާން އަތުން ޗައިނާ ސަލާމަތްވީ ކިރިޔާ\nއޭޝިއަން ކަޕްގައި އަލަށް ވާދަކުރާ ކިރިގިސްތާނު އަތުން ޗައިނާ ހަނި މޮޅެއް ހޯދައިފިއެވެ.\nޑުބާއީގައި މިހާރު ކުރިއަށްދާ މުބާރާތުގެ ގްރޫޕް ސީގައި މިއަދު ކުޅުނު މެޗުން ޗައިނާ މޮޅުވީ 2-1ގެ ނަތީޖާއަކުންނެވެ. ހަލީފާ ބިން ޒައިދު ސްޓޭޑިއަމްގައި މިރޭ ކުޅުނު މެޗުގައި ފުރަތަމަ ލީޑު ނެގީ ކިރިގިސްތާނުންނެވެ. ޗައިނާއިން ދެ ގޯލް ޖެހީ ފަހަތުން އަރައެވެ.\n1976 ވަނަ އަހަރުން ފެށިގެން މިހާތަނަށް ކުޅުނު ހުރިހާ އޭޝިއަން ކަޕެއްގައިވެސް ކުޅެފައިވާ ޗައިނާއަކީ އެންމެފަހުން މުބާރާތުގެވެސް ކުއާޓާފައިނަލް ކުޅެފައިވާ ޓީމެކެވެ. އަދި ދެ ފަހަރެއްގެ މަތިން އެގައުމުން ވަނީ އޭޝިއަން ކަޕްގެ ރިހި މެޑަލްވެސް ހޯދާފައެވެ.\nޗައިނާއަކީ މުބާރާތުގެ ގަދަ ބާރެއް ނަމަވެސް، މިއަދުގެ މެޗު ވަރުގަދަކޮށް ފެށީ ކިރިގިސްތާނުންނެވެ. އެޓީމުން ފުރަތަމަ ހާފްގައި ރަނގަޅަށް ކުޅުނު އިރު، އަހްލިޑީން އިޒްރައިލޯވްގެ ގޯލުން އެޓީމު ލީޑުވެސް ނެގިއެވެ، ލީޑާއެކު ކިރިގިސްތާނުން ފުރަތަމަ ހާފް ނިންމާލި އިރު، ޗައިނާއިން ގަދަ ކުރީ ދެވަނަ ހާފްގައެވެ.\n50 ވަނަ މިނެޓުގައި ކިރިގިސްތާނުގެ ގޯލްކީޕަރު ޕަވެލް މަތިއާޝް އަތުން ބައިކޮޅަށް ވަން ގޯލާއެކު މެޗުގެ ނަތީޖާ ހަމަހަމަ ކުރިއެވެ. މަތިއާޝްއަކީ މީގެކުރިން ރާއްޖޭގެ ލީގުގައި މާޒިޔާއަށް ކުޅެފައިވާ ގޯލްކީޕަރެކެވެ.\nމެޗުގެ 78 ވަނަ މިނެޓުގައި ޗައިނާއިން ލީޑުވެސް ނެގިއެވެ. ޗައިނާގެ ޔޫ ޑަބޯއާ ލީޑު ނެގި އިރު، އެ ގޯލްގައިވެސް ކިރިގިސްތާނުގެ ޑިފެންސާއި، ގޯލްކީޕަރު ގޯސް ފާހަގަކޮށްލެވުނެވެ.\nމިރޭ މިހާރު ކުރިއަށް ދަނީ ދެކުނު ކޮރެއާއާއި ފިލިޕީންސް ވާދަކުރާ މެޗެވެ.


Hageegee Haadhisa : Bolah Fain Arai Anbi'Meeha Jahai Gathy Amilla Beybe - Vaguthu\nހާޤީޤީ ހާދިސާ : ބޮލަށް ފައިން އަރައި އަނބިމީހާ ޖަހައިގަތީ އަމިއްލަ ބޭބެ!\nމިއީ ދާދި ފަހުން ރާއްޖޭގެ ރަށެއްގައި ހިނގާފައިވާ ހަގީގީ ހާދިސާއެކެވެ. މި ވާހަކަ ގެނެސްދީފައި މިވަނީ އެއްވެސް އުނިއިތުރު ކަމެއް ނެތި ނަމަވެސް، މަސްލަހަތަށްޓަކައި މިކަން ހިނގައިދިޔަ ތަނާއި ހިއްސާވާ ފަރާތްތަކުގެ އަސްލު ނަންތައް ބަޔާން ކޮށްދީފައެއް ނުވާނެއެވެ.\nއަހަންނަކީ އުމުރުން 25 އަހަރުގެ ފިރިހެނަކީމެވެ. ހޭބޯނާރައި މަސައްކަތް ކުރަމުން ދިޔައީ5އަހަރުވެގެން ލޯބީގެ ގޮތުން ގުޅިގެން އުޅުނު ބައިވެރިޔާ، އާއިޝް އާއި ކައިވެނި ކުރުމަށެވެ. މާލޭ އޮފީހެއްގައި މަސައްކަތް ކުރުމަށް ފަހު ލިބޭ މުސާރަ ކުޑަވުމުން އަހަރެން ނިންމީ މާލޭގައި ހިފައިގެން އުޅުނު އެއް ކޮޓަރީގެ އެޕާޓްމެންޓު ވަގުތީ ގޮތުން ދޫކޮށްލައި އެ ފައިސާ ސަލާމަތް ކުރުމަށްޓަކައި ރިސޯޓަކަށް ދާށެވެ.\nކޮޓަރިވެސް ދޫކޮށްލާފައި ރިސޯޓަށް ދާން ނިންމީ އާއިޝްދެކެ އަހަންނަށް ވެވުނު ލޯތްބެއްގެ ބޮޑުކަމުންނެވެ. އޭނާ ބޭނުންވި ގޮތަށް ބޮޑު ޕާޓީ އެއް ބާއްވައި ކައިވެނި ކުރަން އަހަރެންވެސް ބޭނުންވިއެވެ. ދެފާރަތުގެ އާއިލާވެސް ގަބޫލުވުމާއި އެކު އޭގެ 6މަސް ފަހުން އަހަރެމެން ދެމީހުން ވަރަށް ކުލަގަދަ ހަފްލާ އަކާއި އެކު ކައިވެނި ކޮށްފީމެވެ.\nކައިވެންޏަށް ފަހު ހަނީމޫން ދަތުރަށް އިންޑޮނޭޝިއާގައި ހުއްޓާ އަހަރެންގެ އެއްބަނޑު އެއްބަފާ ބޭބެ ގުޅާލުމަށް ފަހު ވަނީ މާލެ އައިސް އޭނަގެ އެޕާޓްމަންޓުގައި ހުރެވޭނެކަމަށް ބުނެފައެވެ. ބޭބެ ނަގައިގެން އުޅުނީ2ކޮޓަރީގެ އެޕާޓްމެންޓެކެވެ. އެތަނުން އެއް ކޮޓަރި ކުއްޔަށް ދީފައި ހުއްޓައި ހުސްވުމުން އަހަރެމެން ދެމަފިރިން އެތަނުގައި ކުޑަ އަގެއްގައި ތިބެވޭނޭ ކަމަށް ބުންޏެވެ.\nއަސްލު އުޅެން ބޭނުންވީ އަނބިމީހާ އާއިއެކު ވަކިން ތަނެއްގައެވެ. ނަމަވެސް އަމިއްލަ ބޭބެގެ ފަރާތުން ރަނގަޅު ހުށަހެޅުމެއް ލިބުމުން އެދިމާލަށް އަހަންނަށް ދެވުނީއެވެ. މާގިނަ ދުވަސްތަކެއް ނުވަނީސް އަހަރެންގެ ޗުއްޓީ ހަމަވެއްޖެއެވެ. ރިސޯޓުން ރަނގަޅު މުސާރަ އެއް ލިބެމުން އަންނާތީ އާއި އަވަހަށް ކުރިއަރައިގެން ދިއުމުގެ ފުރުސަތު އޮތުމުން ގަސްތު ކުރީ ރިސޯޓުގައި ވަޒީފާ އަދާކުރުން ކުރިއަށް ގެންދާށެވެ.\nއަލަތު އަނބިމީހާ ދޫކޮށްލާފައި ދާކަށް ބޭނުމެއް ނުވިއެވެ. ނަމަވެސް އަހަރެންގެ ބޭބެ އާއިޝް އަށް އަޅާލާނެ ކަމުގެ ޔަގީންކަން އޮތުމުން އަހަރެން ދިޔައީއެވެ. ހަފްތާ އަކު3ދުވަހު މާލެ ދިއުމުގެ ފުރުސަތު އަހަންނަށް ލިބެއެވެ. އެއީ އަހަރެން ކެތްމަދުވެފައި އިންތިޒާރު ކޮށްގެން ހުންނަ ދުވަސްތަކެވެ. އާއިޝް އާއި އެކު ވަގުތު ހޭދަކުރުމުގެ ގޮތުންނެވެ.\nކައިވެނީގެ ފަހުން މިގޮތަށް ދިރިއުޅެމުން އަންނަތާ އަހަރެއް ފަހަރުން އަނބިމީހާގެ ކިބައިން ބަދަލުތަކެއް ފެންނަމުންދާކަން ފާހަގަކުރެވުނެވެ. ގުޅައިގެން ވާހަކަ ދެއްކުމަށް މާބޮޑު ޝައުގުވެރިކަމެއް ނުހުރުމާއި ފޯނު ނުނެގުން ފަދަ ކަންކަން އާއްމު ވަމުން ދިޔައެވެ.\nމިވާހަކަ އަހަރެން އެންމެ ފުރަތަމަވެސް ހިއްސާ ކުރީ އަހަރެންގެ ބޭބެ އާއެވެ. އާއިޝްގެ އުޅުމަށް އަންނަމުންދާ ބަދަލުތަކުގެ ވާހަކަ ކިޔައިދިނުމުން ބޭބެ ބުނީ އެއީ ދުރުގައި އުޅޭތީ ވާގޮތް ކަމަށާއި ފަހުން ރަނގަޅުވާނޭ ކަމަށެވެ. ބޭބެ އަކީ އަހަންނަށް ވުރެން ބޮޑަށް ތަޖުރިބާކާރު މީހަކަށް ވުމުން ބޭބެގެ ނަސޭހަތް ގަބޫލުކޮށް އެއީ މާބޮޑު މައްސަލަ އެއް ކަމުގައި ނުހަދައި ހުރީމެވެ.\nއޭގެ ދުވަސްކޮޅެއް ފަހުން އަހަރެންގެ އެކުވެރިންގެ ފަރާތުން އާއިޝް އާއި ބޭބެ ރޭގަނޑު ގަޑީގައި ސައިކަލު ދުއްވަން ދާތަން ވަރަށް ގިނައިން ފެންނަމުންދާ ކަމަށް ބުނެ ފޯން ކޯލްތައް ލިބެން ފެށިއެވެ. މިކަމާއި ބެހޭ ގޮތުން ބޭބެ އާއި ސުވާލު ކުރުމުން ބުނީ އެއީ އާއިޝް އަށް ވާގޮތެއް ބަލައި އޭނާގެ ސިކުނޑި ހަމަޖައްސާލަން ބުރެއް ޖަހައިލަން ދަނީ ކަމަށެވެ. އެކަމަކީ އަހަރެން އެހައި ހިތްހަމަޖެހުނު ކަމަކަށް ނުވި ނަމަވެސް އެއީ ބޭބެ ރަނގަޅު ނިޔަތެއްގައި ކޮށްދޭ ކަމެއް ކަމަށް ހިތައި އެކަންވެސް މައްސަލަ އަކަށް ނުހަދައި ހުރީމެވެ.\nއެއް ދުވަހު ރިސޯޓުގައި އަވަދިނެތި އުޅުމަށް ފަހު ފިނިކޮށްލަން އަތިރިމައްޗައް ނިކުމެލި ގަޑީ ރިސޯޓުގެ ޖެނެރަލް މެނޭޖަރާއި ދިމާވިއެވެ. އޭނާ އެވަގުތު ހުރީ މާލެ ދާން ލޯންޗައް އަރަން ތައްޔާރުވެގެންނެވެ. ކުޑަކޮށް ވާހަކަ ދައްކައިލުމަށް ފަހު އޭނާ އާއި އެކު މާލެ ދިއުމުގެ ފުރުސަތު އަހަންނަށް ދިނުމުން އުފަލުން ހުރެ ދިޔައީއެވެ.\nއެއީ އަހަންނަށް އާއްމުކޮށް އޮފް ދުވަސް ލިބޭ ދުވަހެއް ނޫނެވެ. އެހެންކަމުން ނިންމީ އާއިޝް އަށްވެސް "ސަޕްރައިސް" އެއް ދިނުމުގެ ގޮތުން ނުބުނެ ދާށެވެ. ކަން ކުރީވެސް އެގޮތަށެވެ. ގޭގެ ދޮރު ހުޅުވައިލައި އާއިޝް ފެނިލުމަށް ކޮޓަރި އަށް ދިޔަ ނަމަވެސް އޭނާ ފެންނާކަށް ނެތެވެ. ނަމަވެސް އާއިޝްގެ ހުރިހާ ފައިވާންތަކެއްވެސް ބޭރުގައި ހުއްޓެވެ. ކޮޓަރީގެ އެއްވެސް ދިމާލެއްގައި އާއިޝްގެ ހިލަމެއް ނެތްއިރު ފާހާނާގައިވެސް އޭނާ އެއް ނެތެވެ. އާއިޝް ކޮބައިތޯ ބަލައިލަން ބޭބެ ގާތު ސުވާލު ކޮށްލަން އެ ކޮޓަރި ދޮރުގައި ހިފަން އަތް އިސްކުރި ވަގުތު އަހަންނަށް ސިހުމެއް ލިބުނެވެ.\nބޭބެގެ ކޮޓަރި ތެރެއިން އެ އިވެނީ އެ އަޑެއް އެހުމަށް އަހަރެން މޮޔަވެފައި ހުންނަ ލޯބިވާ އާއިޝްގެ އަޑެވެ. ބޭބެ އާއި އާއިޝް ހޭ އަޑު އިވެއެވެ. ހިތް ނުތަނަވަސްވެފައި ހުރެ ދޮރު ހުޅުވާލިއިރު އަސްތާއެވެ. ފެނުނު މަންޒަރުން ހީވީ އަހަރެންގެ ހިތް ހުއްޓުނު ހެންނެވެ. އަހަރެންގެ އެއްބަނޑު އެއްބަފާ ބޭބެ އާއި އަނބިމީހާ އޮތީ އެއް އެނދެއްގެ މަތީގައި އެއް ބެޑްޝީޓެއް ދަށުގައި ހީ ސަމަސާ ކުރަންށެވެ. ދެމީހުންގެ ހެދުންތައް ބިންމަތީ އުކާލާފައި ހުއްޓެވެ.\nއަހަންނަށް ރޮވިފައި ހުރި ހާލު ކޮޓަރީގެ ދޮރު ވަރަށް ބާރަށް ޖެހުމަށްފަހު އެ ގެއިން ނިކުމެގެން ދިޔައީއެމެވެ. މިވާހަކަ އަހަރެން އާއިލާގެ އެއްވެސް މީހަކާއި ހިއްސާ އެއް ނުކުރަމެވެ. އެމީހުންނަށް އެނގޭނެ ގޮތަކަށް އެގެން ދޫކޮށްލައިގެން މި ހުންނަނީއެވެ. މަންމަ އާއި ބައްޕަ ގާތު އަހަރެން ބުނީ އާއިޝް އާއި ދެމީހުންގެ މިޒާޖް މިހާރު މާބޮޑަށް ތަފާތު ވުމުން ވަރިވީ ކަމަށެވެ. އަސްލު ކަންތައް ވީ ގޮތުގެ ވާހަކަ އެމީހުންނަށް ކިޔައިދޭކަށް އަހަންނަށް ލާހިކު ކުޅަދާނަ އެއް ނޫވާނެއެވެ.\nބޭބެ އާއި އާއިޝް އެކުގައި އުޅޭ ކަމެއްވެސް ނުވަތަ ނޫޅޭ ކަމެއްވެސް އަހަންނަށް މިހާރަކު ނޭނގެއެވެ. އެނގޭކަށް ބޭނުމެއްވެސް ނެތެވެ. މިއީ އަހަރެން އަމިއްލަ އަށް ކުރި ކަމެކެވެ. އަމިއްލަ ބޭބެ އެއް ކަމަކު އަހަރެން ނުހަންނަ ވަގުތު ބޭބެ އާއި އެކު ސައިކަލު ދުއްވަން ހުއްދަ ދީ، އެއް ގެއެއްގައި ވަކިން ބެހެއްޓުމީ އަހަރެންގެ ސކުނޑީގައި ތެތްކަން ނެތުމުން ވީ ކަމެކެވެ. ކޮންމެ ގޮތެއްވިޔަސް، މިއީ އަހަރެންގެ ދުޝްމަނަކަށްވެސް ވާން ނޭދޭ ވަރުގެ ކަމެކެވެ.\nއޮކްޓޯބަރ 25, 2019 20:12\nއޮކްޓޯބަރ 25, 2019 22:52\nކޮބާ ތަމެންނަށް އެއްޗެއް ވިސްނޭތޭ ވިސްނޭދޯ ވިސްނޭތޭ ވިސްނޭދޯ ވިސްނޭތޭ ވިސްނޭދޯ ވިސްނޭތޭ ވިސްނޭދޯ ވިސްނޭތޭ ވިސްނޭދޯ ވިސްނޭތޭ ވިސްނޭދޯ ގެޓް ދަ ޕޮއިންޓް. ގުޑް ގުޑް..\nއޮކްޓޯބަރ 26, 2019 05:55\nކަލޭ ހަމަ ފިނޑީ\nއޮކްޓޯބަރ 26, 2019 08:00\nسورة النور 19\nރިިސޯޓް ބޯއިޒް ލައިފް... ހެހެހެހ... ހަމަ ރަނގަޅަށް އެމަންޖެހެދީ. ލާރިޔާހެދި އުޅޭ މީހުންނަށް ލިބޭނީ އެކަހަލަ ބޮނޑި ސަޕްރަިޒް ލިބިއްޖޭނު!\nއޮކްޓޯބަރ 29, 2019 21:24\nއަހަރެންނާއި އަހަރެންގެ ފިރިމީހާގެ ބޭބެއާއި ފިރިމީހާއާއި އުޅެނީ އެއް އެޕާޓްމަންޓެއްގަ ދުވަހަކު އަހަރުމެން ބުނަން ކޮންމެހެންޖެހޭ އެއްޗެއް ނޫނީއާއި ވާހަކަވެސް ނުދައްކަން. އަހަރެންގެ ފިރިމީހާއަކީ ގިނަވަގުތު މަސައްކަތުގަ އުޅޭ މީހެއް. އެއްތަނެއްގަ އުޅޭތާ4އަހަރު. ތިދެމީހުން ހަމަ ހަޔާތް ކުޑައީ.


Liverpool balikoh City enburi thasheege race ah\nލިވަޕޫލް ބަލިކޮށް ސިޓީ އެނބުރި ތަށީގެ ރޭހަށް\nޕްރިމިއާ ލީގްގައި ބަލިނުވެ، ލިވަޕޫލުން ކުރިއަށް ގެންދިޔަ ޓްރެކް މެންޗެސްޓާ ސިޓީން ނިމުމަކަށް ގެނެސް ލީގްގެ ތަށީގެ ރޭހަށް ސިޓީ އެނބުރި އަތުވެއްޖެ އެވެ. އަމިއްލަ ދަނޑު އިއްތިހާދު ސްޓޭޑިއަމްގައި ކުޅުނު މެޗު ސިޓީން ކާމިޔާބު ކުރީ 2-1 ންނެވެ.\nމޮޅާއެކު، ޖޯސެފް 'ޕެޕް' ގާޑިއޯލާ އާއި ސީޓީގެ ކުޅުންތެރިންނަށް ލިބޭނެ އެންމެ ބޮޑު ހިތްހަމަޖެހުމަކަށް ވަނީ، ޖެހިޖެހިގެން ލީގް ކާމިޔާބު ކުރުމުގެ އުންމީދު ލިބިގެން ދިއުމެވެ. ލިވަޕޫލާއި ސިޓީއާ ދެމެދު އޮތް ފަރަގު މިހާރު ވަނީ ހަތަރު ޕޮއިންޓަށް ކުޑަ ކޮށްފަ އެވެ. ލިވަޕޫލް ލީގް ގައި ބަލިމިވީ 20 މެޗަށް ފަހު އެވެ. ލީގްގައި މެޗަކުން ބަލިނުވެ ލީގް ކާމިޔާބު ކުރީ އާސެނަލްގައި އެ ޓީމުގް ކުރީގެ ކޯޗް އާސެން ވެންގާ އެވެ.\nމިދިޔަ މަހު، ޖެހިޖެހިގެން ދެ މެޗުން ބަލިވެ ސިޓީއަށް މައްސަލަ ކުރިމަތި ވި އެވެ. ލިވަޕޫލާ ދެކޮޅަށް ކުޅުމުގެ ކުރިން ގާޑިއޯލާ ބުނެފައި ވަނީ، މައްސަލަތަކުން ސިޓީއަށް އަރައިގަނެވިއްޖެ ކަމަށާއި ލިވަޕޫލާ ދެކޮޅަށް ސިޓީ އޮތީ ރަނގަޅު ރޫހެއްގައި ކަމަށެވެ. މެޗުގައި ވަރަށް ރަނގަޅަށް އެކަން ފެނުނެވެ. މުޅި މެޗުގައިވެސް ސިޓީ ވަނީ ރަނގަޅު ކުޅުމެއް ދައްކާފަ އެވެ.\nއެހެންނަމަވެސް މެޗުގެ އެންމެ ފުރަތަމަ ހަމަލާ ފޮނުވާލީ ލިވަޕޫލުންނެވެ. ހަމަލާއިން ސިޓީއަށް ސިހުން ގެނެ އެވެ. ލިވަޕޫލްގެ ސެޑިއޯ މާނޭ، ފޮނުވާލި ބޯޅަ ގޯލް ދަނޑީގައި ޖެހިފައި ކޮންޓްރޯލް ވުމުން، ސިޓީގެ ޑިފެންޑަރުން ބޯޅަ ސާފުކޮށްލަން ޖަހަޖަހައި އޮއްވައި ސަލާހް އެ ބޯޅަ ހޯދަން ކުރިމަތި ލި އެވެ. އެ ބޯޅަ އޭނާގެ ގައިގައި ޖެހިފައި ގޯލްގެ ލައިން ހުރަސް ކުރިހެން ހީވި ނަމަވެސް، ގޯލްލައިން ޓެކްނޮލަޖީން ދެއްކީ އެއީ ލަނޑެއް ނޫން ކަމަށެވެ.\nފުރަތަމަ ހާފު ނިމުމުގެ ކުރީ ސާޖިއޯ ކުން އަގުއޭރޯ ވަނީ ސިޓީއަށް ލީޑް ނަގައިދިފަ އެވެ. މެޗުގެ 64 ވަނަ މިނެޓްގައި ރޮބާޓޯ ފިރުމީނޯ ލިވަޕޫލަށް ނަތީޖާ ހަމަހަމަ ކޮށްދީ ހިތްހަމަ ޖެހުން ހޯދައިދިނެވެ. އެހެންނަމަވެސް 72 ވަނަ މިނެޓްގައި ލިރޮއީ ސަނޭ ވަނީ ސިޓީއަށް އަލުން ލީޑް ނަގައިފަ އެވެ.